
CAPITOLUL I 


A Mad 


„La picior..., arm 

Treizeci şi una de puști căzură cu o singură mișcare, treizeci şi 
una de mâini, înmănuşate în alb, mișcate ca de un mecanism 
invizibil, se lipiră de cusătura a treizeci și unu pantaloni. 

Nemișcaţi, în poziție „pentru onor”, rândul de tunici roşii şi 
căciuli din blană de urs păstra o aliniere fără cusur. Grupa continuă 
să cânte ultimele măsuri ale marșului și tăcu exact în momentul 
când cei patru codași ai grupei înlocuite dispăreau pe după colțul 
turnului alb. 

„Rupeţi rândurile” 

Cu o mişcare puternică, Bobby Longfellow vâri în teacă lama 
subţire a sabiei sale, îşi potrivi monoclul și-și îndreptă privirea către 
silueta bondoacă a capelei St. Peter ad Vincula, care părea că doarme 
sub razele acestei dimineţi de vară. După câteva momente avu 
impresia că o doamnă corpolentă şi nu prea înaltă se apropiase de el, 
ținând în mână un ghid. Sergentul grupei sta la o distanţă de câţiva 
paşi, în poziţie de drepți. Faţa lui arămie părea că râde pe-nfundate. 

— Scuzaţi-mă, domnule... 

Obrazul doamnei corpolente era gras, congestionat, prietenos şi 
ofițerul băgă de seamă că avea o gușă întreită şi un nas de formă 
mai curând bărbătească. 

— Nu mi-aţi putea arăta unde este mormântul lui Lady Jane 
Grey? 

— Mormântul cui? 


— Al lui Lady Jane Grey, domnul meu. 

Bobby aruncă o privire dezolată către sergent, în timp ce 
degetele-i răsuceau nervos mustaţa care abia mijea. 

— V-aţi... hm!... V-aţi uitat prin cimitir? pronunţă el rar, 
așteptând ca inferiorul lui să-i vină într-ajutor. 

— În care cimitir, domnule? 

— Cel mai bun lucru, doamnă, ar fi dacă v-aţi adresa pentru 
informații vreunui paznic. 

Era prima zi de serviciu a tânărului ofițer la Turn; şi această 
însărcinare îi displăcea cu totul. Simţea o ură nestăpânită pentru 
temperatura prea caldă, pentru tunica-i prea croită pe corp şi mai 
ales pentru odioasa căciulă din blană de urs, care-l făcea să transpire. 
La drept vorbind, locotenentul Robert Longfellow ar fi dorit, în 
acest moment să fie indiferent ce și indiferent unde..., afară de ofițer 
inferior în regimentul de gardă din Berwick al Majestății Sale. 

Doamna cea grasă își cercetă din nou ghidul. 

— Unde se află giuvaerele coroanei? celebrele giuvaere ale 
coroanei!? 

— În casa de fier, coniță dragă, răspunse Bobby repede. 

Spre norocul lui, în acel moment apăru un ghid veritabil care luă 
în primire pe vizitatoare și o conduce spre turnul Wakefield. 

— Ce otravă nemaipomenită! murmură Bobby. la spune-mi, 
sergent, ce aştepta ea de la mine, să-i spun? 

— Nimic domnule locotenent! răspunse sergentul. 

Figura lui Bobby se lumină. 

Intră în corpul de gardă și pătrunse în apartamentul său, în timp 
ce d-na Ollorby îşi urma plimbarea. Şi cu toate acestea... 
voluminoasa doamnă cu faţa rotundă, nu se interesa, în realitate, 
nici de giuvaerele coroanei, după cum nu se interesa nici de 
nenorocita principesă al cărei cap gingaş căzuse la numai câţiva paşi 
de locul unde se  desfășurase durerosul interogatoriu al 

locotenentului Longfellow. 

Totuși, în dimineaţa ceea se afla în Turnul Londrei o altă 
vizitatoare, pe care trista soartă a Lady-ei Jane Grey o făcea să 
suspine de emoție. În picioare, în faţa lanţului care împiedica pe 
curioși să calce lespedea de piatră pe care se săvârşise sacrificiul, 
Hope Joyner privea atentă la inscripția simplă săpată în piatră. 
După aceea își ridică privirea spre capela mică în care, femeia 
martiră îşi dormea somnul de veci. 

— Sărmana..., sărmana!.. murmură ea, încetișor. 

Richard Hallowell, care o însoțea, nu avu nici cea mai mică 
dorinţă de a surâde. 

Nu avea el oare, în fața ochilor imaginea însăşi a tinereții 
plângând moartea tinereţii? Avea putinţa să admire un profil 
perfect, o siluetă încă şi mai grațioasă în nepăsarea-i emoţionantă, o 
față gingașă şi fără defecte, care se desprindea, pe fondul întunecat 
al zidurilor înnegrite de ani. 

— Da, e ceva îngrozitor, nu-i așa? Dar spune-mi, Hope de ce ai 
aşa mare plăcere să întristezi dimineaţa aceasta, atât de radioasă. 

Ea îi surâse și-și puse mâna pe braţul lui. 

— Sunt stupidă, Dick. Îţi promit că n-o să mai fac aşa ceva... N-o 
fi cumva Bobby, creatura aceea măreaţă. 

Întru-nul din balcoane apăruse silueta istovită a ofițerului de 
gardă. 

— Bobby este! S-a înapoiat aseară din permisie şi astăzi este 
prima lui experienţă de serviciu la paza Turnului. 

Râse înveselit. 

— E pentru prima oară că te văd râzând de azi dimineaţă, Dick, îi 
spuse ea. 

El i-ar fi putut răspunde, că tocmai azi de dimineață avea cele 
mai bune motive să nu surâdă; dar preferă să tacă. 

Dick Hallowell, în uniforma-i neagră, bine ajustată, a cărei 

singură notă vie o forma, cordonul roşu - insigna gradului său - era 
cu un cap mai înalt decât tovarășa lui. Avea o figură cu trăsături 
fine şi energice, ochi cenuşii cu privirea ageră; iar în silueta lui 
mlădioasă precum și în mișcările-i domoale era ceva atletic, 
susceptibil să se transforme instantaneu într-o săritură furioasă. 

El reluă: 

— Acum, ţi-am arătat totul. Sperasem că asta o să ne ia toată ziua. 

Ea râse: 

— Nu-i adevărat; de când a venit ordonanța să-ți vorbească ești 
din contra, nerăbdător să scapi de mine. Te aşteaptă cineva nu-i așa? 

Înainte ca el să fi avut timp să-i răspundă, ea urmă: 

— De felul meu sunt foarte puţin curioasă și, de altfel, cunosc 
prea bine Turnul..., dar aveam o dorință nebună să te văd în 
uniformă. 

Mergând încet, străbătură, coborâșul lin care duce la poarta 
Leului şi se opriră împreună sub boltă ca să privească tristul zid de 
lemn în spatele căruia curge fluviul. 

— Poarta Trădătorului... 

Îşi urmară drumul, trecură prin fața santinelor - care luară poziția 
pentru onor - şi ajunseră curând în piaţa cea mare, la Tower Hill. 

Mașina tinerei fete sosi încet lângă trotuar. Dick îi deschise 
portiera. 

— Când te mai văd? 

Ea surâse. 

— Ori de câte ori îţi va face plăcere. Adu-ţi aminte că numele 
meu e trecut în cartea de telefon şi că-mi place să iau masa la 
Embassy. 

— Acuma, ce ai de gând? 

Ea făcu o mică strâmbătură. 

— Am perspectiva unei întrevederi destul de neplăcute, spuse ea 
privindu-l în ochi. 


Şi el era aşteptat şi urma să aibă o întrevedere penibilă. Dar nu-i 
spuse tinerei fete. 

Înainte de a se întoarce, așteaptă ca maşina să dispară; apoi, cu 
fața serioasă, făcu cale-ntoarsă şi trecu podeţul de peste șanțul 
străvechi. 

Brill, ordonanța lui, îl aștepta în ușa locuinţei. 

— Domnul, acela mi-a spus să merg să vă chem, sir. Zice că are 
întâlnire. 

Dick Hallowell dădu încet din cap: 

— N-am nevoie de tine vreun sfert de oră, Brill. Ai face însă bine 
să stai pe-aici şi, dacă mă caută cineva, spui că sunt foarte ocupat. 

— Prea bine, sir Richard. 

— Şi, ia spune-mi, Brill,... domnul cela ţi-a vorbit ceva de... 
despre el? 

Brill se codi un moment. 

— Nu, sir. Părea foarte prost dispus... Zicea că trebuie să vă 
simțiți foarte fericit că aveţi o asemenea locuinţă. 

Şovăi din nou. 

— Atâta tot, sir... 

A început apoi să rânjească. 

— Găsesc că are un tupeu grozav, să vină la noi să critice toate 
cele. După câte am văzut, nu-i mare scofală de el. 

— Da, Brill... Nu-i mare scofală de el. 

Dick urcă scara de piatră şi se opri în fața uşii, pe care o deschise 
brusc. Lângă fereastra salonului încăpător al lui Dick Hallowell sta 
un bărbat care părea absorbit în contemplarea, unui grup de soldați 
ce făceau exerciţii în curte. Fața lui, pe jumătate întoarsă spre acela 
care intra, era slabă și tristă; hainele-i erau jerpelite şi ghetele, cu 

tocurile scâlciate, dovedeau o întrebuințare foarte îndelungată. Cu 
toate acestea, trăsăturile și atitudinea lui arătau o asemănare 
uimitoare cu acelea ale ofițerului care privea la el, în tăcere. 

— Hallo! 

Individul de la fereastră se întoarse mormăind şi privi la noul 
sosit, cercetându-l cu dușmănie. 

— Hallo... Frăţiorul meu iubit! 

Dick nu-i răspunse. Când se aflară față-n față, asemănarea dintre 
ei deveni şi mai izbitoare, cu toate că nu era absolută. Evident, dacă 
Graham Hallowell ar fi izbutit să îndepărteze cu totul asprimea 
vocii sale, nimic nu ar fi permis să se facă vreo deosebire între unul 
şi altul; dar Graham uitase complet arta blândeţii; a uitat că odată, 
pe vremuri, una dintre universități se mândrise că-l poate număra 
printre rândurile studenţilor săi cei mai de seamă. Singurul lucru pe 
care şi-l reamintea, e că era un om urgisit de soartă, un om care n-a 
avut „noroc”. A ajuns la acel stadiu în care nu-ți mai aminteşti decât 
de nedreptățirile şi amărăciunile vieții. 

— Primirea ta, sir Richard - rânji el - este tot atât de entuziastă ca 
de obicei; şi aş paria chiar că nu ai de fel intenţia să mă inviţi să iau 
masa la popotă; aud? Permite-mi să-ți prezint, frăţioare, pe Graham 
Hallowell, ieșit abia ori de la închisoarea din Dartmoor; și care şi-ar 
face o nespusă plăcere să-ți povestească vreo câteva istorioare foarte 
amuzante asupra infernului din temniţă. 

Ridicase vocea. Dick îşi da seama că băuse şi că se găsea în 
ghearele uneia din grozavele lui crize de ură. 

— Chiar și ordonanța ta se crede în drept să mă trateze ca pe un 
lepros. 

— Nici nu eşti altceva, murmură Dick pe un ton calm, dar tăios. 
Un lepros... Asta este singura definiție care ți se potrivește, Graham. 
Ceva necurat și nesănătos, pe care oamenii tari mai au o cât de mică 
urmă de demnitate, o evită cu cea mai mare grijă..., ceva neuman, 

fără măcar una din calitățile susceptibile de a justifica o existenţă în 
ochii oamenilor şi ai lui Dumnezeu. Şi, dacă vrei să-mi vorbeşti, 
încetează să strigi; altfel te iau de ceafă şi te arunc afară. M-ai 
înțeles? 

Cellalt avu un moment de șovăire: 

— Nu te formaliza, Dick... Poate că am băut cam prea mult azi 
dimineață, măi frate; dar gândeşte-te puţin la ceea ce ai simți tu, 
dacă ai fi ieşit abia de douăzeci și patru de ore din închisoare. 
Pune-te în locul meu... 

Dick îl întrerupse brusc: 

— Imposibil... Nu pot concepe ce aș fi simţit dacă purtarea mea 
m-ar fi făcut să merit închisoarea, vorbi el pe un ton rece, N-am 
atâta imaginaţie... Cât privește „să mă pun în locul tău”, nu m-aş 
putea închipui drogând, ca să-l fur, pe un tânăr ofițer de gardă care 
a avut atâta încredere în tine numai pe motivul că eşti fratele meu 
vitreg. Nici nu pot să mă închipui răpind soția unui om cinstit ca s-o 
părăsesc în cele din urmă, fără un ban la Viena. Şi mai sunt și alte 
multe lucruri pe care nu mi le pot imagina. De fapt, ce vrei de la 
mine? 

— Nu am o leţcaie, murmură Graham, posomorât. Mă gândeam, 
să pot pleca în America... 

Tânărul ofiţer avu o pornire de râs, dar care nu conţinea nici cea 
mai mică urmă de veselie. 

— Cât doreşti? 

— Hm! cred că... cam atâta cât ar costa drumul până la 
New-York.... 

— Ştii foarte bine că, având un cazier atât de bogat, n-ai să fii 
lăsat să pătrunzi în America. 

Dick se așeză la birou, deschise un sertar și scoase un carnet de 
cecuri. 

— Uite! ai un cec de cincizeci de lire. Sunt ultimii bani pe care ţi-i 

mai dau. Și dacă-ţi faci iluzii că ai putea să mă forțezi la mai mult, 
venind să-mi faci scandal aici, te înșeli. Atât colonelul, cât și 
camarazii mei, cunosc întreg adevărul în ce te priveşte pe tine; şi 
tânărul pe care l-ai escrocat e chiar acum de gardă. Dacă mă 
plictiseşti, pun să te închidă. M-ai înţeles? 

Graham Hallowell își vâri cecul în buzunar. 

— Ai o inimă de piatră, gemu el. Dac-ar ști bietul tata... 

— Tata e mort, slavă Domnului! murmură Dick. Dar a aflat, din 
păcate, destul ca să moară de o criză de inima. Ăsta e încă un motiv 
pentru care nu te pot ierta, Graham. 

Graham suspină în surdină. Singură teama îi mai ţinea în loc 
furia. Dorea cu ardoare să-l rănească, să-l rupă în bucăţi, să-l 
umilească pe acest frate vitreg, pe care-l ura atât de mult... Dar îi 
lipsea curajul. 

— Uitându-mă pe fereastră, spuse el, te-am zărit stând de vorbă 
cu o fată încântătoare. 

— Taci din gură! I-o tăie scurt, Dick. Nu admit să stau de vorbă 
cu tine despre o femeie de treabă, oricare ar fi ea. 

— Mai domol, Dick. (Graham îşi regăsise puţin din violenţa lui). 
Puneam doar o simplă întrebare... Diana e la curent cu asta? 

Ofiţerul merse spre ușă, pe care, cu un gest brusc, o deschise larg. 

— Șterge-o! 

— Diana... 

— Diana nu reprezintă nimic pentru mine. Îţi vei aminti de asta? 
Şi, în primul rând, mi-e silă de cei din jurul ei. 

— Asta o spui relativ la mine?! 

Cu o mișcare a capului, Dick arătă fratelui său scara; iar Graham, 
cu un gest nepăsător din umeri, trecu pragul. 

— Acest loc mi se pare ca o închisoare - dar voi găsi singur 
drumul de ieșire. 

CAPITOLUL II 


Pentru a treia oară zbârnâia soneria telefonului. Diana Martyn, 
care un timp rămăsese nepăsătoare, întinse în cele din urmă, cu gest 
leneș, mâna și apucă receptorul. Știa dinainte cine o chema: Colley, 
mai mult ca sigur în dispoziție proastă și gata să piardă câteva 
minute în proteste zadarnice pe motivul că Diana îl făcuse să 
aștepte. 

— Binevoiţi a crede că, dacă am fi ştiut că Alteța Voastră 
Serenisimă este aceea care ne cheamă, ne-am fi repezit la prima 
chemare - murmură Diana pe un ton care nu lasă să se întrevadă 
nimica bun. (În orice caz, nimica bun pentru Colley, care nu putea 
suferi bătaia de joc). 

— Ai fi dispusă, întrebă el, să ne întâlnim la Ciro's ca să luăm 
masa? 

— Imposibil! Masa o iau cu Graham Hallowell. 

Noutatea aceasta era, fără-ndoială, o surpriză pentru Colley. 

— Hallowell! Nu înţeleg destul de bine. Ce faci tu acolo, Diana, 
fumezi? 

— De fel; dar probabil că nu mă exprim destul de dar. E și 
explicabil: perspectiva de a mă găsi absolut singură cu un gentilom 
care de-abia a ieşit din închisoare... e destul de înjositoare. Tipul 
nu-i nicidecum asemenea unui model clasic,... ştii tu. În primul rând, 
condamnarea a fost destul de binemeritată. 

— Ascultă, Di... 

Ea îl întrerupse extrem de mânioasă. 

— Îţi interzic să mă numeşti Di. 

— Diana, şeful vrea să te vadă. Serios. Mi-a spus-o chiar el. 

— Ei bine, răspunse ea calmă, comunică-i şefului că eu una, n-am 
niciun chef să-l văd pe el. Un criminal pe zi, cred că mi-e îndeajuns. 

În acest moment, Dombret, camerista, bătu discret la ușă: 

— Doriţi s-o primiţi pe domnişoara Joyner, duduie? 

— Domnişoara Joyner... Eşti sigură? 

— Da, duduie, o fată foarte drăguță. 

— Poftește-o înăuntru. 

Dombret ieşi din cameră, apoi imediat anunţă: 

— Domnişoara Joyner... 

Diana înaintă, cu mâna-ntinsă, cu faţa - de obicei palidă - 
luminată de un surâs strălucitor. Își cunoștea perfect, puterea de 
seducţie, avea o încredere oarbă în sine şi era conștientă de eleganța 
ei, precum și de splendoarea strălucitoare a părului ei roşu. 

— Ce drăguţ din partea dumitale, domnişoară Joyner. 

Hope Joyner luă mâna care i se întinse și privirea ochilor ei 
cenușii se încrucișă, fără cea mai mică urmă de dușmănie sau 
neîncredere, cu a Dianei. 

— Mă temeam; ca vizita mea să nu vă deranjeze, murmură ea. 

Așadar, aceasta era Hope Joyner? Foarte drăguță. Diana, critică 
severă, foarte greu de satisfăcut, nu găsi nimic de obiectat: nici în 
privinţa siluetei, nici în voce, precum nici în întreaga făptură a 
vizitatoarei sale. 

— Dimpotrivă, sunt foarte încântată. Ia loc, te rog. 

— Am primit o scrisoare de la dumneavoastră... O scrisoare 
destul de curioasă, pronunţă încet Hope Joyner. Poate că-mi daţi 
voie să v-o citesc... Fără-ndoială că aţi uitat ce aţi scris. 

Diana nu avea obiceiul să uite asemenea lucruri; cu toate acestea 
nu făcu nici o obiecție, mulțumindu-se să observe pe tânăra fată cu 
un aer nepăsător, în timp ce aceasta, scotea din poşetă un plic mare 

şi desfăcea o scrisoare cenușie. Fără altă introducere, începu să 
citească: 


„Dragă domnişoară Joyner, 

Vreau să sper că nu mă vei acuza de impertinență, dacă-ți scriu 
asupra unui subiect ce mă priveşte de aproape. Te cunosc îndeajuns 
ca să ştiu că nu vei abuza de încrederea ce ti-o arăt. lată, pe scurt, 
situația neplăcută în care mă găsesc: 

Înainte ca dumneata să fi intrat în scenă, eram logodită cu sir 
Richard Hallowell..., deşi în momentul ele față suntem cam certați 
din cauza unei chestiuni de familie ce nu te interesează. Ai fost 
zărită foarte des în compania sa, în ultimul timp, şi lumea vorbeşte 
cam multe pe seama dumitale, întrebându-se cine eşti, care-ţi este 
familia. Dar toate acestea contează, totuşi, mult mai puțin pentru 
mine, decât”... 


Se opri un moment, ca să întoarcă foaia umplută cu o scriere 
deasă. 


„decât propriile mele speranțe de fericire. Îl iubesc din suflet pe 
Dick; şi el mă iubeşte pe mine, cu toate că, pentru moment, nu prea 
ne vorbim. Îmi este oare permis, să fac apel la generozitatea 
dumitale şi să sper că ne vei da ocazia să reînnoim legăturile de 
afectuoasă prietenie care ne uneau?” 


Tăcu, vâri scrisoarea înapoi în poşetă și așteaptă calm. 

— Gândesc, murmură Diana pe un ton rece, că cererea mea nu 
are în ea însăşi nimic nepotrivit. 

— Îmi cereţi, cu alte cuvinte, să dispar şi să vă las locul, nu-i aşa? 
urmă Hope cu o voce liniștită. Dar ce aș putea face? Nu stă decât în 
puterea dvs. ca să dați naştere ocaziilor de a relua legăturile cu Dick. 

Mi-e tare frică, domnişoară, că așteptați prea mult de la mine. 

Diana își muşcă buzele, dusă pe gânduri. 

— Scrisoarea asta e ridicolă, o mărturisesc singură; dar eram prea 
deprimată când am scris-o. De altfel, faptul că eşti prietena lui Dick, 
nu înseamnă defel că-l iubeşti şi dumneata. 

Hope clătină din cap. 

— Nu asta am vrut să spun. Țineam doar să vă întreb, dacă nu 
v-aţi făcut poate o idee exagerată asupra puterii de sacrificiu de care 
sunt capabilă. 

Diana închise pleoapele pe jumătate. 

— Vrei, poate, să spui că-l iubeşti? 

Hope Joyner, fără să clipească, lăsă în jos privirea. 

— Exact! 

Sinceritatea acestei mărturisiri o înmărmuri pe Diana, care 
rămase câteva momente fără să poată scoate o vorbă. 

— Ce mișcător! murmură ea în cele din urmă. 

După aceasta, continuă: 

— Trebuie, așadar să înţeleg că cererea mea, deși foarte la locul ei, 
nu schimbă cu nimica... planurile dumitale ambiţioase? 

— Poate fi chiar atât de ambițios să simți prietenie sau chiar 
dragoste, pentru Dick Hallowell? întrebă Hope cu un aer de 
nevinovăție care o zăpăci pe Diana. 

Diana făcu sforțări ca să pară cu totul stăpână pe sine. Nu sperase 
cine știe ce rezultat grozav atunci când trimisese scrisoarea, pe care 
la drept vorbind o scrisese dintr-un capriciu. Poate că vroise să 
lovească în Dick Hallowell, sau, cel puţin, să-l neliniştească. Dar 
astăzi, prezenţa în faţa ei a tinerei tete, i se părea o sfidare. Și Diana 
era o persoană pe care era mult mai bine să te ferești a o sfida. 

— O să-ţi arăt ceva. 

Tânăra femeie ieşi din cameră și reveni după câteva secunde 
ținând în mână o cutiuță de piele. Apăsă pe încuietoare, capacul se 

deschise brusc, lăsând să apară un inel cu trei briliante, pe care 
Diana îl puse cu forța în mâna vizitatoarei sale. 

— Citeşte, te rog, inscripția care-i gravată în interiorul inelului. 

În mod automat, tânăra fată ascultă, cu toate că nu simţea niciun 
fel de curiozitate. Pe fața interioară a inelului se aflau gravate 
următoarele cuvinte: „Dianei din partea lui Dick, 1922". 

— Ce spui de asta? murmură Diana. 

— Inel de logodnă. 

Diana lasă privirea-n jos. Puțin încurcată, Hope se uită la ea. 

— Credeţi că ăsta-i un motiv mai hotărâtor decât toate celelalte 
pe care le-aţi întrebuințat, ca să mă constrângeţi să rup relaţiile cu 
Dick? Ştiam de mai-nainte că aţi fost logodiţi..., mi-a spus-o chiar el. 
Dar, nu se logodesc oare majoritatea bărbaţilor de cât mai multe ori? 
Ca să fiu sinceră, domnişoară Martyn, habar n-am dacă în 
momentul de față procedez cu cinism sau cu înțelepciune; dar 
credeți oare că voi accepta să nu-l mai revăd pe Richard Hallowell 
niciodată? 

— Cred că vei face așa cum ţi-o plăcea, răspunse Diana pe un ton 
destul de răutăcios. 

Dădu din umeri. 

— Evident că-i o chestie de gust și de bună educaţie. Nu-ţi trece 
cumva prin gând că o să rezolv eu chestia asta în locul dumitale? 

Privirea ei nu părăsi nicio singură clipă poşeta fetei. 

— Am procedat poate imprudent şi fără să mă gândesc, 
scriindu-ți acea scrisoare. Fii bună te rog, și dă-mi-o înapoi. 

Privirile lor se încrucişară din nou. Cu un gest rapid, Hope 
deschise poşeta, luă scrisoarea, o rupse în bucăţi şi o puse pe masă. 
Apoi după o mișcare uşoară a capului, se întoarse şi părăsi camera. 

Diana era surprinsă de sentimentele pe care le încerca; nici nu-şi 
putea da măcar seama de ceea ce, inconştient, îi poruncea mișcările. 
Trecuseră ani de zile de când nici că se mai gândea la Dick 

Hallowell şi rolul pe care acesta îl jucase în viaţa ei părea atât de 
îndepărtat, atât de şters în bruma trecutului... 

Încercă să-şi mai limpezească gândurile, când Dombret intră în 
cameră și anunţă pe un alt vizitator care, de altfel, o urma pas cu 
pas. 

Diana se aşezase pe un taburet lângă fereastră, de unde putea să 
zărească tot întinsul străzii. Cu mâinile încrucișate, cu un deget alb 
şi fin pe buze, cercetă fără indulgență persoana zdrențoasă care 
intra. Acesta privea tăcut, cu un surâs răutăcios pe față, cu 
amândouă mâinile în buzunare. 

După ce Dombret se retrase, Diana se întoarse către el: 

— Eşti bun să-mi explici? 

— Ce să-ți explic? 

— Ce înseamnă ținuta asta de cerșetor? 

Graham Hallowell, rânjind, aruncă, o privire pe vesmintele-i 
murdare şi ponosite: 

— la te uită! Am uitat să mă schimb! 

Ea clătină din cap: 

— Aşadar, ai fost de i-ai făcut o vizită ilustrului Richard. Şi acest 
ilustru Richard a fost, desigur, extrem de impresionant de ţinuta-ți 
mizeră? 

Fără să răspundă, se trânti pe divanul larg, scoase din buzunar 
un pachet cu tutun şi o foiţă, apoi începu să-şi răsucească o țigară. 

— E vreun motiv special, urmă Diana, ca să te arăţi în Curzon 
Street îmbrăcat ca o sperietoare? Te previn de la început că pe mine 
nu mă impresionează de fel așa ceva... 

— Şi nici pe el, din păcate, răspunse Graham liniștit, aruncând un 
nor de fum spre tavan. Tot ce am putut scoate de la el, e un prăpădit 
cec de cincizeci de lire. Îmi venea să i-l arunc în obraz. 

— Dar te-ai răzgândit la timp, nu-i aşa? 

Sarcasmele Dianei nu-l mai iritau. Bineînţeles că fusese o vreme 

când subtilele batjocoriri ale femeii îl făceau să înnebunească de 
furie. Dar azi... timpurile acelea erau tare departe. 

— Fără îndoială că te bucurai dinainte la gândul că o să-ți 
satisfacă toate dorinţele, numai și numai ca să scape de tine. Şi, 
bineînţeles că lucrurile nu s-au cam petrecut astfel. Ah băiete! dacă 
l-ai cunoaște pe Dick, aşa cum îl cunosc eu! 

— Din păcate îl cunosc chiar prea bine pe fariseul! ăsta, mormăi 
el. 

Ea nu răspunse imediat şi-şi muşca buzele. 

— Fariseu? Aici n-ai nimerit-o. Dick n-are nimic de fariseu în el... 

Făcu o pauză, apoi reluă: 

— N-a făcut nicio aluzie la mine? 

— Mi-a spus doar că nu ţine să audă vorbindu-se de tine... Dacă 
ăsta-ți poate face plăcere... 

Ea dădu din cap. 

— De unde deduc că tu ești acela care te-ai însărcinat să vorbeşti 
de mine. 

— Are o prietenă proaspătă, urmă Graham fără să se turbure. E 
încântătoare... l-am văzut cum gungureau lângă lespedea 
execuțiilor. 

Diana păru foarte puţin interesată de această observaţie! După 
anumite eforturi, tovarășul ei se hotărî să-i pună întrebarea pe care 
cu siguranţă că i-ar fi pus-o încă din seara precedentă, dacă nu i-ar fi 
pierit brusc curajul. Într-adevăr, tânăra femeie i-a inspirat totdeauna 
un vag sentiment de frică. 

— Ai un apartament splendid, Diana. Dar, dacă nu mă-nșeală 
amintirile, locuiai într-un apartament cu mult mai modest, în 


11. Membru al unei grupări minoritare active în cadrul iudaismului palestinian 
până la căderea Ierusalimului, a cărui trăsătură distinctivă era respectarea strictă a 
Legii scrise şi a vechilor tradiţii orale iudaice. 2. Fig. Om ipocrit, fățarnic, prefăcut. 


18 


cameră mobilată, atunci când am plecat... Am fost aflat de 
schimbarea adresei tale, dar splendoarea actuală mă înmărmurește. 

El ştia că veniturile ei nu depășeau, anual, câteva sute de lire; cu 
alte cuvinte abia atâta cât i-ar fi fost necesar ca să-și plătească doar 
chiria acestui apartament princiar. Bineînţeles că, din când în când, 
mai scria ea şi ceva articole; dar indolenţa-i naturală nu-i permitea 
să tragă cine ştie ce profituri din activitatea-i ziaristică. 

— Ţi-e teamă de prostii, nu? Ei bine, linișteşte-te. În momentul de 
faţă am o lucrare destul de serioasă. Ai auzit vorbindu-se vreodată 
de prinţul de Kishlastan? 

El dădu negativ din cap. 

— Sunt în mod oficial agentul lui de publicitate, urmă ea liniștită; 
și într-adevăr, lucrul acesta îmi aduce vreo patru mii de lire pe an... 
Sper că sunt bani câştigaţi cinstit. Principele are nevoie să-şi 
potolească o ură grozavă contra lumii în general și a guvernului în 
particular. Mi l-a prezentat Colley Warrington, acum vreo doi ani. 
Colley îşi propusese să stoarcă până la disperare pe ilustrul nostru 
prieten care, între noi fie zis, este imens de bogat; și, cum a cam dat 
greş, i-a venit ideea să mă cheme într-ajutor. Bineînţeles că din 
primul moment am prins simpatia cea mai vie pentru Excelenţa Sa 
şi nu mi-a trebuit mult timp ca să descopăr punctul slab al armurii 
sale aurite. A pierdut două lovituri de tun... 

— Două... ce? repetă Graham, nedumirit. 

— Două lovituri de tun. Se pare că guvernul francez i-a acordat 
favoarea de a fi salutat cu nouă lovituri de tun, atunci când venea în 
vizită oficială; dar, în urma anumitor chestiuni destul de neplăcute 
şi a unui oarecare număr de scandaluri, salutul a fost redus la șapte 
lovituri. Se pare că în India, chestiunile astea au o mare importanţă. 
Unde mai pui că principele de Kishlastan are mania pietrelor 
prețioase și că posedă, probabil, cea mai admirabilă colecție din 
toată India. 

— E însurat? i-o tăie Graham, cuprins de bănuială. 

— S-ar putea zice chiar că de nouă ori, nu numai odată. Dar n-am 
avut plăcerea să fac cunoștință nici măcar cu una din soțiile sale. 
l-am făcut până acum sumedenie de servicii Excelenței Sale; am 
obținut ca ambasadorul nostru de la Paris să se intereseze de el și 
am scris, sau uneori am inspirat numai, nenumărate articole asupra 
lui. 

Graham, pe care aceste lămuriri nu izbuteau să-l liniștească 
asupra bănuielilor, îşi freca gânditor bărbia. Diana bufni în râs: 

— Ai intenţia să-mi faci morală? 

— Nu, dar toate astea le găsesc foarte bizare. 

Atitudinea Dianei nu avea nimic prietenos, își dădea el perfect 
seama de acest lucru. 

— Mă duc acasă, să mă schimb, mormăi el, ridicându-se. Și, să-ți 
spun drept Diana, nu-mi place să te văd îndeplinind asemenea 
treburi. 

— Sunt tare amărâtă! răspunse ea, ironică. Sper că ai ghicit, 
iubitule, că venitul de patru sute de lire cu care înainte vreme, la caz 
de nevoie, mă puteam mulțumi, a zburat. Într-un moment de 
optimism necugetat, am încredinţat întreg capitalul meu unui tânăr 
simpatic, care susţinea că ar fi scornit un plan grandios pentru 
îmbogățirea rapidă. Între paranteze fie zis, această încredere m-a 
făcut să pierd un logodnic de primul rang. 

Vorbea cu nepăsare, dar în vocea ei se putea uşor ghici un necaz 
și o amărăciune cu greu stăpânite. 

— Pierderea este ușor reparabilă, spuse Graham. Ştii foarte bine 
că, la cealaltă aniversare a zilei mele de naștere, trebuie să pun mâna 
pe douăzeci de mii de lire. 

— Mi-ai mai spus-o, îl ironiză ea. Din nenorocire, după cum am 
descoperit după arestarea ta, moștenirea este gata-gata să fie 
înghițită de ipotecile pe care ai avut grijă să le faci. 

Se întrerupse brusc, apoi reluă pe un ton poruncitor: 

— Du-te de te îmbracă mai omenește și vino la ora unu. Hai, 
repede! Aştept vizita lui Colley şi, dacă nu mă va găsi acasă, o să 
creadă că l-am minţit. 

ÎI conduse până la ușă, apoi, strâmbând din buze, veni de se 
aşeză din nou pe divan, berna absorbită de citirea celui mai 
palpitant roman, când i se anunţă, sosirea lui Colley. 

Acesta era un individ extrem de slab, cu faţa ca tăişul unui cuțit, 
cu craniul acoperit cu tufe rare de păr galben, care ajungeau cu greu 
să mascheze o chelie ce nu era totuși decât abia la începuturile ei. 
Cu figura-i lungă, cu trăsăturile adânc săpate, Colley Warrington 
făcea impresia unui om îmbătrânit înainte de vreme. Persoanele 
cărora le plac generalizările grăbite, îl acuzau de prea mare dărnicie, 
întrebându-se în același timp de unde venea tot acel bănet 
mulțumită căruia putea să se arate atât de risipitor. 

La Londra, New York, şi în general în toate locurile lumii 
frecventate de buna societate, se găseşte și un anumit număr de 
personaje strălucitoare care își fac o datorie în a se ocupa de 
treburile altora, mai ales când acest „altul” face parte din lumea 
bună. 

Din memorie, Colley putea să expună istoricul şi să conteste 
eventual legitimitatea oricărui titlu, să obțină informaţiile cele mai 
complete asupra rudelor fie sânge fie prin alianţă ale oricui; dar 
numai în măsura în care aceste rude ocupau și ele vreo situație de 
oarecare importanță. Cunoștea până la centimă venitul fiecăruia, 
precum şi starea de prosperitate sau de decădere a oricărei averi. A 
traversa Bond Street însoţit de el, însemna să asiști succesiv la 
dramele și comediile cele mai neașteptate, deoarece în cel mai mic, 
lucru descoperea o semnificare inaccesibilă priceperii muritorilor de 
rând. Era capabil să dea din gură la infinit. 

— Iat-o pe Lily Benerloy în noul ei Rolls... primit în dar de la un 

funcționar al ambasadei egiptene. Aia de colo este bătrâna lady 
Vannery; baborniţă, dar milionară... Toată averea ei îi rămâne lui 
Jack Wadser, nepotul, său, acela care s-a însurat cu Mildred 
Perslow... ştii, tânăra femeie care o ştersese în Kenya cu tânărul 
Leigh Castel, fiul lordului Mensem... 

Anumite persoane fără indulgență şușoteau că numitul Colley ar 
avea profituri însemnate din acest instinct care-i permitea să fie la 
curent cu cel mai mic scandal. Într-o bună zi, un lord-cancelar îl 
calificase foarte nimerit drept „ticălos-nemernic”. Era notorie 
altercaţia de la Paddock Club, în sala de ioc... întrucât Colley își 
dăduse în mod discret demisia, afacerea s-a mușamalizat. S-a mai 
găsit, de asemenea, la un moment dat, doar la un pas de o acuzaţie 
de șantaj. În cursul dezbaterilor găsise însă oportun să meargă să 
facă o cură de odihna la Aix-en-Provence. Evident că numele lui n-a 
fost menţionat niciodată; dar, atunci când eminentul magistrat a 
declarat-o sever acuzatului oficial: „Cred că ştiu cine este persoana 
care te-a ajutat cu sfatul când ai scris aceste scrisori de ameninţare”, 
toată asistenţa a ştiut prea bine la cine era făcută aluzia. 

Acesta era omul care pătrunsese bombănind în budoarul Dianei 
și privea la tânăra femeie cu o mutră amărâtă. 

— Cum rămâne, Diana? 

— la loc și încetează odată cu tonul ăsta. 

— Unde-i Graham? 

Se aşeză cu băgare de seamă pe marginea unui fotoliu. 

— S-a dus acasă, să se schimbe, răspunse Diana. 

— Eşti bună de legat, dacă nu rupi orice legătură cu Graham... 
Ştii prea bine ce reputaţie are. 

— Tot așa cum o ştie și el pe a ta, răspunse ea surâzând cu înţeles. 
Am constatat că opiniile pe care le profesezi asupra capitolului 
relaţiilor utile sau periculoase, corespund exact cu acelea ale lui 
Graham... cu singura deosebire că el e de părere că vizitele tale 

constituie cea mai detestabilă reclamă pentru o femeie cinstită. 

Colley mormăi. Diana urmă: 

— Fără înjurături și fără scene, te rog! Am nevoie de o informaţie. 
Ce-i al tău, e-al tău. Eşti o adevărată enciclopedie, Colley; dar până 
acuma n-am avut încă ocazia să te consult. Spune-mi, te rog: cine-i 
Hope Joyner? 

Gustul lui de palavrageală fu mai puternic decât supărarea: 

— Joyner?... Apartament splendid în Devonshire House... Două 
mașini: un Rolls şi una americană. Foarte bogată... Prietenă bună cu 
Dick Hallowell... 

Diana îl întrerupse cu un gest de nerăbdare: 

— Ti-am cerut lămuriri precise. 

El dădu din cap: 

— Nu ştiu chiar multe despre ea. A răsărit, într-o bună zi, nu se 
știe de unde. Cred că și-a făcut studiile într-una din şcolile acelea 
din Ascot, unde ceea ce contează în primul rând este averea. Curios 
că te interesezi de ea. Vorbeam tocmai acum câteva zile, despre ea, 
cu Bobby Longfellow, locotenentul din gardă. 

— N-am ştiut că eşti prieten cu Bobby Longfellow, i-oi tăie scurt 
Diana. 

— Nu-s prieten cu el, recunoscu sincer Colley; dar asta nu ne 
împiedecă să stăm de vorbă din când în când. Hope Joyner este 
orfană. Tatăl ei, un chilian bogat, i-a lăsat, când a murit, o avere 
imensă pe care i-o administrează Roke & Morty. Mă întreb, de altfel, 
cum dracu de s-a putut încredința un patrimoniu atât de important 
unor tipi ca Roke & Morty. 

Cetind în ochii Dianei o curiozitate nestăpânită, el continuă: 

— Roke & Morty sunt foarte nesinceri. Aproape că i-aş putea numi 
escroci. De câte ori e vreun proces de crimă la tribunalul din Old 
Bailey, dacă e o afacere mai importantă, Roke & Morty sunt şi ei 
acolo. Nu sunt consultaţi, decât atunci când treaba-i încurcată rău. 

— Ce ştii despre Hope Joyner?, îl întrebă Diana din nou. 

— La dracu! prea multe vrei să ştii... 

Colley se scarpină pe după ceafă. 

— După câte-mi pare, trăia la Monk's Chase, o moșie din 
Berkshire. Locuinţă veche şi pitorească, de pe timpul domniei lui 
Henry... 

— Pentru numele lui Dumnezeu, Colley! Nu mă interesează 
arhitectura! 

— Bine... bine..., răspunse el repede. Hope Joyner a trăit mulți ani 
în această locuință; Hallett, tutorele ei, îşi petrecea majoritatea 
timpului în America și mititica era singură cu guvernanta. De la 
Monk's Chase a trecut la pension; când şi-a terminat studiile, s-a 
dus un an la Paris, ca să-și desăvârşească educaţia. Averea ei a fost 
totdeauna enormă. Apartamentul a fost ales şi mobilat de către Roke 
& Morty... Altceva nu mai ştiu nimic despre fata asta. Te interesează 
chiar aşa de mult? 

Înainte să răspundă, Diana trase câteva fumuri din țigară. 

— Mă interesează, spuse ea în cele din urmă, pentru că am 
nevoie s-o suprimăm... științific, dar radical. 

Colley o privi extrem de mirat; imediat însă, pe figura lui apăru 
un zâmbet. 

— O să fie cam greu prietenă dragă. Este cineva, în Londra, care-i 
îndrăgostit nebun de ea. 

Ea îl întrerupse cu bruscheţe: 

— Ştiu..., Dick Hallowell. 

— Dick Hallowell... Nu chiar la el voisem să fac aluzie. 

— Atunci, de cine vorbeşti? Cine-i îndrăgostit de ea? 

— llustrul nostru stăpân şi prieten, Excelenta Sa principele de 
Kishlastan. 

— Principele?! Dar nici n-o cunoaşte... Mi se pare că faci o glumă 
de prost gust? 

— A văzut-o, dragă, şi - vorba poetului - i-a căzut cu tronc la 
inimioară. Numai ca s-o zărească trecând călare, se duce stimabilul 
în fiecare dimineaţă prin parc; plăteşte oameni ca să știe la ce teatru 
merge, pentru singura plăcere de a o putea contempla după pofta 
inimii; are la el aproape tot atâta valoare ca și cele două lovituri de 
tun pierdute, sau, ca şi celebra sa colecție de perle. Astăzi seară, 
trebuie să o întâlnească, în sfârșit, oficial... 

— Astă seară? La recepție? 

— Exact. Recepţia a fost organizată numai și numai ca să-i dea lui 
Riki ocazia de a-și întâlni zeița. Poţi oare să crezi măcar, că ar fi putu 
fi altfel? Pentru englezi, nu are decât ură; și cu siguranţă că, dacă 
n-ar fi avut un motiv personal și intim pentru asta, ideea recepției i 
s-ar fi părut tot atât de fără rost, cum mi s-ar părea mie ideea de 
a-mi plăti locul la o reprezentaţie. Cunoştinţa lui Hope Joyner a 
izbutit s-o facă mulțumită unui subterfugiu foarte simplu: a reuşit 
s-o intereseze pentru Asociaţia Femeilor Orientale, o organizaţie 
complet ridicolă, având ca obiect să smulgă pe surorile hinduse din 
ororile poligamiei. 

Diana, cu mâinile la spate, măsura camera în lung și-n lat. 

— Mie nu mi-a vorbit niciodată de asta, spuse ea după un 
moment. 

— De regulă, nimeni nu-și consultă agentul de publicitate în 
chestiunile sentimentale. 

— Eşti un cinic, Colley. 

Se îndreptă spre ușa budoarului, ca să meargă în dormitor; dar 
când o deschise, rămase locului, extrem de mirată. 

În prag se afla o femeie, de o anumită vârstă, foarte corpolentă, 
cu nasul gras şi o lucire vicleană în privire. 

— Cine... cine ești dumneata? bâigui Diana. 

— Bună ziua, doamnă! numele meu e Ollorby. 

Vâri mâna în poșetă și scoase o carte de vizită enormă, pe care o 

întinse tinerei femei. 

— Conduc un birou de plasare, doamnă. Dacă vă trebuie 
vreodată o cameristă sau bucătăreasă, nu-i nevoie decât de un 
telefon: Soho... 

Diana o întrerupse. Odată mirarea trecută, începu să fie năpădită 
de o mânie fără seamăn. 

— Cum ai intrat? Cum de ai îndrăznit să pătrunzi fără voie în 
acest apartament? 

Se întoarse, căutând-o pe Dombret cu privirea, ca s-o certe. 

— lertați-mă, răspunse aproape umilă d-na Ollorby. Uşa era 
deschisă... Am bătut, dar nu mi-a răspuns nimeni... Atunci, am 
intrat. Dacă aveţi nevoie cumva de o servitoare... 

— N-am nevoie nici de servitoare și nici de dumneata! 

Cu un gest poruncitor, Diana îi arătă uşa. D-na Ollorby, fără să se 
turbure, se retrase cu o vioiciune nebănuită. 

— Ce s-a întâmplat? întrebă Colley, când Diana se afla din nou 
lângă el. 

— O vizită plicticoasă. Directoarea nu știu cărui birou de plasare. 

O sună pe Dombret. 

— De ce ai lăsat ușa deschisă? întrebă ea. 

Fata-n casă avu un gest de protest. 

— Vai de mine, doamnă..., dar n-am lăsat nicio ușă deschisă. 

— Nu minţi! o repezi Diana. Ai lăsat-o; şi m-am pomenit aici cu 
un fel de muiere, care a profitat de greşeala ta şi s-a băgat în casă... 
Cine ştie de când era ea prin antreu... 

Sosirea providenţială a lui Graham întrerupse porţia pe care o 
încasa biata Dombret și Diana, uitând de mutra musafirei nepoftite, 
începu o discuție înflăcărată asupra pasiunii principelui de 
Kishlastan, discuţie care avea să urmeze până la terminarea mesei. 

CAPITOLUL III 


Erau persoane care pretindeau că ceea ce lipsea, mai ales, 
Excelenței Sale principelui de Kishlastan, era bunul simţ. 

Acest personaj lung și slab, a cărui figură prezenta toate 
caracterele tipului oriental, era, pentru moment, avea anumite 
dificultăți cu guvernul francez şi se vedea, în plus, obiectul unei 
oarecari neîncrederi, dacă nu chiar dușmănii, din partea guvernului 
Indiilor. 

Deşi era de fapt supus francez, întrucât titlul îi venea de la un mic 
principat situat la limita posesiunilor franceze - principat unde 
comitea atâtea abuzuri, încât guvernatorul din Pondichery l-a citat 
de mai multe ori în fața lui - spre marea încurcătură a guvernului 
britanic s-a apucat să cumpere domenii vaste în India engleză. 

Fusese poreclit Riki. Sosind la Londra, se lăsase pradă unor 
multiple sentimente de ură, destul de confuze de altfel; dar cum, de 
altfel, se bucura de o avere enormă, nu întârzie să trezească 
numeroase simpatii printre membrii societății înalte, gata 
întotdeauna să ierte excentricitățile potentaţilor indigeni. 

În fiecare zi era de găsit prin locurile cele mai mondene; nu lipsea 
de la nicio repetiție generală şi dineurile lui erau de un lux şi 
dărnicie nemaipomenite. 

La aceste dineuri nu lua parte însă niciun delegat al lui Foreign 
Office şi Riki nu era admis în mediile semi-oficiale. Dar, salvând 
aparențele, Ministerul de Externe își trimitea reprezentanţi mai mult 
sau mai puţin oficioși la recepțiile mai importante pe care le da 

principele de Kishlastan. 

Așa s-a întâmplat că Dick Hallowell se pomenise cu o invitaţie, 
făcându-i-se în același timp cunoscut, în mod discret, că prezenţa lui 
la hotelul Arrid nu ar fi considerată defavorabil de către 
„autoritățile superioare”. 

Patru ani își petrecuse Dick, în timpul copilăriei, prin Indii; şi în 
acest timp căpătase destule cunoştinţe asupra limbii hindustane, pe 
care a continuat să și le lărgească datorită plăcerii naturale pe care o 
simţea pentru această limbă. La un moment dat ocupa serviciul de 
ajutor pe lângă guvernatorul general ai Bengalului, când moartea 
tatălui său îl constrânse să se înapoieze în Anglia pentru ca să 
susțină prestigiul titlului lor şi să pună oarecare ordine în 
moştenirea destul de încurcată în datorii. 

Primind invitaţia, trecu pe la Bobby Longfellow, pe care-l găsi 
trântit într-un fotoliu şi cufundat în cetirea unei gazete sportive. 

— Dumnezeule! exclamă Bobby după ce află conţinutul invitaţiei. 
Te plâng sincer, sărman prieten. Sper însă că nu pui nădejde în mine 
ca să fiu nevoit să mai dau ochii încă odată cu nebunul acela. 

— Nu ştiu de ce îl vei fi socotind drept nebun; dar într-adevăr, 
gândeam că n-ar strica dacă ai veni cu mine. Dacă mă duc singur, o 
să mă plictisesc de moarte. 

— E nebun! reluă Bobby plin de dispreț. Nu măi încape îndoială: 
e un dezechilibrat. Nici n-am pus bine piciorul în blestemata ceea de 
încăpere fortificată, că am și căpătat misiunea de a arăta principelui 
de Kishlastan întreaga colecţie a giuvaerelor coroanei. Aș fi fost 
incapabil să deosebesc clădirea cu giuvaere de un grajd, dacă unul 
din flăcăii aceia atât de caraghios îmbrăcaţi în costume din epoca 
reginei Elisabeta nu mi-ar fi arătat drumul... Atunci am fost obligat 
să urc nu mai ţin minte câte scări, ca să arăt vizitatorului fleacurile 
acelea somptuoase. De fapt, eu nu le mai văzusem înainte, aşa că 
răul n-a fost decât pe jumătate... 

— Dar de ce susţii ca e nebun? 

— Dacă nu de tot, este în orice caz nebun după pietre preţioase; 
am avut impresia că n-o să izbutesc să-l smulg niciodată din 
contemplarea coroanelor. Se agățase de balustradă și nu le mai 
slăbea o secundă din ochi. Era însoţit de un alt indian, căruia îi 
povestea o mulțime de lucruri extrem de interesante, din care, din 
nenorocire, n-am înțeles niciun cu vânt. Vorbea tot timpul în limba 
hindustană, și n-ai idee cât îmi părea de rău că nu te aveam lângă 
mine ca să-mi servești drept interpret. Unul din tipii din escorta lui 
mi-a lămurit că-i un adevărat maniac atunci când e vorba de 
diamante. Pare-se că posedă, într-una din încăperile palatului său 
din Kishlastan, o colecţie care valorează nu știu câte milioane de lire 
sterline. Când a ieșit din Turn, a fost atât de zăpăcit de vederea 
giuvaerelor, că se târa prin coridoare ca o biată zdreanţă. Ţinea cu 
tot dinadinsul să-mi ofere, ca amintire, niște cercei cu perle. Le-am 
refuzat spunându-i: „Scumpul meu rajah, am renunţat în mod 
definitiv de a mai purta cercei. Nu mai sunt de mult la modă!” 

Dick bufni în râs. 

— Astea toate sper că nu te împiedecă să fii băiat bun și să 
mă-nsoțeşti diseară la hotelul Arrid. Am fost rugat oficial să fac 
această politeță Excelenței Sale şi, de altfel, n-o să fie nevoie să 
rămânem acolo mai mult de jumătate oră. 

— Să-mi pun colierul de perle, sau rubinele? întrebă Bobby pe un 
ton sarcastic. Între paranteze, țin să-ți fac cunoscut că am promis 
unei fetișcane delicioase să o conduc la teatru. 

— Cine te opreşte? Ţi-am spus doar, că nu stăm mai mult de o 
jumătate de oră la recepție. 


Când cei doi tineri trecură pragul hotelului Arrid, scara cea mare 

ce ducea la saloanele primului etaj erau ticsite de o mulțime 
strălucitoare. Se aflau acolo membrii de-ai Parlamentului, foşti 
miniștri aparținând acelei categorii de politicieni care nu riscă să 
vadă încredințându-li-se din nou un portofoliu şi care pot, în 
consecință, să se arate indiferent unde fără teama de a se 
compromite; femei de lume, din acelea care se găsesc peste tot 
locul... afară de Curte; și câţiva funcţionari vechi de-ai Indiei, veniţi 
numai ca să se arate în lume; un ziarist, câţiva scriitori... 

— Ei nu!? Uite-o pe Diana Martyn! murmură deodată Bobby. 

Ridicând privirea, Dick o zări pe tânăra femeie la primul etaj, 
rezemată de balustradă, şi vorbind cu Colley Warrington. Când fu 
la câțiva paşi de ea, abia atunci îl onoră cu un surâs şi cu un semn 
destul de rece din cap. 

— lată o plăcere cu totul neașteptată, Dick, murmură ea, foarte 
stăpână pe sine. 

Lui Dick îi era foarte greu să-şi dea seama că fusese logodit cu 
această femeie frumoasă și că despărțirea lor îmbrăcase în ochii lui 
aparența unei tragedii. Putea acuma s-o întâlnească fără cea mai 
mică neliniște; și chiar s-o și admire, căci era într-adevăr cea mai 
splendidă creatură pe care şi-o putea închipui cineva. 

— Ce-i cu tine, Dick? Încă ne-nsurat? 

— Încă nu, răspunse acesta grav. 

— Totuşi, se șopteşte că ai de gând. 

— De data asta, se şopteşte adevărul 

— Ştii, că este într-adevăr admirabil! 

O secundă mai târziu, erau din nou despărțiți. Dick se îndrepta 
către salonul în pragul căruia Excelenţa Sa îşi primea invitaţii. 

Strecurându-se printre grupuri, Dick, urmat de Bobby, se 
apropia... şi deodată se opri brusc, mut de mirare. 

În mijlocul încăperii, rajahul îmbrăcat cu o mantie de mătase de 


30 


culoarea ametistului?, încins cu o măreaţa centură de argint, cu gâtul 
plin de şiraguri de perle, sta nemișcat ca o statuie. Dar nu această 
măreție orientală era ceea ce-l uimise pe vizitator. 

Lângă Excelenţa Sa se afla o tânără fată îmbrăcată toată în alb. 
Dick nu-i vedea decât spatele, dar o recunoscuse totuși imediat. 

La rândul sau, Bobby îşi arăta mirarea printr-o exclamaţie: 

— Dick!... dar asta-i micuța ta Hope! 

— Micuța „mea” Hope?! răspunse repede tânărul ofițer, cu o 
mânie absolut nejustificată. Eşti absurd, dragul meu! E pur şi simplu 
„domnişoara Joyner”. 

În momentul acesta, fata întoarse capul și-i adresă un surâs de 
bun-venit. 

— Foarte drăguţ din parcea dumitale, sir Richard, murmură 
orientalul cu afectare, mişcând leneş din pleoapele-i grele - e foarte 
drăguţ că ai răspuns invitației mele. Speram, când am vizitat Turnul, 
că o să am plăcerea să te văd; din nenorocire însă, ai lipsit în ziua 
aceea. O cunoşti pe d-ra Joyner, nu-i așa? 

Fără să-i răspundă, Dick surâse tinerei fete. 

— După câte văd, sunteţi prieteni; urmă principele pe un ton 
bănuitor. Te invidiez pentru acest privilegiu. 

Între acestea, valetul anunţă pe un nou sosit. Dick profită de 
ocazie, pentru a o scoate pe Hope afară din cercul care-l înconjura 
pe rajah, în ciuda supărării vădite a acestuia când văzu pe fată 
depărtându-se de el. 

— Dar ce dracu mai cauţi şi tu aici? 

— Nu ştiai că am un rol important de jucat în lume? Fac parte din 
Societatea pentru Liberarea Femeilor Orientale..., ceea ce, de altfel, 
nu reprezintă o sarcină prea grea. Ladys Silford mi-a cerut să mă 
înscriu în această grupare. 


? varietate de cuarț violet-albăstrui. 

Dick o cunoştea prea bine pe Lady Silford. Se zvonea că ar fi ar fi 
primit fonduri de la prea bogatul hindus și Dick nu se îndoia niciun 
moment că, purtându-se astfel față de Hope, ea n-o făcuse decât ca 
urmare a instrucțiunilor protectorului său. Ajungea acest lucru ca să 
provoace locotenentului o neliniște care putea fi, de altfel, perfect 
justificată de proasta reputaţie a rajahului. 

— În locul tău, nu m-aș încrede în această grupare. Există o 
mulțime de alte asociaţii care fac treabă bună, pe când Societatea 
pentru Liberarea Femeilor Orientale îmi face impresia unei simple 
glume. Probabil că şi poliția este de aceiaşi părere, deoarece i-a 
refuzat autorizația de deschidere a unei subscripţii publice. 

Tânăra fată surâse. 

— În fond, prea puţin mă interesează toate astea... 

Amândoi se îndreptară spre ușă. În vestibulul cel mare se pomeni 
deodată față-n față cu Diana... și aceasta îi arătă imediat tinerei fete 
o prietenie care părea să fie manifestarea unei amiciţii vechi. 

— Dacă nu mă-nșel, asta-i micuța noastră Hope! exclamă ea cu 
un entuziasm prefăcut. E logodnica dumitale, Dick? 

Însăși Hope fu aceea care-l scoase pe Dick din încurcătură. 

— Vă zărisem mai adineaori, domnişoară Martyn, şi căutăm 
tocmai ocazia de a vă-ntâlni. Am să vă înmânez ceva. 

Îşi deschise poşeta şi scoase o cutiuță subțire de piele. 

— Tocmai când voiam să părăsesc Devonshire House, un 
comisionar mi-a adus asta. În cutiuţă am găsit cartea de vizită a 
rajahului; dar sunt sigură că la mijloc trebuie să fie o eroare. Sunteţi 
bună să-mi faceţi serviciul de a o repara, nu-i aşa? 

Întinse Dianei cutiuţa, pe care aceasta o luă prost dispusă. 

— Habar n-am despre ce este vorba. Ce-i în cutie? 

— Un colier de perle, răspunse tânăra fată foarte calmă. 

— Fiţi drăguță şi spuneţi-i Excelenței Sale că în Anglia, nu este 
obiceiul ca o fată să primească asemenea cadouri, fie chiar de la 

unul dintre cei mai puternici principi ai Orientului. 

Diana roşi ușor. Dick îi observă tulburarea. 

— De ce ţi-aș face eu acest comision? 

Hope o privi surâzând: 

— Deoarece adresa mea pe cartea de vizită a rajahului este scrisă 
de mâna dumitale. 

— Un moment! 

Vocea Dianei se făcuse aspră. Întinse mâna spre a o reţine pe 
tânăra fata când aceasta voise să se retragă. 

— De ce refuzi acest cadou? În cele din urmă (aci, dădu din 
umeri), nu ești cine știe ce cucoană mare, nu-i așa?... lartă-mi 
sinceritatea, dar cred că numele dumitale nu figurează pe listele 
aristocrației, nici în Debrett precum nici în alte asemenea lucrări 
preţioase. 

— Exact, răspunse Hope cu răceală, după cum nu figurează nici 
în repertoriul lui Carlow... 

La această aluzie, obrajii Dianei se roșiră de mânie. Tânăra femeie 
se stăpâni; dar în privirea ei lucea, o răutate pe care Dick, de când o 
cunoștea, n-o mai zărise decât o singură dată. 

Hope Joyner se depărtase, fără să mai spună un singur cuvânt. 

— Ce dracu o fi repertoriul lui Carlow? întrebă Dick, când fură 
mai la o parte de restul lumii. 

— Ce? Nu cunoşti pe Carlow? răspunse ea eu în aer de perfectă 
nevinovăție. Acea importantă agenţie comercială, care ţine un fel de 
listă confidențială pentru uzul clienţilor săi... dintre care fac şi eu 
parte. Pe listă sunt numele tuturor indivizilor care, în Anglia şi mai 
ales în Londra, trăiesc din expediente și s-au găsit, sau se mai găsesc 
încă, în legături cu cei mai renumiţi criminali. 

Plin de admiraţie, Dick exclamă: 

— Eşti extraordinară, Hope! 

Ea surâse, cu toate că nu se simţea defel veselă. 

— Serios? Asta provine, fără-ndoială, din aceea că mă găsesc 
într-o situaţie destul de extraordinară. 

Ca să ajungă acasă la ea, Hope Joyner nu-i permise lui Dick s-o 
însoțească. Voia să fie singură, ca să poată face puţină ordine printre 
gândurile-i răvăşite. Era profund tulburată din momentul când 
Diana Martyn rezumase, în câteva cuvinte, întrebările neliniștitoare 
pe care tânăra fată şi le punea ea însăşi de cinci ani încoace. 

Se ivise de nicăieri! Această frază a Dianei era purul adevăr. 
Părinţii-i erau morți, poseda niște bunuri considerabile în America 
de Sud şi primea regulat venituri princiare pe care nişte avocaţi - 
despre care ea ştia perfect de bine că întrețineau relații strânse cu 
indivizii de cea mai abjectă specie - le depuneau regulat la banca ei. 
Asta era aproape tot ce ştia singură asupra ei însăşi. 

Nu şi-a văzut niciodată actul de naştere, şi habar n-avea cam prin 
ce ţară fi născut. Poate că misteriosul Mr. Hallett ar fi putut să-i dea 
ceva lămuriri în această privinţă... Din nenorocire însă, i-a fost 
imposibil să-l întâlnească măcar odată. Tot ce știa despre acest 
personaj misterios, e că era un bărbat de vârstă imprecisă, care-şi 
petrecea tot timpul în călătorii și care, de o vreme, începuse să-și 
cam piardă vederea. Trăise, cu toate acestea, multă vreme în casa lui 
Mr. Hallett, profitând de vastele lui domenii, de caii lui, înconjurată 
de un respect deosebit al servitorilor. 

Când în Indii, când în America sau din nou în Europa, Mr. 
Hallett devenise pentru tânăra fată simbolul viu al enigmelor care îi 
torturau spiritul. De multe ori se pomenea urându-l cu înverșunare. 
Nu răspundea niciodată la scrisorile ei, și nici nu i-a scris vreodată. 
În mod regulat, de câte ori era aniversarea nașterii ei, primea nişte 
cadouri măreţe. Tot astfel de Crăciun și la data de 10 iunie a fiecărui 
an, primea buchete enorme de flori, fără ca acestea să fie însoţite de 
vreo scrisoare - sau măcar de câteva cuvinte pe o carte de vizită. 

Ghicea că Mr. Halllet ținea să-și îndeplinească misiunea cu cea 

mai scrupuloasă punctualitate, aproape în mod mecanic, fără să 
pună de la el nici cel mai mic semn de afecțiune. Mai mult decât 
atâta, era evident că acest om căuta în mod sistematic să evite orice 
întâlnire. Era sigură că nu din simplă întâmplare părăsea Mr. Hallett 
Monk's Chase exact în ajunul zilei când trebuia să sosească ea 
pentru a-și petrece vacanţele de vară. Absența lui se prelungea 
atunci tocmai până-n momentul când se înapoia ea la pension. De 
fiecare dată când îi scria, primea răspuns de la bancherul său, un 
omuleț vulgar care-şi petrecea zilele într-un birouaş din 
Threadneedle Street și care vădit că nu purta fetei acelaşi interes ca 
și Mr. Hallett. 

În timp ce camerista o dezbrăca, Hope Joyner începu se 
gândească la Monk's Chase. Gândurile-i erau obsedate de o numită 
imagine: aceea a unui dulăpior din bibliotecă, despre care fosta ei 
doică, foarte vorbăreaţă, i-a spus într-o zi că ar conţine cheia tuturor 
misterelor care o tulburau atât de puternic. Poate că era o simplă 
născocire a bătrânei servitoare; dar era totuşi posibil ca acel 
dulăpior... 

Își aduse atunci aminte că, într-una din zile, mânată de un 
copilăresc sentiment de curiozitate, şterpelise toate cheile din casă; 
după mai multe cercetări, o descoperi pe aceea pe care o căuta, dar, 
în timp ce se pregătea să deschidă ușa de stejar sculptat, intră în 
cameră un servitor şi Hope, cuprinsă de teamă, se depărtă repede 
de dulapul de care în cele din urmă nu se mai apropie niciodată. 
Mulţi ani s-au scurs de atunci, și ea încă mai păstra cheia într-un 
săculeț de piele. 

Ivită de nicăieri! Diana Martyn avea dreptate... Cu câteva luni 
mai-nainte, sarcasmul tinerei femei nu i-ar fi provocat decât un 
hohot sincer de râs; dar azi avea cele mai bune motive ca să caute să 
spele pata pe care o asemenea observaţiei o aşternuse pe reputația 
ei. 

Hope Joyner avea destulă experienţă ca să-şi poată imagina toate 
ipotezele neplăcute ce se puteau formula asupra naşterii sale. 
Cunoștea cazul anumitor persoane îndestulate care asigurau un trai 
bun copiilor pe care nu-i puteau recunoaște. Gândul acesta nu-i 
provoca niciun sentiment de oroare, dar o punea într-o dureroasă 
neliniște de când Dick Hallowell se ivise în cale-i. 

Era, poate, mai bine să-i dezvăluie lui totul... cel puţin tot ce ştia 
ea singură despre ea. Era sigură că el ar fi continuat să o înconjure 
cu simpatie și încurajare. Presimţea chiar că, în caz că ar afla cele 
mai rele lucruri, nu trebuia să se teamă că va pierde dragostea lui. 

Când se trezi a doua zi de dimineaţă, se mai gândea încă la 
Monk's Chase și la dulapul din bibliotecă. În după amiaza acelei zile, 
luă o hotărâre. 

Cheia uşii dosnice, care dădea acces în casă, o mai avea încă... 

CAPITOLUL IV 


După ce Stimmings, majordomul, a închis cu lanţuri și zăvoare 
poarta cea mare din Monk's Chase, merse de-i spuse stăpânului - 
fără ca acesta să pară că atribue prea mare importanţă faptului - că, 
într-adevăr, ploua „cu găleata”. 

Încă de după amiază începuse ploaia torențială și, la ora cinei, 
parcă mai crescuse în intensitate. Începuse să se formeze o băltoacă 
în adâncitura terenului care domina Lower Oaks, şi doar partea 
centrală a aleii se mai zărea printre cele două șuvoaie care curgeau 
zgomotos din Black Wood ca să se verse în lacul miniatură ce se 
lărgea din ce în ce în fața pavilionului paznicului, scălda partea 
inferioară a portalului şi mergea apoi să se unească cu șanțul din 
marginea drumului. 

Era o noapte neagră ca păcura, tulburată numai de clipocitul 
monoton al ploii; una din nopţile acelea când locuitorii micilor 
căsuțe câmpenești contemplă apa care se scurge prin acoperișurile 
desfundate şi înjură de mama focului zgârcenia proprietarilor. 

Trăsura acoperită cu coviltir, care făcea serviciul de legătură de la 
gara din Worplethorpe, înainta cu greu prin potop; plescăitul 
regulat al calului forma un acompaniament melancolic scârțâitului 
monoton al roților. 

Deodată o mână atinse umărul vizitiului, care trase din răsputeri 
de hăţuri. Trăsura se opri. 

O tânăra fată, înfășurată din cap până-n picioare într-un 
impermeabil de pânză cauciucată, sări jos, în drum. Pălăria, dată 

peste ochi, nu lăsa să i se zărească faţa, la lumina galbenă şi 
nesigură a felinarului. 

— Mulţumesc, murmură ea. Cred că vizita mea o să dureze cam 
vreo oră..., poate chiar mai puţin. Poţi să mă aştepţi, undeva mai la 
adăpost. 

De pe marginile aplecate ale pălăriei, curgea apa ca dintr-o 
cișmea. 

— Parcă voiaţi, domnişoară, să mergeţi la Monk's Chase? Vă pot 
duce până la peron. O să vă udați leoarcă. 

— Nu, mulțumesc! Prefer să mă aștepți aici. Nu... n-aş vrea ca 
sosirea mea să trezească toată lumea. 

Atât pavilionul paznicului cât și parcul erau pustii și cufundate 
în tăcerea cea mai adâncă; iar poarta mare de fier se afla ușor 
întredeschisă. Vizitatoarea îşi aduse aminte deodată că, pe vremuri, 
căsuţa cea mică de lângă grilaj fusese locuită de un grădinar bătrân. 
Murise încă pe vremea când ea mai era la pension. 

Când străbătu băltoaca ce se formase la capătul aleii, apa îi venea 
până mai sus de glezne; era veselă că cel puțin de data aceasta, 
fusese prevăzătoare şi-şi încălțase şoşonii de cauciuc. 

Ajunse imediat la capătul aleii. 

În mod normal ar fi trebuit să zărească de aci casa, dacă pe așa o 
noapte ar fi fost posibil să se zărească ceva. Distinse în cele din urmă 
clădirea, o matahală întunecată cu forme neprecise, care se 
confunda pe jumătate cu deluleţele ce se înălțau pe planul din fund. 

Nicio lumină... Fără-ndoială că informaţiile pe care le căpătase 
erau exacte: Mr. Halleft avea obiceiul să se culce foarte devreme. 

Inima-i bătea cu putere. Străbătând o mică pajiște - insulă de 
verdeață în mijlocul unei mări galbene - o apucă pe aleea care 
înconjura clădirea. 

Nu înceta să-și repete că era curată nebunie procedând astfel, 
continuând această aventură. Era cea mai mare că a conceput acest 

plan; şi încă o şi mai mare nebunie că vâra cheia în broasca portiței 
din zidul cenuşiu acoperit cu iederă, pur și simplu ce să asculte de 
impulsul necugetat care-i călăuzea toate acțiunile. 

Şi dacă, totuşi, i s-a spus adevărul?... Dacă, în dosul acestei uși, 
urma să găsească dezlegarea tuturor misterelor?... Nu era, oare, 
de-ajuns acest lucru ca să justifice cu vârf şi îndesat purtarea ei? 

Cu un gest scurt, întoarse cheia în broască. O simplă apăsare, şi 
uşa se deschise. Aprinse lampa electrică, pe care avusese grijă să o ia 
cu sine și-i plimbă lumina pe pereţii coridorului strâmt. Închise la 
loc uşa și, în cea mai adâncă liniște - deoarece şoşonii de cauciuc 
micșorau zgomotul paşilor - urcă cele trei trepte de piatră care 
duceau la o a doua ușă. 

Aceeași cheie deschidea și broasca doua. Tânăra fata urcă pragul 
şi pătrunse într-o sală lungă şi largă, având podeaua acoperită cu un 
covor imens și ici-colo, pe margini, statuete, jilțuri vechi, pupitre şi 
banchete, un întreg mobilier care-i era foarte familiar. 

Nimic nu fusese schimbat de la ultima ei vizită acolo: portretele 
cele mari în cadrele lor de stejar aurit, tapiţeriile, perdele mari și 
roşii care mascau terestra de la capătul sălii, toate erau lucruri pe 
care le cunoștea atât de bine. 

Zgomotul ploii nu tulbura de fel atmosfera aceasta vătuită şi 
singur ticăitul regulat al pendulei dădea oarecare viață încăperii. 
Câteodată se auzea totuși un zgomot ușor: era câte o jaluzea pe care, 
nefiind bine prinsă, o mișca vântul. 

Tânăra făta suspină adânc, străbătu repede locul și pătrunse în 
hol unde, din nou, se opri ca să asculte, în timp ce privirile ei 
încercau să străpungă întunecimea. 

O lumină palidă, neprecisă, era singura care arăta locul unde se 
aflau cele doua ferestre zăbrelite, care erau situate de o parte şi de 
alta a ușii principale. Vizitatoarea fu nevoită să-și adune tot curajul 
ca să se hotărască a străbate holul și să apese clanța ușii care dădea 


39 


în bibliotecă. 

În cămin ardeau niște butuci de lemne. Tânăra fată nu putea să 
distingă deschizătura acestui cămin, în faţa ei aflându-se un fotoliu 
pe care-l cunoştea prea bine; dar zărea lumina roșiatică pe care o 
răspândea. După toate aparențele, odaia era goală... 

Cu fălcile strânse, străbătu aproape în fugă spaţiul care o 
despărțea de dulapul de stejar. Când vârî cheița în broască, 
mâinile-i tremurau. 

Deodată fu gata-gata să scoată un strigăt. 

Mobila era goală! 

În momentul acela, o impresie bizară o făcu să se-ntoarcă; şi 
emoția pe care o simți era cât pe ce s-o trântească la pământ. Din 
fotoliu, în fața căminului, se ridica o şuviţă de fum albăstriu. 

— Fii drăguță şi-nchide ușa. Simt un curent foarte neplăcut. 

Vocea era blândă, înceată. 

Câteva secunde, fata rămase nemișcată, cu privirea aţintită 
asupra fotoliului. Fără să prea știe ce face, scoase un browning din 
poşetă. 

— Nici o mișcare! murmură ea cu vocea înăbușită; sunt... 
înarmată. 

În fața ei, de după fotoliu, se ridicase un bărbat cu statura înaltă, 
cu părul cărunt. Trăsăturile fine și armonioase ale feței sale erau în 
parte acoperite de nişte ochelari negri. Ţinea strânsă o pipă între 
dinţi, şi purta un smocking de catifea neagră. 

— Vino de te aşează lângă foc, spuse el. Trebuie să fii udă toată. 

Ea se sfii un moment, apoi merse încet către cămin; dar cu mâna 
mereu încleştată pe revolver. 

Bărbatul începu să râdă. 

— Bănuiesc că în momentul acesta ţii în mână un revolver, sau 
poate vreun alt obiect tot atât de melodramatic. Tare păcat! 

Se întrerupse brusc, apoi urmă: 

— Te rog din nou; ţi-aş fi foarte cunoscător dac-ai, vrea să închizi 
ușa. Sunt extrem de sensibil la curentele de aer. 

Tânăra fată se dădu îndărăt cu câţiva pași. I se ivea o ocazie. De 
ce n-ar profita ca să fugă? Îi erau de ajuns câteva, secunde ca să 
părăsească această casă... Da, dar omul acela o văzuse. O asemenea 
ieşire ar fi cu totul lipsită de demnitate. 

Era într-adevăr curios că, în asemenea momente, chestiunea 
„demnităţii” putea să mai conteze. 

Închise uşa şi se înapoie la cămin. Bărbatul îşi reluase locul lui 
din fotoliu, cu pipa între dinţi și cu fața întoarsă către buștenii 
aprinşi. 

— Ai intrat prin portiţa cea mică, nu-i așa? Hotărât lucru, va 
trebui să schimb broasca. la loc, te rog. 

Înainte de a-i da ascultare, ea se mai codi o clipă. 

— Da, urmă el încetişor. Ştiam prea bine că eşti femeie. Am ghicit 
acest lucru, auzind fâșâitul rochiei. Ce doreşti, de fapt? 

Cu gâtlejul uscat, ea trebui să facă sforțări înainte de a putea 
răspunde. 

— Am venit să caut ceva, ce gândeam că nu se poate afla decât în 
această încăpere. Oh! nimica preţios... pentru altcineva decât pentru 
mine. Vedeți... 

— Nu, nu văd. Sunt orb. 

Pronunţase aceste ultime cuvinte pe un ton atât de liniștit, de 
indiferent, încât timp de câteva secunde ea nu-și dădu seama de 
importanţa acestei mărturisiri. 

— Orb! 

Îşi reținu cu greu un strigăt: 

— Vai, vă rog să mă iertați... 

Deodată inima-i începu să tresalte de bucurie. 

Orb! Așadar, el nu putea să vadă... N-o va putea recunoaște, dacă 
ar fi se întâlnească vreodată... 


41 


— Vă asigur că n-am venit aici să vă iau nimic de-al 
dumneavoastră. Trebuie să vă spun că am... că familia mea a locuit 
vara trecută în această casă. Am pierdut atunci un obiect şi pentru 
nimic în lume n-aş vrea să se poată cineva îndoi că este în posesia 
mea. 

Încetul cu-ncetul își recăpăta siguranța de sine, deoarece ştia că 
vara trecută Monk's Chase fusese închiriat unei bogate familii 
americane. 

— Faci parte, așadar, din familia Osborn... Ei bine, copila mea, 
poți căuta în liniște obiectul pe care l-ai pierdut, și ia-l. Îmi pare rău 
că te-am speriat. 

Ea se întoarse pentru a arunca o privire prin portiţa întredeschisă 
a dulăpiorului. 

— Nu-l mai găsesc, suspină ea... L-o fi luat cineva. Și... acum... 
trebuie să plec. Îmi permiteţi? 

El se ridică şi străbătu încăperea călăuzindu-se bâjbâind din 
mobilă-n mobilă. În felul acesta ajunse în hol, apoi în sală, străbătu 
coridorul care ducea la ușiță şi rămase în prag. 

Timp de câteva momente stătu nemișcat, lăsând ploaia să-i cadă 
potop pe umeri. 

— Noapte bună! murmură el în cele din urmă. Îţi doresc ca ploaia 
să nu te ude prea rău. 

Aşteaptă până se stinse în noapte zgomotul pașilor tinerei fete; 
după aceea se întoarse, închise cu grijă ușița, se înapoie în bibliotecă, 
aprinse toate luminile și se așeză în fotoliu, în faţa focului. 

Rămase câteva minute nemișcat. Fruntea îi era brăzdată de cute 
adânci. Îşi întrerupse gândurile, pentru a-şi înfunda pipa încet; apoi, 
scoțându-și ochelarii cei negri, își reluă citirea ziarului, întreruptă la 
sosirea fetei. 

Părea că nu depune niciun efort la descifrarea, fără ochelari, a 
celor mai mici litere. 

Trase din pipă și murmură: 
— Sărmana Hope Joyner!... Sărmana Hope Joyner! 

CAPITOLUL V 


— Îţi voi spune tot adevărul! începu Hope Joyner cu o hotărâre 
atât de sălbatică, încât Dick Hallowell nu se putu împiedeca de a 
surâde. 

— Foarte plăcută experiență, murmură el. Sper că o voi putea 
suporta. Ce te frământă, scumpa mea? 

Luase mâinile fetei într-ale sale și, un moment, amândoi rămaseră 
nemișcaţi. Ea fu aceea care se desfăcu mai întâi din strânsoare. 

— Se prea poate ca, după ce îţi voi spune totul... să nu mai vrei să 
mă vezi, urmă ea, repede. Ţi-aduci aminte de acea... de ceea ce a 
vorbit despre mine Diana Martyn? 

— Apoi, Diana spune atâtea despre atâţia, încât este prea greu ca 
să le reţii pe toate, răspunse Dick surâzând. 

— Cu toate acestea sunt sigură că-ți reaminteşti. Diana a spus că 
sunt „ivită de nicăieri”. 

— Ceea ce este cu totul absurd, deoarece ești o ființă tangibilă, 
infinit de seducătoare, și nu o simplă apariţie. Și când te văd cum 
îmi serveşti ceaiul în salonul tău atât de luxos şi elegant, te găsesc 
tot atât de reală ca și Ritz-ul, a cărui siluetă o zăresc printre perdele. 

— Lasă glumele, Dick. Diana a vrut să spună că „n-am familie”, 
rude, şi că este chiar foarte probabil să fiu o ființă... îţi poţi lesne 
închipui cum. Cunoști întru câtva ştiinţa heraldică, nu-i aşa? Ştii, 
prin urmare, ce înseamnă o spărtură în blazon? 

— Nu-i cine ştie ce grozăvie... Are asta o importanţă chiar atât de 
mare? Spărturi! Există şi în cele mai glorioasei blazoane... Sunt 

aproape sigur că s-ar găsi şi-ntr-al meu. 

În faţa unei asemenea indiferenţe, ea rămase mută de mirare. 
Timp de câteva secunde avu un sentiment de adâncă ușurare, dar 
care se transformă brusc în mânie. 

— Dick, nu sunt sigură că vorbele-ți sunt conforme adevărului. E 
prea crud din parte-ţi să crezi despre mine că sunt o... 

— Nu cred nimic..., decât că eşti cea mai încântătoare dintre fete, 
că o să te iau în căsătorie și că voi părăsi oștirea ca să ducem traiul 
cel mai fericit care a existat vreodată. 

— Haide Dick; fii om cu judecată. Nu poţi tu oare înțelege 
situaţia înfricoșătoare în care mă găsesc? N-am idee de unde-mi vin 
banii, nu știu cine-mi sunt părinţii... Am sosit într-o bună zi... de 
nicăieri. Și în cele din urmă voi fi silită să mă înapoiez acolo. Până 
acum, lucrul acesta n-a deşteptat în mine niciun fel de teamă; dar 
azi..., astăzi când mi-ai pătruns tu în viaţă... 

— Şi asta numai graţie elementului lichid; te rog să n-o uiţi. Aș 
avea gust să adaug blazonului meu o vâslă de aur pe fond de azur..., 
cu toate că noțiunea de azur s-ar putea să fie cam prea optimistă 
pentru culoarea apelor Tamisei. 

Ea stătea pe gânduri, cu fruntea brăzdată de o cută. Deodată se 
hotărî: 

— Să-ţi fac o mărturisire, Dick... 

Şi, fără să caute cea mai mică justificare a purtării sale, îi povesti 
despre vizita făcută la Monk's Chase. 

Cât timp ea vorbi, Dick o ascultă cu cea mai mare atenţie. 

— Ai procedat ca o mică descreierată, spuse el, după ce Hope 
tăcu. Ai riscat mult... Ce fel de om este acest Hallett? 

— Tot ce ştiu despre el, e că se află în fruntea unei averi 
considerabile şi că, întotdeauna, a arătat faţă de mine numai 
indiferență. E proprietarul unui domeniu imens, în regiunea Kent. 
Acolo mi-am petrecut eu cea mai mare parte din copilărie. 

— L-ai văzut vreodată? 

— Niciodată. Ori de câte ori mă duceam să petrec câtva timp în 
casa lui, el era plecat în străinătate. l-am întrebat pe avocaţii care 
reprezintă interesele mele, dacă e rudă cu mine: mi-au răspuns 
negativ. O cunoștea pe mama..., și presupun chiar că ar fi avut cu ea 
vreo aventură sentimentală. De altfel, n-am putut niciodată să 
aprofundez această chestiune. Tatăl meu l-a ales ca executor 
testamentar... Cel puţin, aşa bănuiesc. 

— Ai luat la cunoștință despre testamentul tatălui tău? 

— Nu. Tot ceea ce știu este că primesc regulat o pensie 
considerabilă şi că, dacă mi se-ntâmplă uneori să fac cunoștințe 
dubioase, cum a fost odată cazul, avocatul îmi trimite imediat o 
scrisoare foarte drastică, în care mi se face cunoscut că trebuie 
să-ncetez orice relații cu persoanele indezirabile. Avocatul e acela 
care mi-a trimis repertoriul lui Carlow. 

— Şi n-ai alte rude? 

— Niciuna. Ţi-am spus: sunt o ființă ivită de nicăieri. 

— Nu m-aş mira dacă avocatul ti-ar scrie în curând o scrisoare şi 
despre mine, spuse el în glumă, deoarece nici eu nu sunt o relație 
recomandabilă; cel puţin o anumită rudă a mea, din cele mai 
apropiate, aparține vădit acestei categorii... 


Dick Hallowell se gândea tocmai la acel membru din familie 
căruia i se potrivea epitetul de „nerecomandabil”, când, printr-o 
coincidență care nu-l miră peste măsură, se găsi deodată nas în nas 
cu fratele său în mijlocul lui Piccadilly Circus. 

Graham Hallowell nu mai avea de astă dată nimic comun cu acel 
personaj zdrențuros şi mizerabil care, cu, câteva zile mai-nainte, îl 
vizitase în Turnul Londrei. Cu pantofii lustruiţi, cu pălăria de cea 

mai fină calitate, făcea impresia că „ieşit” dintr-un jurnal de modă. 
Buimăcit un moment de atâta eleganţă, Dick vroia să-şi vadă de 
drum, când fratele său îl opri. 

— Dacă nu te temi că te-ai putea compromite cu un ticălos ca 
mine, aş vrea să avem o scurtă convorbire. 

— Chiar imediat, dacă vrei.... Dar îţi atrag atenţia: dacă-i vorba de 
parale... 

— Dar ce, la altceva nu te duce gândul decât la bani? Nu Dick, aş 
vrea să-ţi vorbesc doar de Diana... 

— Asupra acestui subiect este și mai inutil să discutăm. 

— Diana ar dori numai ca să te împaci cu ea, reluă Graham, brusc. 
De ce să mai prelungiţi acest război inutil? Ce dracu, ţi-e chiar 
imposibil să uiţi că te-a lăsat într-o bună zi pentru un alt bărbat? 

— Dacă-mi reamintesc acest lucru, crede-mă că am numai 
sentimente de recunoştinţă la adresa ei... 

Se uită la ceas. 

— Să scurtăm, Graham. Peste cinci minute am o întâlnire. Spune-i 
Dianei că nu-i port pică. E caraghios să se vorbească de război. Nu 
ţin să mă-ntâlnesc cu ea, asta-i totul; nu pentru că vederea ei mi-ar 
produce cea mai mică durere, ci pentru că în ochii mei ea reprezintă 
de-aici înainte, tot ceea ce urăsc mai mult pe lume: trădarea şi 
duplicitatea. 

Tăcu şi, după un semn ușor cu capul la adresa fratelui său îşi 
urmă calea, în timp ce Graham se-ndrepta spre locuinţa Dianei. 

Tânăra femeie îl aștepta în budoar. De îndată ce trecu, pragul, ea 
ghici, cu subtila-i intuiţie femeiască, întâlnirea care avusese loc între 
cei doi frați. 

— Mereu același, mormăi Graham, lăsându-se alene într-un 
fotoliu. E de acord să te ierte...., cu o singură condiţie: să nu mai 
audă vreodată vorbindu-se de tine. 

— Te aşteptai la altceva din partea lui? 

Privi câtva timp la el fără să vorbească și expresia figurii sale nu 
era de fel indulgentă. Încet, cu lovituri regulate, piciorul ei batea 
măsura pe covor. 

— Eşti cât se poate de neîndemânatic, murmură ea în cele din 
urmă. l-ai vorbit cel puţin de vreo pensie? 

Graham rânji: 

— Pensie!.... Crezi că mi-ar fi lăsat măcar timp să atac un subiect 
atât de delicat? Primele lui cuvinte au fost, ca să mă prevină că 
cererile de bani trebuiesc eliminate cu totul din convorbire. De altfel, 
dacă Trayne are într-adevăr nevoie de mine pentru vreo trebuşoară 
oarecare, apoi vor fi mulți bani de câştigat..., şi încă fără niciun 
pericol. 

— Ce nevoie să aibă de tine? 

— De unde să ştiu? Trayne cam n-are obiceiul să facă destăinuiri 
prin telefon. N-am lucrat încă pentru el. Dar tu, Diana? 

Ea întoarse vorba. 

— E foarte darnic, recunoscu ea; dar și foarte periculos. 

— Ce vrei să spui? 

— Oameni ca el sunt în totdeauna foarte periculoși. Lucrul pe 
care mi l-a încredințat nu avea nimic complicat în el; şi abia mult 
mai târziu am înţeles că era necesar la reuşita anumitor planuri ale 
sale. Într-o bună zi, sunt vreo doi ani de-atunci, mi s-a cerut să-l 
conduc pe lord Firlingham într-una din casele de joc ale lui Trayne. 
Ne-am dus acolo, înapoindu-ne de la Operă... În noaptea ceea, lord 
Firlingham a pierdut la cărți patru mii de lire. Lucrul acesta, de 
altfel, nu l-am aflat imediat, deoarece, când îl părăsisem eu, părea 
că-i surâde norocul. Câteva zile mai târziu, am primit din partea lui 
Trayne douăzeci de bilete de câte o sută de lire. 

— Două mii de lire! Dar asta-i răsplată regească... 

— În primul moment, am avut mustrări de conștiință pentru 
rolul pe care-l jucasem; dar Firlingham este o brută. E unul din cei 

mai neplăcuți oameni pe care îi cunosc. 

Se întrerupse, ca să arunce o privire asupra pendulei de peste 
cămin: 

— E timpul să plecăm. 

Graham privi la ea, surprins: 

— Nu cumva ai şi tu întâlnire cu Trayne? 

— Înălţimea Sa Tiger Trayne mi-a trimis vorbă că e rost de un 
beneficiu important, dacă vin la el cu tine împreună. 


Clubul Capcanei, aflat în apropiere de Soho Square, era una din 
acele instituţii în care membrii se mândresc a număra printre ei 
câteva din numele cele mai de seamă ale Angliei. Luxul reuniunilor 
sale, într-un cartier care de altfel era cât se poate de puțin monden, 
făcea din el unul din stabilimentele cele mai renumite ale Londrei. 
Fiecare ştia că acolo se joacă mare; dar renumele-i mai venea şi de la 
mâncarea excelentă și cotizaţiile extrem de reduse. 

În ciuda anumitor zvonuri, poliția nu s-a sinchisit niciodată ştie 
ceea ce se petrece acolo. În mai multe rânduri, funcţionari superiori 
de-ai Scotland Yardului se mestecaseră prin mulțimea invitaţilor; 
dar niciodată n-au putut constata altceva decât partide nevinovate 
de bridge, jucate la modesta miză de cincizeci de lire suta de puncte. 
Sau, miza la jocul de bridge este o chestiune de politică interioară, 
care interesează numai comitetul de direcție al Clubului. În 
consecinţă, Scotland Yardul n-a găsit util să intervină. Dacă jucătorii 
organizau uneori, câte o partidă de bacara, apoi asta se-ntâmpla fără 
de ştirea conducătorilor Clubului; şi niciun străin nu putea fi admis 
la aceste ședințe particulare, fără să prezinte cele mai serioase 
garanţii. Nimeni nu s-a plâns vreodată că partidele n-au fost corecte, 
deşi dl. Trayne, care ponta enorm și mai lua din când în când şi 

banca, avea obiceiul să câștige cu cea mai extraordinară regularitate. 

Când Diana, însoţită de tovarășul ei, pătrunsese în imensul şi 
liniștitul vestibul, marea majoritate a membrilor clubului care 
veniseră doar să ia masa, părăsiseră localul. 

— DI. Trayne este la secretariat, le spuse portarul. Dacă sunteți 
buni, urmaţi-mă. 

Persoana care şedea la biroul secretariatului, trecuse cu mult 
vârsta de cincizeci de ani. Păru-i, tăiat scurt, era cărunt; dar faţa, cu 
trăsături aspre, energice, era aproape complet lipsită de cute. Chiar 
când şedea, se putea vedea că are o statură cu mult superioară celei 
normale; şi din umerii-i largi şi voinici se degaja o impresie de forță 
dominantă. Ţinea în gură un trabuc, pe jumătate consumat, pe care-l 
mesteca între dinţii-i de un alb strălucitor, prea neregulat așezați ca 
să nu fie naturali. 

Acesta era Tiger Trayne, a cărui înfăţişare, în ciuda poreclei, 
evoca mai curând ideea unui leu decât a unui tigru. În orice caz, 
mult mai puţin inuman decât l-a bănuit Diana, întotdeauna. 

După ce-i scrută cu privirea timp de câteva secunde pe noii sosiți 
cu o aparentă indiferenţă, se ridică şi-şi aruncă ţigara în cămin. 

— Fiţi bine veniți, murmură el cu dispoziție. Dacă nu mă-nșel, 
Diana Martyn? 

Vocea-i era gravă şi frumos modulată; se exprima cu o perfectă 
uşurinţă şi Diana nu se putu împiedeca să constate, în sinea ei, că nu 
era defel conform imaginii ce și-o crease în privinţa lui. Fu plăcut 
surprinsă de acest lucru. Acum înțelegea de ce omul acesta, al cărui 
geniu a conceput atâtea afaceri criminale, a izbutit în totdeauna să 
se sustragă justiţiei. Își aducea aminte de ceea ce Colley i-a povestit 
despre el: curse întinse, artificii desfășurate ca să-i se vină de hac. 
Cei mai fini copoi ai celor două continente și-au întins plasele ca să-l 
prindă; dar Tiger Trayne le-a dejucat toate cursele și a triumfat față 
de cei mai temuţi adversari ai săi. 

— Chiar nu vă mai aduceţi aminte de mine, Mr., Trayne? întrebă 
ea cu un surâs care-i descoperi dinţii albi. 

— Principiul meu este să nu-mi reamintesc de nimeni și să tratez 
chiar și pe cei mai intimi prieteni ca pe nişte străini care trebuie, la 
fiecare întrevedere nouă, să-mi fie prezentaţi oficial. E o metodă 
excelentă. Ţi-o recomand și dumitale. 

Vorbind, se adresa Dianei; dar nu-l slăbea din ochi pe Graham. 

— Cât priveşte pe d-ta, spuse el acestuia, ești dl. Hallowell, e 
adevărat? Şedeţi, vă rog. O ceașcă cu cafea? 

Apăsă pe un buton; apoi dădu un ordin, deşi la chemarea lui nu 
răspunsese niciun servitor. Și atunci, o voce care părea că vine din 
zid, pronunţă plină de respect: 

— Prea bine, domnule. 

În faţa încremenirii musafirilor săi, Tiger Trayne crezu oportun să 
le dea câteva explicaţii. 

— Microfon și difuzoare invizibile. Foarte practic. 

— Dar, nu vă e teamă de urechi indiscrete? întrebă Diana. 

El bufni în râs. 

— Indiscreţiile nu sunt posibile, decât atunci când le admit eu. 

Se întoarse către Graham. 

— D-ta sosești de la ţară..., dacă nu mă-nșel? 

Graham poseda îndeajuns argoul foștilor săi tovarăși, ca să-şi dea 
seama că era un mod delicat de a face aluzie la condamnarea 
executată în închisoare. 

— Da! răspunse el repede. 

— Trist.... Foarte trist... 

În vocea lui Tiger Trayne era o nuanță de simpatie 
compătimitoare. Urmă: 

— Ti-ar fi fost foarte uşor să eviți vacanţa aceasta... la țară, dacă 
şi-ar fi luat cineva osteneala să judece pentru dumneata. Un general 
poate că nu ştie cum se mânuieşte o baionetă; dar în schimb, cel mai 

viteaz și destoinic dintre soldați poate să se dovedească un general 
infect. 

Îi întinse lui Graham o cutie cu ţigări: 

— Nimeni nu poate reuși în această carieră dacă n-are ca ajutor 
pe un om chibzuit, care să judece exact ca un detectiv. Un spărgător 
care pregăteşte o lovitură, începe prin a-și închipui că nu se expune 
pericolului de a fi descoperit... După asta, parcă dintr-adins se 
străduia să multiplice semnele care vor permite celui mai mărginit 
dintre detectivii amatori să-l urmărească, de parcă l-ar vedea. În 
ziua de azi nu reușești decât după repetiții îndelungate asupra 
obiectivelor figurate. 

Graham şi Diana îl ascultau cu cea mai mare atenţie. Îşi dădeau 
seama - în special Diana - că fiecare cuvânt pe care-l pronunţa Tiger 
Trayne avea o semnificaţie şi un scop precis. 

— Din parte-mi, urmă el, dacă m-aș gândi la o lovitură de mare 
anvergură... 

Deodată se întrerupse. 

— Poftim, serviţi cafeaua! 

Fără ca musafirii să fi observat ceva, se dăduse la o parte o placă 
din panoul de lemn care acoperea peretele, dând la iveală o tavă 
încărcată cu cești pline cu o cafea fumegândă. 

Tiger Trayne o puse pe o măsuţă, închise placa din panou, 
aşteptă câteva secunde, se întoarse către vizitatori, luă ceașca și, 
dintr-o sorbitură, înghiţi cafeaua. 

— Din parte-mi, dac-aş voi să încerc o lovitură mare, vreo afacere 
capabilă să aducă colaboratorilor mei suma de... 

Tăcu brusc, pentru a-şi prepara efectul. 

— ....de cincizeci de mii lire, de exemplu, aş lua precauţia să repet 
cu grijă. Celui care ar fi însărcinat să joace rolul principal, i-aş cere 
să ştie să pătrundă în case prin efracție, să se obișnuiască să sară de 
la înălțimi mari; l-aş pune să studieze manuale de instrucție militară 

- presupunând că ar urma să vină în contact cu soldaţii - precum și 
toate regulamentele locului unde aș fi hotărât să-l trimit. L-aş obliga 
să cunoască la perfecție regimul fluxului și al refluxului.... 

Graham îl întrerupse cu nerăbdare: 

— Despre ce e vorba? Ce însărcinare vrei să-mi încredințezi? 

Tiger Trayne fixă asupră-i o privire de nepătruns. 

— Ţi-am vorbit eu de vreo însărcinare? 

În vocea lui se simţea o nuanţă de reproş. 

— Îţi expuneam pur şi simplu câteva principii generale. 

Graham, fără-ndoială, se pregătea să răspundă; dar o privire a 
Dianei îi impuse tăcere. 

— Chiar azi de dimineaţă, urmă Tiger Trayne, lăsam 
imaginaţia-mi să vagabondeze. Nu-mi aduc prea bine aminte de 
ceea ce m-a făcut să mă gândesc astfel. Poate că darea de seamă a 
procesului criminal care s-a desfăşurat ieri la Old Bailey. De fapt, 
domnii aceia au într-adevăr o mentalitate foarte primitivă. Suspină 
adânc, apoi continuă: 

— Un oarecare este condamnat la muncă silnică pentru un jaf 
copilăresc, din care s-a ales doar cu vreo sută de lire. Ce absurditate! 
Riscând incomparabil mai puţin, cu un spirit atât de hotărât, ar fi 
putut, fără multă osteneală, să câștige nu mai puţin de cincizeci de 
mii. Cincizeci de mii de lire! Asta-i o sumă bunicică! 

Se opri din nou, ca şi cum s-ar fi aşteptat la o aprobare din partea 
auditoriului; dar, de când cu privirea pe care i-o aruncase Diana, 
Graham se menținea într-o rezervă foarte prudentă. 

— Dintr-un jaf ordinar, urmă Trayne liniștit, nu se poate căpăta 
nicio glorie; şi, credeţi-mă, gloria este un lucru care contează mult 
pentru oricine are cât de cât imaginaţie. În ce mă priveşte pe mine, 
dacă aș fi spărgător, aş dori ca publicul să fie informat despre 
faptele mele prin titluri cu litere de-o şchioapă, în prima pagină a 
ziarelor. 

Îşi îndreptă privirea spre Diana, apoi către Graham: 

— S-au scurs trei sute de ani, de când un neîndemânatic a 
încercat cea mai grozavă lovitură a timpurilor. Era un aventurier 
vulgar, un beţivan; și, cu toate acestea, era cât pe ce să reuşească.... 
deşi nu avea la-ndemână nici avion, nici barcă cu motor, niciunul 
din multiplele avantaje pe care ştiinţa modernă ni le oferă astăzi. 
Era un oarecare colonel Blood... 

Diana, cu toată stăpânirea de sine, nu-și putu reține o exclamare. 
Cât despre Graham, numele acesta nu părea să-i reamintească 
absolut nimic. 

— Colonelul Blood a dat chix..., ceea ce de altfel era perfect 
normal. Nu-mi reamintesc dacă a fost spânzurat sau nu. La drept 
vorbind, poate fi cineva spânzurat pentru motivul că a furat 
giuvaerele Coroanei? 

— Giuvaerele Coroanei! exclamă Graham, pradă unei stupefacţii 
vecină cu groaza. 

Tiger Trayne păru să nu dea nicio atenţie întreruperii. 

— Giuvaerele Coroanei... Asta reprezintă, fără-ndoială, pe puţin 
un milion de lire; dar valoarea lor din punct de vedere sentimental, 
este infinit mai mare. Îmi veţi spune că-i o nebunie? Mă rog, nu 
contrazic. Garantat că a fost nebun cel care a conceput planul acesta. 
Ce satisfacție ar putea să aibă un om teafăr, dacă și-ar încununa 
fruntea cu coroana Angliei?... Nici măcar pe acelea de a provoca 
admiraţia hoardei de sălbatici a supuşilor săi; ar fi nevoit să se 
împodobească singur, în vreuna din încăperile întunecoase ale 
palatului său din Kishlastan, unde nici măcar femeile sale nu sunt 
admise. 

Dianei îi fu din nou imposibil să-și rețină exclamaţia. 

— Așa dar, e vorba de prinţul... 

Un gest al lui Trayne o făcu să tacă. 

— Habar n-am dacă există prinți. India este o ţară care m-a lăsat 

totdeauna indiferent. În momentul de faţă mă mărginesc să exprim 
verbal un vis nesăbuit. Ideea unui nebun... Dar, de cele mai multe 
ori, nebunia este vecina geniului; și un creier bolnav poate să 
conceapă acțiuni grandioase, mai ales atunci când este pradă unei 
obsesii constante. Căci obsesia îmbracă de cele mai multe ori forme 
curioase. Cutare individ nu se gândește decât la femei; altul, la 
putere. Am cunoscut unii, care nu puteau goni cărțile de joc din 
mintea lor. Alții visau doar la colecții de porţelanuri: pierderea unei 
ceşcuţe îi făcea să verse lacrimi de durere. Nebunia unora se referă 
numai la bijuterii şi pietre preţioase.... 

Aci, se opri un moment şi suspină. 

— Omul este o ființă curioasă și capricioasă. Dar... cincizeci de 
mii de lire sunt într-adevăr o avere... uşor de câştigat. Numai câteva 
săptămâni de punere la punct, o strictă aplicare a indicaţiilor 
primite..., în mod practic nu există niciun risc. Poate cel mult un om 
sau doi ucişi, dar garantat că nu dumneata... 

Se opri brusc şi întors cu fața către Graham, ca şi când ar fi vrut 
să-şi scuze o asemenea presupunere, urmă: 

— Admițând, bineînţeles, acest lucru de neconceput... că ai fi 
dispus să joci un rol într-o asemenea aventură. 

Faţa lui Graham Hallowell devenise galbenă ca ceara și tot corpul 
începuse să-i tremure. Abia după sforțări supraomenești, izbuti să 
bâlbâie: 

— S-ar putea să adăugaţi ceva mai... direct, mai explicit, la ceea ce 
ați spus? 

Fără să răspundă, Trayne merse la casa de bani zidită în perete, o 
deschise și scoase de acolo un registru gros, învelit în hârtie cafenie. 
ÎI răsfoi şi Graham își dădu seama că paginile-i erau scrise la 
mașină. 

— lată romanul meu, murmură Irayne încet, aprinzându-și o 
țigară; una din foarte rarele opere pe care le-am scris vreodată. 

M-am inspirat din opera unui alt scriitor şi acţiunea am situat-o 
într-o țară imaginară, pe care o numesc Ruritania. În ţara aceasta, la 
marginea unui fluviu, se înalţă - încă de acum o mie de ani în urmă - 
un castel, pe care l-am botezat „cetățuia”. Castelul acesta cuprinde 
un turn, solid apărat și păzit cu o grijă nemaipomenită, în care sunt 
ascunse giuvaerele principelui domnitor. În timpul meu liber, m-am 
distrat imaginându-mi un plan, cu ajutorul căruia un om hotărât, 
urmând, punct cu punct anumite instrucțiuni, izbutește să pună 
mâna pe bijuterii. Povestea este foarte ingenioasă şi, dacă-ţi iei 
osteneala să citeşti cu atenţie acest rezumat al bietelor mele sforțări, 
vei vedea că giuvaerelor le-am dat numele de „fruct” iar paznicului, 
pe acela de „pânditor”. Dacă, din întâmplare, volumul acesta ar fi să 
cadă în mâna unui străin, i-ar fi foarte greu să-nţeleagă adevărata-i 
semnificație. Dar, înainte de toate, trebuie să ştiu.... dacă ai fi dispus 
să te consacri cu totul studiului acestui interesant roman? 

Graham înclină capul. Dl. Trayne urmă: 

— În pagina a noua a Megafonului de astăzi vei găsi adresa unei 
mici vile care e de-nchiriat. Dac-ai dori, din întâmplare, să petreci 
acolo vreo lună-două, sunt sigur că agenţia respectivă nu s-ar arăta 
prea exigentă în ce privește chiria. În momentul de față, vila este 
întreținută de un om de încredere; şi ar fi de ajuns ca să-i ceri 
politicos, sau chiar să nu-i ceri defel, pentru ca această carte să se 
afle pe masa dumitale în fiecare seară la orele opt. Îţi va fi reluată 
totdeauna la orele două, spre ziuă; şi cred că în mai puţin de o lună 
vei avea tot timpul s-o înveți pe dinafară. 

Scosese din portvizit o tăietură de ziar, pe care i-o întinse lui 
Graham: 

— lată anunţul. 

— Voi scrie imediat, murmură Graham cu vocea emoţionată. 

DI. Trayne făcu din cap un semn de aprobare, puse apoi cartea la 
loc în casa de bani și aruncă Dianei o privire zâmbitoare. 

— Mai am, de asemenea, un mic roman scris pentru dumneata, 
miss Martyn. O să vorbim altădată despre el. 

Se apropiase de fereastră și privea distrat afară. Diana făcu vreo 
câțiva paşi spre el. 

— Ce curios! spuse ea. 

— Ce găsești curios? întrebă Trayne, fără să se întoarcă. 

— Femeia aceea, din stradă. Azi de dimineaţă a fost pe la mine ca 
să-mi propună o servitoare. Nu mi-am dat seama de prezenţa ei, 
decât abia când se afla în anticameră. 

— Serios? Într-adevăr, curioasă poveste! Şi eşti sigură că-i vorba 
de una şi aceeaşi persoană? Ţi-a spus cum o cheamă? 

— D-na Ollorby, răspunse Diana repede. 

Trayne clătină din cap, cu gravitate. 

— Jane Ollorby... Ţi-a dat identitatea ei adevărată... 

— O cunoașteţi? 

— Da... E una dintre detectivele cele mai dibace ale Scotland 
Yardului. Sper, pentru binele dumitale, că atunci când te-a surprins, 
nu spuneai decât lucruri fără însemnătate. 

Diana păli și îngăimă: 

— Dar.... ce spera să găsească la mine? Şi ne-o fi urmărit, oare? 

— Foarte probabil. Curiozitatea în general, fără un motiv bine 
determinat, este o tendinţă foarte scuzabilă la femei; ar fi însă 
absolut inexact să se afirme că, la d-na Ollorby, curiozitatea nu are 
un obiect precis. 

Privi surâzând la tânăra femeie. 

— Detectivul nu-şi exercită în totdeauna supravegherea pentru că 
știe, ci, în majoritatea cazurilor, pentru că vrea să afle. Cât despre 
mine unul, am fost neîncetat obiectul unei supravegheri atât de 
continue, încât m-aş simţi foarte prost dacă ar fi să înceteze brusc. 
Fără-ndoială că d-na Ollorby doreşte să cunoască motivul pentru 
care dl. Graham Hallowell te vizitează; sau, în cazul când cunoaște 

acest motiv, care sunt proiectele lui pentru viitor. Scotland Yard se 
interesează enorm de indivizii care ies din anumite stabilimente. 

— Cu alte cuvinte, mă supraveghează! întrerupse Graham cu o 
mișcare plină de mânie. Las’ că voi ştii eu să pun capăt acestor... 

— N-ai să pui capăt la nimic! i-o tăie Tiger Trayne pe un ton calm, 
dar energic. Lasă să te supravegheze cât vor voi... 

— Femeia asta are mutră de spălătoreasă, ironiză Diana. 

— Într-adevăr, în cariera ei a spălat o cantitate imensă de rufe 
murdare, spuse Trayne, la rândul său, ironic. Şi aproape totdeauna 
în public... E o spălătoreasă foarte destoinică. 

Stătu un moment pe gânduri, apoi urmă: 

— Domnișoară Martyn, poate că ar fi mai nimerit ca să faci pe 
numele dumitale contractul de închiriere al vilei din Cobham. După 
aceea, s-ar putea să-l inviți pe amicul d-tale Graham să vină să-ți 
facă o vizită..., dacă asta nu te compromite prea rău. Soluţia aceasta 
îmi pare posibilă, întrucât... 

Făcu o pauză şi strădania spiritului îi săpă pe frunte o cută 
adâncă. 

— Nu-mi mai aduc exact aminte la ce dată te-ai căsătorit cu 
amicul nostru Graham. Am o impresie vagă, că evenimentul acesta 
s-a produs cam la vreo lună înainte de încarcerarea lui. 

Diana îşi mușcă buzele. Așadar, Graham și cu ea nu erau singurii 
care cunoșteau acest secret. 

— Căsătoria voastră a avut loc într-o mică localitate din 
Worcestershire, dacă nu mă-nşel. Dar asta n-are nicio importanţă, 
nu-i aşa? 

— Nicio importanţă, spuse Diana cu nepăsare. D-le Trayne, aveţi 
un birou de informaţii cum nu se poate mai bun. 

— E destul de... satisfăcător, spuse el surâzând. Soţul d-tale, şi 
chiar d-ta, ați putea - poate - să studiaţi împreună cărticica mea? 

— Dar dacă nu primesc să mă amestec în toată treaba asta, 

întrebă Diana, care vor fi consecinţele? 

Trayne ridică din umeri. 

— Consecinţele?... Cincizeci de mii de lire pierdute, sau o sută de 
mii... şi poate chiar mai mult. Închipuie-ţi numai, scumpă 
domnişoară Martyn, ce trăsnet ar produce arunce isprava asta în 
lume. Îţi mai aduci aminte de emoția pe care a dezlănţuit-o 
dispariția Giocondei? Multiplic-o printr-o sută. „Fructul” - să-l 
numim astfel, dacă n-ai nimic împotrivă - odată dispărut, plata se 
efectuează de către persoana pentru care a fost furat. Ce sumă n-ar 
plăti proprietarii acestui „fruct”, ca să-l poată avea înapoi?!... Şi 
chiar dacă ar fi să se descopere adevărul, asta n-ar duce la nicio 
urmărire judiciară. 

Păru că examinează cu atenţie cenușa țigării sale, apoi conchise: 

— Cred că acuma vă puteţi retrage. Sunt tare curios să aflu ce va 
face d-na Ollorby...., deşi înclin a crede că plecarea voastră o va 
hotărî să-și întrerupă supravegherea supărătoare asupra Clubului 
Capcanei. 

Diana și Graham se îndreptau spre ușă. Trayne îi opri în 
momentul când urmau să treacă pragul: 

— Încă o vorbă. DI. Colley Warrington nu este la curent cu 
proiectele mele... Ţin să vă fac atenți asupra acestui lucru, pentru 
cazul când, din nebăgare de seamă, aţi fi... bănuit contrariul. 

În drum spre acasă, Diana se întreba cu nedumerire dacă exista 
pe lume vreo singură persoană care ar putea să-i acorde încredere 
lui Colley Warrington. Cât despre Graham, el avea alte preocupări. 
Din când în când privea pe furiș, prin ferestruica din spate a mașinii, 
înspre silueta corpolentă a d-nei Ollorby, care observase plecarea lor 
fără să caute un moment ca să-şi ascundă interesul. 

CAPITOLUL VI 


Excelenţa Sa principele de Kishlastan şedea cu picioarele 
încrucişate pe un divan din apartamentele-i private. Privirea ochilor 
săi negri părea întru câtva nehotărâtă. Cu mâinile oacheșe, mângâia 
colierul de smaragde. Deschidea din când în când o cutiuță de aur, 
plină pe jumătate cu un praf galben, își vâra înăuntru vârful 
degetului, pe care-l ducea apoi la limbă, și la urmă, cu un zgomot 
închidea la loc cutia și o băga într-unul din buzunarele vestmântului 
de mătase. 

Lângă el, pe divan, zăceau o grămadă de tăieturi din presă. 

După lungi minute de gândire, cu cel mai profund dezgust, 
Indianul se hotărî să ia cunoștință de ele; făcu acest lucru cu multă 
grijă, citind fiecare tăietură de la prima până la ultima linie. 

Rikisivi, principele de Kishlastan, își făcuse studiile într-un liceu 
englezesc. Vorbea la perfecție limba acestei ţări; dar, față de 
cuceritorii patriei sale, arăta o ură atât de sinceră şi de tenace, încât 
recurgea sistematic la interpreți pentru convorbirile cu caracter 
oficial. 

Deschizând dintr-o familie de monarhi, a căror putere era cu 
mult mai veche decât chiar Compania Indiilor, aparţinea unei viţe 
care, de secole, dispunea de viața și de moartea supușilor săi, 
exercitând puterea uneori cu înţelepciune, de cele mai adeseori însă 
cu despotism şi cruzime, asupra unui popor mizerabil care venera 
pe toți membrii acestei ilustre case ca pe tot atâtea divinități. 

Acuma, pentru Riki, se punea chestiunea unei abdicări forțate, 

urmată de suirea pe tron a unui nou monarh, mai puţin 
desconsiderat. De la o zi la alta, principele de Kishlastan se putea 
vedea exilat la Paris, cu o pensie din partea guvernului, în timp ce 
urmașul său ar pune mâna pe toate bogăţiile fabuloase acumulate 
de un mileniu de către strămoșii Excelenței Sale. 

Este inutil să descriem cu amănunţime evenimentul care l-a făcut 
să compară în fata guvernatorului din Pondichery. Era o poveste 
suspectă a unei crime executată cu sânge rece. O femeie torturată şi 
o alta dispărută în mod misterios. Frumoasa Eurasiană, a cărei 
siluetă se evaporase pentru totdeauna printre colonadele palatului 
din Kishlastan, îl dusese pe prinț la câțiva paşi de pieire. Această 
pieire ar fi fost completă și definitivă, dacă tânăra femeie ar fi putut 
fi regăsită şi interogată. Dar, pentru regăsirea ei, ar fi trebuit ca 
pământul să-şi libereze morții, sau ca terenul unei anumite grădini 
minunate să fie răscolit şi cercetat, cu sapa în mână, de către 
anchetatori. 

Pentru principele de Kishlastan era un incomparabil subiect de 
vie satisfacție felul în care a dejucat toate șireteniile polițiștilor. Se 
complăcea în a-și acorda darul unei infailibilități absolute. Ceea ce a 
făcut, putea să mai facă din nou fără ca cineva să poată îndrăzni să-l 
suspecteze. Dar dacă i-a fost uşor să conducă, din bazarurile 
Kishlastanului până-n interiorul palatului, pe o tânără fată care, 
dacă nu consimţise, dar nici prea împotrivă nu s-a arătat, îi apărea 
extraordinar de greu ca pe noua victimă a capriciilor sale s-o 
transporte - în ciuda opunerii ei - la mii şi mii de kilometri, peste 
mări și țări. 

Evident că, odată la Kishlastan, niciun ochi n-ar mai observa, 
nicio ureche n-ar măi auzi, nici o limbă nu s-ar mai dezlega, 
deoarece supușii principelui îi erau devotați până la fanatism. Dar, 
cum se putea oare ajunge până acolo? 

Riki şi-a combinat fel și fel de planuri, pe care a trebuit să le 

părăsească unul după altul. 
Deodată se auzii o bătaie uşoară în ușa mascată de o draperie. 
Era interpretul Excelenței Sale. Se apropie de stăpân și-i şopti câteva 


"M 
cuvinte. A 


— Introdu-l, murmură Riki. 

Colley Warrington fu admis în mod ceremonios să pătrundă în 
cameră... 

Aducea oare acest nou venit o soluția la problema care-l 
preocupa? Aceasta era întrebarea pe care şi-o punea principele, 
observându-și vizitatorul printre pleoapele întredeschise... 

Colley Warrington era unul din rarii privilegiați, cărora Excelenţa 
Sa accepta să le acorda audienţă la indiferent orice oră. 

Făcuse Indianului câteva servicii de anumită natură particulară; 
chiar atât de particulară, încât acesta nu resimţi nici cea mai mică 
jenă să abordeze imediat subiectul care-l rodea la inimă. 

— Un asemenea proiect este garantat realizabil, murmură Colley 
pe un ton confidenţial; dar Dumneavoastră ştiţi mai bine decât mine 
dacă ar fi posibil să se ajungă cu uşurinţă la Kishlastan. Nu cunosc 
configuraţia coastei; n-am idee dacă se poate efectua o debarcare pe 
vreun punct pustiu al țărmului... 

Rajahul clătină din cap. 

— Operația este foarte simplă, cu mult mai simplă decât în 
Anglia. Atunci când o femeie călătorește, ea este totdeauna purdah, 
adică e închisă într-o litieră sau o trăsurică cu storurile complet 
lăsate. Niciun funcţionar al poliţiei n-ar risca o curiozitate deplasată. 
Dar singura problemă este s-o facem să părăsească Anglia... 

Aci, dădu din cap, descurajat. 

— Treaba e cam periculoasă, răspunse Colley: dar nu imposibilă. 
De fapt, este mai mult o chestie de bani. În ce fel gândiţi să vă puteți 
înapoia la domeniile Voastre? 

— Grija cu organizarea călătoriei, o las în seama unei Companii 

maritime. 

— Ar trebui închiriat un iaht; şi, chiar atunci, v-aţi afla la discreţia 
echipajului... Dar, cu bani, totul e posibil. 

Pronunţă o cifră - o adevărată avere - pe care Riki o întâmpină cu 
un gest de nerăbdare. 

— N-are importanţă! Ceea ce-ţi trebuie, sunt auxiliari siguri. 
Poate că Trayne... 

— Nu, în niciun caz Trayne. Știu că sunteți, mai mult sau mai 
puţin, în raporturi; cu el; şi nu mă interesează, în care scop. De altfel, 
Trayne ar refuza, cu siguranţă, să ne ajute. Când e vorba de femei, 
face pe delicatul. 

Începu atunci să povestească o aventură, tinzând să demonstreze 
veracitatea susținerilor sale, aventură care cu siguranţă că ar fi făcut 
cea mai mare onoare lui Trayne, dacă n-ar fi fost însoțită de o 
chestiune de piraterie. Într-adevăr, Trayne era amestecat în tot felul 
de întreprinderi, care se resfirau pe aproape jumătate din întinderea 
globului pământesc. 

— O cunoşti pe Hope Joyner? 

— Nu... Dar anumiţi prieteni de-ai mei o cunosc foarte bine. E o 
fată încântătoare. Cred că în niciun caz n-ar accepta să plece de bună 
voie. 

— Mă crezi atât de nebun, ca să-i fi cerut acest lucru? Nu... Nici 
n-o s-o mai revăd înainte de plecare. I-am trimis o scrisoare de scuze, 
în privința perlelor pe care voisem să i le ofer... şi astfel s-au 
terminat relaţiile noastre. D-ra Martyn o cunoaşte, nu-i aşa? i-ar 
putea fi poate, ea, de vreun folos. 

Colley avu un moment de şovăire. Nu-și făcea niciun fel de iluzie 
asupra nemerniciei actului a cărui îndeplinire o privea cu atâta 
răceală. Viaţa petrecută în cel mai josnic noroi al societăţii, stinsese 
în el tot ce ar fi putut să-l facă să primească cu indignare 
propunerile principelui. Era capabil să admire frumuseţea şi 

inocenţa, tot aşa cum și măcelarul admiră mielul pe care trebuie să-l 
înjunghie. Admiraţie pur abstractă, dar care nu putea în niciun caz 
să contrarieze acţiunile pe care le considera ca apte să-i servească 
interesele. 

Părăsindu-l pe prinţ, se duse imediat la Diana. Tânăra femeie şi 
Graham abia se înapoiaseră de la întrevederea pe care o avuseseră 
cu Trayne. Amândoi erau tăcuţi și păreau pradă celor mai curioase 
preocupări. 

— De ce, dracu, v-a chemat Trayne? 

— Pentru nimic important, răspunse Diana, repede, ocolind 
întrebarea. 

— Curios tip, moşul Trayne, nu-i aşa? Se zice că ar fi cunoscând 
toate limbile europene, în afară de maghiara. 

Se întrerupse un moment, apoi se întoarse către Diana. 

— Ai întâlnit-o, cumva, zilele astea, pe mica Joyner? 

Diana îi aruncă o privire bănuitoare. 

— Bănuiesc că vrei să vorbeşti despre fata misterioasă din 
Devonshire House.... Ea şi cu mine, nu suntem în termeni prea buni. 
De ce mă-ntrebi? 

— Venind încoace, mi s-a părut c-am zărit-o, răspunse el, făcând 
pe indiferentul. 

După aceea, urmă: 

— Aţi avut o întrevedere cu Trayne, nu-i așa? Ce v-a spus? 

Diana fu cea mai promptă în inventarea unei minciuni. 

— Deschide o nouă casă de joc, în Portland Square... l-am 
declarat ca nu mi interesează. 

În privirea lui Colley trecu o umbră de neîncredere: 

— Asta mă miră, din partea lui Trayne. Nu prea are el obiceiul să 
consulte persoane străine, când e să ia vreo hotărâre. 

— Poate că voia să discute cu noi şi chestiunea Hope Joyner; 
adăugă tânăra femeie, cu subînţelesuri. 

Lovise la-ntâmplare, dar îşi dădu imediat seama că expresia feţei 
lui Colley se schimbase brusc. 

— Serios? murmură el. Și ce dorea să ştie? 

Surprins de răspunsul Dianei, era cât pe ce să se trădeze; dar își 
reveni imediat și bufni în râs, înainte de a adăuga cu o indiferență 
pe care ceilalți nu o cam luară în serios: 

— Nimic din ceea ce face sau spune Tiger, nu m-ar putea 
surprinde. Dar propunerea lui - deoarece sunt sigur că v-a făcut una 
- îl privea oare şi pe Graham? 

În vocea lui era o anumită nuanţă de batjocură. Niciodată nu 
încercase el să-și ascundă antipatia pentru Graham; și Diana se 
întreba câteodată dacă nu cunoaște cumva și el faimosul lor „secret”. 

— Nu-mi vine să cred că Tiger ţi-ar fi recunoscător pentru faptul 
că te amesteci în treburile lui particulare. E un personaj foarte curios. 
Cine ține la liniște, e preferabil să se găsească pe cât mai puțin 
posibil în raporturi cu el. 

Deodată, Colley părăsi acest subiect de conversaţie, deoarece 
Diana îi pusese o întrebare surprinzătoare. Într-adevăr, 
surprinzătoare. Pentru prima dată se găsea în imposibilitate să 
răspundă.! 

— D-na Ollorby.... murmură el, repetând numele pe care-l 
pronunţțase Diana, Nu...., nu cunosc. Face parte, din cercul relațiilor 
voastre? 

Era vădit dă nu-i cunoştea identitatea; și Diana găsi imprudent să 
nu continue cu întrebările. 

Încetul cu încetul, d-na Ollorby începea s-o obsedeze pe tânăra 
femeie. Acest lucru o irita; dar îi era imposibil să alunge din gând 
imaginea acestei voluminoase femei enigmatice care, după toate 
aparențele, arăta un interes atât de viu faptelor și gesturilor lui Tiger 
Trayne. 

Pe măsura ce orele se scurgeau, își dădea, și mai mult seama de 

enormitatea planului conceput de Trayne. Ea petrecu o noapte albă 
și, la ivirea zorilor, era aproape hotărâtă să abandoneze totul. 

În timpul dimineţii, când Graham veni la ea, îi aduse la 
cunoştinţă această hotărâre. 

— Din moment ce Trayne este acela care conduce operațiile, rânji 
el, nu mai e niciun pericol. Pentru tine, poate că cincizeci de mii de 
lire e puţin lucru; pentru tine, care dispui după plac de averea unui 
rajah. Dar pentru mine, e mult. Sunt sătul de existența mizerabilă pe 
care o duc. 

— D-na Ollorby...., începu ea. 

— Ei şi?! Ce ne pasă nouă de toate d-nele Ollorby din întregul 
regat! De altfel, nu noi o interesăm pe ea, ci Clubul Capcanei. 

— Dacă ar fi aşa cum spui, de ce a încercat să se introducă la 
mine-n casă? De ce sta să asculte în dosul ușii mele? Sunt sigură că 
Dombret a spus adevărul, când susținea că încuiase uşa de la intrare. 
Garantat că femeia asta are o cheie falsă. Mi-e frică, Graham; şi ție 
ti-ar fi frică, dacă ţi-ai dai osteneala să gândeşti ceva mai serios. 

— Ar fi trebuit să-i vorbim lui Trayne despre asta... Dacă-l pot 
vedea azi de dimineaţă, o să-i cer părerea. 

Când telefonă la Clubul Capcanei, i se răspunse că dl. Trayne nu 
era acolo; dar că putea fi întâlnit la Brasserie Royale, unde lua de 
obicei aperitivul. 

Graham se duse imediat acolo. Abia se așeză la o masă, că îl şi 
văzu intrând pe Trayne care, după ce aruncă o privire roată prin 
local, se apropie nepăsător. Graham îi povesti imediat evenimentele 
zilei precedente. Tovarăşul lui ascultă cu atenţie. 

— Atunci când d-na Ollorby intrase în apartamentul domnișoarei 
Martyn, ce spunea ea? 

— Nu-mi mai reamintesc. De altfel, d-na Ollorby cred că din 
greşeală a intrat... 

Trayne clătină din cap: 

— Asemenea greşeli, nu prea intră în obiceiurile d-nei Ollorby. 
Am cea mai sinceră admirație pentru ea. Mai mult decât atâta: 
dac-ar fi fost din greşeală, de ce s-a prefăcut că-şi caută servici? Nu, 
fii sigur că n-a fost nicio greșeală la mijloc. A intrat şi a deschis ușa 
cu intenţie, deoarece bănuia ceva. Şi ce altceva putea să bănuiască, 
decât că am cerut domnișoarei Martyn să vină să mă vadă? 

Rămase un moment pe gânduri. 

— Cu toate acestea, nu este exclus ca această curiozitate a ei să 
n-o fi privit pe soția dumitale, ci pe dumneata însuți. Toată 
chestiunea asta e cam îngrijorătoare. 

— Sunteţi chiar îngrijorat? 

— Nu, deoarece cunosc exact situația d-nei Ollorby la Scotland 
Yard. Pe vremuri, aparținea oficial cadrelor subalterne ale poliţiei; şi 
actualele ei funcțiuni importante i-au fost încredințate datorită 
extraordinarei memorii a fizionomiilor, pe care ea o posedă. Odată 
i-a fost destul să examineze fotografia lui Bert Howle, un falsificator 
pe care toate polițiile din Europa îl căutau zadarnic, ea să fie în stare 
să-l identifice şi să facă să fie arestat. Ocupă o situaţie imprecis 
determinată. De fapt, n-are pereche în ceea ce privește depistarea 
criminalilor. Nu cred că i s-a încredinţat vreodată o misiune bine 
definită. Rolul ei esenţial constă în a pregăti operaţiunile pentru 
inspectori. A fost favorizată totdeauna de un noroc extraordinar. 

Enumeră o serie întreagă de afaceri misterioase, pe care dibăcia 
d-nei Ollorby ajunsese să le descurce. Graham fu de acord că era 
vorba de crime al căror răsunet fusese considerabil. 

— E franctirorul Scotland Yardului, urmă Trayne; te sfătuiesc 
totuși să nu te alarmezi din cale afară, dacă simți că ai fi obiectul 
supravegherii ei. Faptul că se interesează de d-ta, nu înseamnă defel 
că te bănuieşte de ceva, ci doar că speră să te poată bănui în curând. 
Asta este! 

Graham gândea că Trayne îi va da noi deslușiri asupra măreţelor 

sale planuri. Dar acesta nu părea să fie dispus la destăinuiri. Totuşi, 
puţin înainte de a-l părăsi, bătrânul făcu din nou aluzie la planul 
său; şi asta într-un fel atât de obscur și întortocheat, încât Graham 
nu-și dădu imediat seama de corelaţia care putea să existe între 
cuvintele şi proiectele companionului său. 

— Te interesează chestiunile maritime în general? întrebă Trayne, 
într-o doară. 

— Nu. 

— N-ai văzut niciodată pe Pretty-Anne? Fără-ndoială că nici n-ai 
auzit vreodată vorbindu-se de el? 

— Niciodată. Este vreun vas de pescari? 

— N-ai nimerit-o... 

Trayne părea că-și cântărește cuvintele. 

— Pretty-Anne este un vas de dimensiuni mediocre, căruia 
Lloyd's, dacă nu mă-nşel, i-a atribuit un loc destul de umilitor în 
registrele sale. În locul dumitale, m-aș documenta asupra acestui 
vapor şi aş face toate sforțările ca să intru în bunele graţii ale 
căpitanului, care este în același timp și proprietarul vasului. 

Făcu o mică pauză, apoi urmă: 

— Tipul răspunde la numele de Eli Boss. Nu are înfăţişarea... 
unui om de lume. Mai curând îl poţi întâlni la cabaretul „Three Jolty 
Mariners”, unde şi-a făcut - cred - cartierul lui de predilecție, decât la 
Clubul Ofiţerilor din Marina Comercială. 

Graham nu căută să-și ascundă surprinderea. 

— Tineti... ţineţi mult să-l cunosc? 

Trayne surâse: 

— "Ţin la aceea, ca să te comporți în toate împrejurările aşa cum 
vei crede de cuviinţă. Nu insist să iei cu chirie vila... pe care o știi. 
Dar... dacă o faci, îţi voi fi recunoscător. De asemenea, nu-ți cer să te 
împrietenești cu căpitanul Eli Boss; dar dacă, din întâmplare, intri în 
relaţii cu el, îţi voi rămâne obligat. Acuma, te părăsesc. Fii atât de 

amabil și ieşi din acest local abia la cinci minute după plecarea mea. 
E preferabil să nu fim văzuţi împreună pe stradă. 

Se îndepărtase, când Graham îl întrebă: 

— Ne-aţi promis că, în caz de reuşită, vom încasa o anumită 
sumă. Dar dacă... din întâmplare... 

Cobori tonul și urmă: 

— Dacă, din întâmplare, în ciuda sforțărilor noastre, nu izbutim? 

Trayne surâse, plin de indulgență dispreţuitoare. 

— E imposibil să nu izbutiți, spuse el cu simplitate. Nu trebuie 
uitat că există un creier care concepe şi organizează această mică 
aventură... 

CAPITOLUL VII 


În afară de câteva scrisori sau circulare de publicitate, 
corespondența pe care o primea Hope Joyner se reducea la prea 
puţin lucru. 

În dimineaţa aceea, în momentul când camerista îi aduse ceaiul, 
observă în curier un plic albastru, a cărui înfățișare îi era familiară. 
Cu o mică strâmbătură, îl luă în mână. 

Avocatul tinerei fete nu-i scria decât numai atunci când avea să-i 
comunice lucruri neplăcute. Scrisoarea pe care o deschise, urma să-i 
confirme această regulă: 


„Scumpă domnişoară Joyner. Am aflat că ați fi întâlnind pe un 
oarecare d. Hallowell. Suntem siguri că tutorele d-voastră ar 
dezaproba această legătură şi credem de datoria noastră să vă 
punem în vedere că acest Hallowell, deşi v-ar putea face impresia 
unui om cultivat şi obişnuit cu purtările alese, a ispășit o pedeapsă 
destul de însemnată pentru escrocherie. În asemenea condiții, 
probabil că veți proceda cu băgare de seamă, renunțând la o 
legătură care are toate şansele să rămână fără profit, dar nu fără 
neplăceri. Vă rugăm să credeți, scumpă domnişoară Joyner, în 
sentimentele noastre cele mai devotate”. 


Tânăra fată încruntă din sprâncene, dar fața ei se destinse 
gândind la neînţelegerea care se produsese. Binevoitorul spion 
ataşat persoanei ei, făptuise greșeala de a-l confunda pe Dick 


70 


Hallowell cu fratele său. 

Sărmanul Dick! Bineînţeles că nu i s-ar fi putut întâmpla nimic 
mai neplăcut decât acest lucru. Cea dintâi mișcare a tinerei fete fu să 
răspundă avocatului ca să-i arate greșeala; dar, dintr-o răutate 
oarecum perversă, se abținu de la această pornire. Garantat că aveau 
să urmeze multe alte scrisori asupra aceluiași subiect și pe tonuri 
din ce în ce mai violente. Nu ar fi amuzant să facă din ele o colecţie 
pe care să i-o dea lui Dick şi, în același timp, să se servească de ea, la 
ocazie, ca să demonstreze prea zelosului corespondent că i se putea 
întâmpla și lui să se înșele groaznic? 

În acel moment reveni camerista. 

— O doamnă ar fi dorit să fie primită acuma, dimineaţa. Nu mi-a 
făcut impresie bună, așa că i-am răspuns că domnișoara e plecată. 
Cred că vrea de lucru. 

Hope clătină din cap: 

— Aş prefera să nu mai ai inițiative privind persoanele care vin 
să mă caute, înainte să ştiu cine sunt ele şi ce vor de la mine. 

— Rog pe domnişoara să mă ierte. Am crezut că fac bine. 

În ciuda zelului, câteodată prea excesiv, Janet era o cameristă 
excelentă; dar Hope n-ar fi putut să jure că avocatul nu-i datora ei 
informațiile atât de complete și misterioase pe care le poseda asupra 
vieţii sale de toate zilele. 

Îşi terminase toaleta, când Janet se prezintă din nou. 

— S-a înapoiat doamna ceea. Numele ei este d-na Johnson. Vrea 
s-o vadă pe domnișoara în chestia Asociaţiei Tinerelor Femei 
Hinduse. 

O asemenea recomandare nu era de natură să facă primirea mai 
favorabilă, deoarece tânăra fată ştia că acest gen de filantropie nu-i 
convenea şi tocmai trimisese scrisoarea de demisie. Avu un moment 
de şovăire. 

— Roag-o să aştepte câteva minute. 

Când intră în budoar, se găsi în prezența unei femei corpolente, 
cu umerii largi, cu trăsăturile bărbătești, care privea la forfoteala din 
Piccadilly şi care, la privirea întrebătoare a tinerei fete, răspunse 
prin cel mai simpatic şi dezarmant surâs. 

— lertaţi-mă, domnişoară Joyner, că v-am deranjat atât de 
dimineaţă; şi permiteți-mi, ca să evit un anumit număr de minciuni, 
să vă declar din primul moment că sunt cu totul străină de Asociaţia 
Tinerelor Femei Hinduse și că numele meu este Ollorby. 

Acest nume nu spunea absolut nimic domnișoarei Hope; dar 
cuvintele vizitatoarei nu trecură fără s-o neliniștească întrucâtva. 

— V-aş fi obligată dacă ați face în aşa fel ca nimeni să nu știe că 
am venit să vă văd. În realitate, domnişoară Joyner, aparțin 
cartierului general din Scotland Yard. 

Hope o privi pe grăsulia doamnă cu o expresie de surprindere, 
care nu avu ca efect decât să lărgească și mai mult surâsul jovial al 
vizitatoarei. 

— Defectivă? Sunteţi defectivă? 

— Aş dori, domnişoară Joyner, să mi se poată atribui acest titlu. 
Noi ăștia, persoane corpolente, simțim câteodată nevoia de puţin 
romantism! Dar, vai! nu sunt decât pur și simplu d-na Ollorby; 
adică o femeie curioasă, care-şi petrece timpul vârându-și nasul 
urâcios în treburile altora. Domnul a vrut ca unele dintre noi să fie 
frumoase, altele utile. De câte ori mă privesc în oglindă, simt că 
trebuie să fiu foarte utilă. Sărmanul Ollorby! A fost un adevărat 
erou. Îşi avea şi el defectele lui, dar cu siguranţă că a fost un om 
curajos. De asemenea şi umorist, care nu-și dădea seama de această 
calitate; deoarece singura faptă într-adevăr nostimă pe care a 
săvârşit-o în viață a fost, fără-ndoială, că m-a luat pe mime. 

Vocea-i era caldă, plină de o veselie reţinută. Ascultând această 
vorbărie, tânăra fată nu se putu abţine să nu surâdă. 

— Spiritul criminalilor, urmă d-na Ollorby, este un lucru foarte 

curios. Nu s-a întâmplat odată să pn capăt carierei unui răufăcător, 
fără ca aceasta să se creadă obligat să facă aluzie la aspectul meu 
fizic. Aproape că am fost comparată cu toate animalele de pe lângă 
casa omului..., cu excepția puiului de găină și, poate, cu a raţei. 
N-am epiderma sensibilă. Asta, spre fericirea mea; deoarece, fără 
această calitate, de mult fi fost pe lumea cealaltă. Am auzit pe unii 
bandiți, la curtea cu juri din Old Bailey, exclamând că, decât să mă 
ia pe mine în căsătorie, ar prefera zece ani mai mult de închisoare; 
sunt însă convinsă că nu spuneau asta decât ca să mă tachineze. 

Se opri un moment, să răsufle. 

— Şi acum, scumpă domnişoară Joyner, te întrebi, desigur, care 
este motivul pentru care am venit să te deranjez. Fii liniștită; n-am 
venit să vorbesc de mine, ci de d-ta. Faci parte din Asociaţia 
Tinerelor Femei Hinduse, nu-i aşa? 

— Acuma, nu mai... Într-adevăr, mi-am dat demisia. 

— Nu se poate! 

Evident că d-na Ollorby, care părea să ştie atâtea lucruri, nu era 
la curent cu această hotărâre. 

— Cred, aşadar, inutil să-ți dau amănunte mai multe asupra 
acestei organizaţii destul de deochiate. D1. Hallett, este prietenul 
dumitale? 

Surprinsă de această întrebare neașteptată, tânăra fată şovăi 
înainte de a răspunde. 

— Nu... nu l-am întâlnit decât o singură dată. 

Apoi, surâzând: 

— Face, oare, şi el parte din categoria criminalilor ireductibili? 

— Nu cred..., deşi nu sunt absolut sigură. Afara de asta, e orb; și 
un criminal orb, este un specimen foarte rar. Mă interesează mult... 
E adevărat că mulți oameni mă interesează pe mine!.... De exemplu, 
principele de Kishlastan. E un bărbat foarte simpatic. 

— Eu una, îl găsesc pur şi simplu hidos, răspunse Hope repede. 

D-na Ollorby schiţă un surâs. 

— Şi domnişoara Diana Martyn... Cred că ţi-e prietenă? 

— Nu. 

— Na! Na! Dar Graham Hallowell? Sper că nu-l cunoşti... Eşti 
însă destul de intimă cu fratele lui, nu-i aşa? Simpatic băiat. L-am 
zărit mai zilele trecute la Turn... 

Încruntă brusc din sprâncene: 

— Mi se pare că erai cu el. 

— Tot ce-i posibil, răspunse Diana cu oarecare răceală. 

— E destul să fac o vizită la Turnul Londrei, ca să devin 
neurastenică, urmă d-na Ollorby, imperturbabil. Monumentul 
acesta, e un fel de istorie în conserve... Te duci des pe acolo, 
domnişoară Joyner? 

Hope arătase vizitatoarei un scaun şi se aşezase şi ea. 

— Acum, vă rog, doamnă, nu mai fiți atât de misterioasă. Care 
este de fapt obiectul vizitei d-voastră? 

D-ra Ollorby deschise poșeta, un adevărat sac de piele, semănând 
mai mult cu o valiză decât cu un accesoriu feminin, și scoase 
dinlăuntru o foaie de hârtie pe care erau mâzgălite câteva 
însemnări. 

— O să-ți pun o singură întrebare. Dacă o găsești impertinentă, 
ceea ce-i foarte probabil, poţi chema păpuşica ce-ţi servește drept 
cameristă şi să-i ordoni să mă dea pe ușă afară; nu voi fi nici 
surprinsă și nici supărată. 

Termenul de „păpușică” aplicat Janetei, aduse pe buzele lui Hope 
un surâs involuntar. 

— Eşti prietena lui Richard Hallowell, din gardă, nu-i aşa? 
Permite-mi o întrebare: Sunteţi logodiţi? 

— Nu. 

— Eşti... ÎI iubeşti multă? 

— Mult! 

— Crezi - urmă încet d-na Ollorby - că el te iubeşte până 
într-atâta, ca să facă indiferent ce pentru dumneata? 

— Nu înţeleg... 

— Eşti amanta lui? 

Întrebarea aceasta brutală, neașteptată, coloră obrajii tinerei fete 
intr-un roşu aprins şi o ului atât de mult, încât nu putu să răspundă. 
Dar, înainte ca ea să-şi revină din înmărmurire, d-na Ollorby reluă 
foarte liniștită: 

— Vei gândi, cu siguranţă, că sunt o nerușinată. Exact. Dar ţin 
să-ți spun următoarele: îl consider pe sir Richard Hallowell ca pe un 
om cinstit şi aş vrea să cântăreşti bine hotărârea mai înainte de a-i 
cere orice ar fi, pe care un om cinstit n-ar trebui să primească. 

Hope Joyner se simţea din ce în ce cuprinsă de un sentiment 
curios de demoralizare. 

— Nu văd unde vreți să ajungeţi, d-nă Ollorby. Ceea ce vă pot 
însă afirma, este că nu aş cere niciodată lui Richard să îndeplinească 
vreo acțiune, care să nu fie strict onorabilă. Sunt amărâtă să constat 
că mă credeţi capabilă de a proceda altfel. 

— N-am spus așa ceva... Vroiam să ştiu numai, dacă... 

Se întrerupse brusc. 

— Mi-e teamă că am stricat totul. În orice caz, ţi-am dat motive 
excelente ca să fii furioasă pe mine. Aş vrea să știu dacă l-ai rugat pe 
Richard Hallowell să-ţi acorde o favoare... o favoare care ar implica, 
din partea lui, neglijarea unei datorii. 

— Niciodată! spuse Hope, indignată. Serios, d-na Ollorby, sunteți 
din ce în ce mai misterioasă. 

— Vai! suspină voluminoasa doamnă; mai rău decât atâta.... Mă 
găsesc într-o situaţie foarte delicată, domnişoară Joyner. Sunt la 
curent cu o mulțime de lucruri pe care n-ar trebui să le cunosc. Dacă 
ai şti d-ta atâtea câte ştiu eu, n-aş mai fi nevoită să mă amestec. Din 
nenorocire, nu-i cazul.... d-ta nu poţi să ghiceșşti cine-i Tiger Trayne. 

Nu-i un om din lumea d-voastră. Cât despre Graham Hallowell... 

— Am auzit vorbindu-se de mai multe ori de el. Ştiu că e fratele 
lui Dick; şi mai știu de asemenea că a avut... oarecari neplăceri. Dar 
Dick nu-i în termeni prea buni cu el și, natural, nu mi l-a prezentat, 
deși... 

Surâse, aducându-și aminte de scrisoarea pe care o primise în 
aceeași dimineaţă. 

— Deşi anumite persoane îşi închipuie că-l cunoşti, termină d-na 
Ollorby cu şiretenie. 

— Sir Richard Hallowell este un băiat încântător, conchise ea, și 
nu cunosc pe nimeni altul, pe care să-l admir mai mult, dacă nu pe 
d-ta. Măgulire excesivă, ai să spui, probabil... Fii pe pace. 
Sinceritatea a fost totdeauna partea mea slabă. 

Scrise vreo câteva cuvinte pe o carte de vizită şi o întinse tinerei 
fete. 

— lată adresa mea. Probabil că n-am să fiu de găsit vreo câteva 
zile; dar, de se întâmplă să fii la aman, fără să vrei să recurgi la sir 
Richard, poţi oricând să-mi telefonezi. 

Vorbele acestea îi provocară fetei un sentiment complex de iritare 
și veselie. 

— La ce fel de „aman” vreţi să faceţi aluzie? 

D-na Ollorby ridică din umeri: 

— Cine ştie! Londra este un oraş unde neplăcerile survin cu mult 
mai uşor decât pojarul într-un leagăn de sugari. 

Se îndreptă spre ieşire. 

— Ti-aş fi foarte recunoscătoare, domnişoară Joyner, să nu spui 
cameristei dumitale nici numele meu și nici natura exactă a 
ocupaţiilor mele. 

Hope se pregătea să răspundă foarte înțepată, că n-avea obiceiul 
să facă niciodată confidenţe cameristei, dar nu mai avu timp. D-na 
Ollorby se eclipsase. 

Cu pași repezi, indiferentă în aparenţă la lumea înconjurătoare, 
voluminoasa doamnă se îndreptă spre Piccadilly Circus, fredonând 
un cântec. La oarecare distanță de ea, mergea un tânăr având fața 
împodobită cu o pereche de ochelari enormi, de baga. Vestmintele 
cu care era îmbrăcat, prea mici pentru el, lăsau prea mult libere atât 
încheieturile mâinilor cât şi gleznele. Nu-o slăbea niciun moment 
din ochi pe d-na Ollorby. 

O urmări astfel până în Charlotte Street și pătrunse după ea într-o 
clădire cu aparența modestă. 

D-na Ollorby îşi scotea pălăria, când uşa se deschise şi intră 
roșcatul. Fără să-și ia măcar osteneala de a se întoarce, îl întrebă: 

— Ei, ce se mai aude, Hector? 

— Mămico, te-a urmărit cineva până la staţia din Tottenham 
Court Road; dar n-a mers mai departe. 

— Cum arăta? 

Hector își frecă vârful nasului: 

— Părea să fie un străin. Sta la pândă, în față la Devonshire 
House și am rămas în urma lui, ceea ce mi-a permis să constat că te 
urmărește pe tine. Bizar lucru, nu?... 

Îşi trecu de câteva ori mâinile prin ciuful roșu. 

— Îi dibăcesc imediat fără ca ei să-şi dea măcar seama că sunt pe 
urmele lor. 

— Nu te amăgi, băiete. Acela pe care te apuci tu să-l urmăreşti, 
observă numaidecât. Semeni prea mult cu un far cu lumina roşie, 
aşa că-i imposibil să nu fi observat; dar tocmai asta te face atât de 
preţios. Toţi tipii aceştia își pierd cumpătul, și siguranţa, când bagă 
de seamă că sunt urmăriți. 

Tânărul privi la maică-sa cu o expresie dezolată. 

— Văd bine că nu-ţi sunt de niciun folos. Ce-ai zice, măicuţo, 
dacă mi-aş vopsi părul?.... 

— Ai fi oribil. 

D-na Ollorby îl bătu pe fiu-său pe umeri, cu un gest de 
încurajare. 

— Nu dispera, Hectore: şi tu ai să fii detectiv, într-o zi sau alta... 
Chiar azi dimineață am vorbit de tine la Scotland Yard. Bineînţeles, 
nu poate fi vorba să intri oficial în poliţie din cauza miopiei tale; voi 
încerca totuși să obțin pentru tine o slujbă oficioasă. Crede-mă, 
Hectore, ai să-ţi vezi și tu numele tipărit în ziare... 

Adolescentul păru înveselit de aceste vorbe. Într-adevăr, 
singura-i dorință era să îmbrăţișeze cariera tatălui său, întrucât 
răposatul Ollorby lăsase la Scotland Yard amintirea unui ofițer de 
poliție cum nu se poate mai distins. 

D-na Ollorby chemă la telefon un număr și începu o convorbire 
care ținu pe puţin zece minute. În timpul acesta, Hector sta pe 
coridor, cu urechea la pândă. Terminând, d-na Ollorby ieși din 
salon și urcă în camera ei. Noaptea trecută se culcase foarte târziu şi 
era probabil că și în noaptea aceasta va fi obligată să nu doarmă 
deloc. 

Când cobori, Charlotte Street era în plin întuneric. Își schimbase 
costumul; și acela pe care-l purta acum era al unei femei sărmane 
care căuta să păstreze aparenţa de respectabilitate. Vestmintele-i 
erau curate, dar extrem de cârpăcite; pălăria deformată, pantofii 
scâlciați... întreaga toaletă arăta lupta patetică dusă contra 
dificultăților existenţei. 

Era noapte când porni la drum, ţinând în mână o geantă din 
împletitură de rogoz. 

Când ajunse într-o stradelă murdară din East End, sunau orele 
zece. Tăindu-și drum prin mulțimea urlătoare a copilașilor, ajunse 
la ușa casei cu No. 27, unde bătu. 

Veni de-i deschise o femeie care duhnea a rachiu şi care o cercetă 
un moment la lumina unei lămpi cu petrol, înainte de a o lăsa să 
pătrundă în casă. 

— Ah, iată-te în sfârşit! spuse ea cu asprime. Credeam că nu mai 
vii... 

— Cred că greșeşti, doamnă Hagitty. Nu uita că-mi plătesc chiria 
înainte... 

Proprietara urcă, bodogănind, scara îngustă şi-şi introduse 
chiriaşa într-o cămăruţă al cărei întreg mobilier se compunea 
dintr-un pat cu așternutul foarte dubios, un scaun și o măsuţă 
minusculă. 

— N-am obiceiul să închiriez camerele la femei singure, urmă 
proprietara. Am făcut excepţie cu dumneata, numai pentru că ești 
toată ziua pe afară. 

Cumătra vedea în asta posibilitatea de a reduce la minimum 
treburile menajului şi să realizeze o operaţiune fructuoasă prin 
închirierea aceleiași camere, de la nouă dimineața până la şase seara, 
vreunui paznic de noapte din docuri. 

Gazda avea șapte pensionari şi, precum explică d-nei Ollorby 
ştergându-şi mâinile murdare cu un şort încă şi mai murdar, era 
supraîncărcată de lucru, întrucât cei trei locatari „permanenţi” pe 
care îi avea, se aflau la Londra. 

— Şi, vezi bine, n-aş vrea să-i nemulțumesc pe acești domni. 
Lipsesc uneori câte nouă-zece luni de-a rândul, ceea ce nu-i 
împiedecă să plătească chiria integral... Toţi trei sunt marinari, 
căpitanul şi cei doi fii... Straşnic om, căpitanul, când nu-i beat! 

Aceşti chiriaşi privilegiați ocupau, la un loc, două camere. A 
căpitanului avea geamurile la stradă. 

— Te previn de pe acuma, doamnă... Doamna? 

— Doamna Brown. 

— Te-am primit de chiriașă, numai ca să-ţi fac un serviciu; dar nu 
care cumva să producă vreo neplăcere căpitanului. Se-nfurie foarte 
repede și pentru nimic în lume n-aş vrea să-l nemulțumesc. 

În aceeași noapte, d-na Ollorby citea șezând pe pat, când se 

auziră pe scări răsunând paşii nesiguri au căpitanului acompaniați 
de un cântec ale cărui cuvinte nu se puteau înțelege. Pașii se auziră 
apoi jos, în coridor şi ușa de la intrare fu lovită de perete cu atâta 
putere, încât se cutremură toată casa. 

Câteva minute, d-na Ollorby mai rămase nemișcată, trăgând cu 
urechea. După aceea se ridică şi deschise încetișor uşa camerei sale. 
În toată casa domnea tăcere adâncă. Proprietăreasa dormea pe patul 
improvizat în bucătărie. Dintr-una din odăile de jos, ocupată de un 
alt locatar, se auzea un sforăit sonor și regulat. 

Fără niciun zgomot, - deoarece avusese grijă să-și schimbe 
pantofii de stradă cu alții, care aveau tălpi groase de pâslă, - d-na 
Ollorby pătrunse în camera căpitanului. 

Această încăpere era ceva mai bine mobilată ca toate celelalte. 
Avea, într-adevăr, un scrin pentru rufe și o masă care probabil că 
servea chiriașului în loc de birou, după cum o arătau foile de hârtie 
răvăşite, călimara ieftină și sugativa. 

D-na Ollorby cercetă la repezeală documentele relative la 
cumpărarea proviziilor şi a materialului, târguieli făcute numai cu 
câteva zile mai înainte. Luă apoi la rând patul, ridică pernele și 
descoperi altfel un carneţel murdar şi rupt, unde găsi o foaie de 
hârtie acoperită cu cifre. 

Ea cunoştea îndeajuns de bine chestiunilor maritime, ca să vadă, 
dintr-o privire, că acele note reprezentau un itinerariu perfect şi în 
amănunţime stabilit de către căpitan. Fiecărei poziţii, în latitudine şi 
longitudine, îi corespundea o dată. Prima din aceste date era 26 şi 
poziția corespunzătoare înlocuită cu un semn de întrebare. 

Deodată, auzi jos în stradă, în faţa casei, un murmur de voci, 
urmat de zgomotul caracteristic al cheii care se-nvârtea în broască. 
Puse repede foile la loc în carnet și, cu o agilitate surprinzătoare, ieşi 
din odaie, închise uşa și se înapoie în camera ei. 

Căpitanul nu era singur; îl însoțeau doi bărbaţi. Toţi trei vorbeau 

aproape în şoaptă. 

D-na Ollorby ieşi din nou din cameră, trecu în coridor şi ascultă... 

— Tipul ăsta... Cum dracu-i zice? Warring... Warrington, aşa cred, 
ne-a cerut să ancorăm vasul în larg la Gravesend, în aşteptarea 
fluxului. 

Unul din cei trei bărbaţi se ridicase și umbla prin cameră. Într-o 
clipită, d-na Ollorby fu înapoi la ea şi lăsă ușa puţin întredeschisă. 

Sarcina ei era cu adevărat periculoasă în această casă unde fiecare 
placă din parchet gemea îngrozitor la tot pasul. După un moment, 
d-na Ollorby auzi pe cei doi bărbați părăsind camera căpitanului şi 
intrând într-a lor. Se întinse atunci pe pat şi, câteva minute mai 
târziu, dormea un somn adânc. 

Deodată fu trezită de un zgomot de pași în coridor. Era căpitanul 
care pleca, urmat de cei doi fii ai săi. Era deja ziuă și d-na Ollorby, 
după o toaletă sumară, ieși la rândul ei în stradă. 

Mai târziu cu jumătate oră, de pe un dig, în briza matinală, 
observa cu mult interes un vaporaş mâncat de rugină, ancorat la 
oarecare distanță de mal. Unul din acei indivizi care îşi treceau 
zilele fără vreo preocupare sigură, rătăcind pe cheuri, se apropie de 
ea în speranţa să-i poată stoarce un bacşiş... 

— Ei, cucoană! Vrei să te duci la vaporul ăl de colo?... Dacă vrei, 
găsesc o barcă în doi timpi şi trei mişcări. 

D-na Ollorby clatină din cap: 

— Nu... Mulţumesc! 

— Ai desigur pe cineva la bord? Vrei poate să-i primiţi o 
scrisoare? 

— Dar ce vapor e ăsta? 

— Pretty-Anne. 

Bufni într-un hohot de râs. 

— Frumos nume pentru o vechitură ca asta, nu? Pe vremuri, 
coniţă, era şi el un vapor ca toate celelalte. Era în serviciu la Cardiff. 

Dar a naufragiat pe stâncile din Cornwall... Atunci l-a cumpărat 
moșu Eli Boss pentru o nimica toată, cincizeci de lire, şi l-a pus din 
nou pe linia de plutire, el cu cei doi fii ai lui... Adică, a așteptat 
fluxul cel mare ca să-l poată scoate de-acolo... 

Aceasta era, într-adevăr, povestea vasului Pretty-Anne, al cărui 
nume, în registrele Lloyd's-ului, era însoţit de menţiunea: „Pierdere 
totală”, ceea ce permisese căpitanului Eli Boss să-l cumpere pe o 
sumă derizorie. 

Vagabondul care o informa cu atâta bunăvoință pe d-na Ollorby, 
scuipă cu dispreţ în apă. 

— Straşnic tip, Eli Boss, ăsta!... Dar, vrei să ştii părerea mea? E o 
canalie! Nu ia niciodată în serviciu oameni albi pe cutia lui de 
sardele; totdeauna doar fel de fel de maimuţoi... A câștigat o groază 
de bani cu contrabanda cu alcool în Statele Unite și cu câte alte 
treburi murdare. Dar niciodată n-o să-l vezi transportând o marfă 
cinstită, pentru că nu-i nicio societate de asigurare care să-i asigure 
vaporul. 

— Dacă-i așa, cuml izbuteşte să-şi câștige existența? întrebă d-na 
Ollorby cu nevinovăție. 

Omul nostru scuipă din nou, cu dispreţ, în apă: 

— Mai mișcă şi el, pe ici, pe colo... Contrabandă cu alcool, 
contrabandă cu arme. A câștigat mulți bani, în timpul războiului din 
Maroc. 

Interesată, d-na Ollorby se uită chiorâş spre micul vaporaş cu 
proporții nearmonioase, ruginit, turtit în toate părţile, dizgraţios, cu 
pupa prea înaltă şi catartul prea scurt.* 

— Comanda o are bătrânul, urmă vagabondul; unul din fii este 
secund iar cel de al doilea face pe mecanicul. Tot echipajul se 
compune doar din şase oameni. 


3 Catarg, arbore. 

— Sub ce pavilion e înscris? întrebă d-na Ollorby, intrigată de o 
bucată de pânză murdară şi ruptă, care atârna de hățul steagului. 

— Portughez! Dacă ar fi englez, nu i s-ar permite să ancoreze aici. 

Adăugă apoi, clătinând din cap: 

— Dar, aleargă bine... În mod obișnuit, douăsprezece noduri; iar 
când îi dă presiune mare la maşini, atinge şi cincisprezece... Moşu e 
însă prea zgârcit ca să-și risipească fără rost cărbunii... De când a 
schimbat tăbliile găurite de stâncile din Cornwall, nu și-a mai dus 
niciodată vaporul într-un şantier de reparații... Zgârcit murdar e 
moșii Eli Boss, un adevărat zgârcit murdar! Se zice că numără toate 
bucăţile de cărbune pa care le vâră un magazie... 

D-na Ollorby întrerupse flecăreala informatorului ei şi, după ce-i 
dădu un bacșiş mai mare decât s-ar fi așteptat el, se duse la o cabină 
telefonică de unde chemă la ea acasă: 

— Alo! Tu eşti, Hector? Vino imediat. Nu uita să-ți iei pardesiul, 
căci nopțile sunt foarte reci. O misiune de supraveghere... ia și 
binoclul din garderoba de la mine din odaie. Adu-l cu tine... 
Imediat... 

Închise telefonul, apoi ceru un alt număr, la Scotland Yard. 

Cuvintele pe care le spuse ea atunci unuia din înalții funcționari, 
probabil că au prezentat o importanţă cu totul specială dacă ar fi să 
judecăm după notele pe care interlocutorul ei şi le scria în timp ce ea 
dicta. 

— N-ai idee de ce se pune la cale? întrebă el, după ce d-na 
Ollorby încetă să mai vorbească. 

Ea șovăi un moment înainte de a răspunde: 

— Idei, am eu cu miile. Ceea ce-mi lipsește, sunt faptele. 

Mai târziu cu o jumătate de oră, tânărul Hector se întâlnea cu 
mamă-sa, care-i dădu instrucțiuni precise, bani de cheltuială, şi un 
colaborator preţios în persoana Vagabondului care-i furnizase 
informațiile referitoare la Pretty-Anne. Acest personaj, a cărui unică 

preocupare părea să fie hoinăreala pe cheuri, primi voios să facă de 
strajă împreună cu roşcovanul. 

— Dar nu cred, adăugă el, ca asta să vă fie de mare folos. Mai 
mult ca sigur că Pretty-Anne nu va ridica ancora mai înainte de opt 
zile... Magaziile-i sunt goale; şi nu prea este în obiceiul lui Eli Boss 
s-o pornească fără încărcătură. 

— O săptămână, sau chiar două, de aşteptare... mi-e absolut 
indiferent, răspunse d-na Ollorby, foarte bine dispusă. 

Ceea ce spunea era purul adevăr, avea o răbdare fără margini. 

CAPITOLUL VIII 


Un regiment important, posedă totdeauna și tradiţii importante. 
De exemplu, la regimentul de gardă din Berwick, niciun ofițer nu 
putea lua în căsătorie o actriță, să fi fost ea chiar și cea mai, 
încântătoare femeie; dacă o făcea nu mai putea continua să figureze 
la controlul nominal al regimentului. 

Bobby Longfellow, care luase masa la colonelul său și lady 
Ruislip, se înapoia foarte preocupat la amicul lui Dick. 

În tot timpul cinei, coloneleasa, o femeie înaltă, cu buzele subțiri, 
şi care mai trecea încă drept foarte frumoasă, aducându-și aminte că 
era cea de a treia fiică a contelui de Stanfield, își exprimase păreri 
foarte categorice în ceea ce priveşte pericolul care-l prezintă pentru 
ofițerii inferiori căsătoria cu o persoană inferioară lor din punct de 
vedere al clasei sociale. Bobby simţise clar că această aluzie se 
referea la Hope Joyner. Parcă mai auzea încă vocea severei lady: 

— În această chestiune, lucrul esenţial este familia. Cu o fată ce 
n-are familie, căsătoriea este o greșeală periculoasă. 

În faţa locuinţei lui Dick, Bobby se opri brusc. După un moment 
de șovăire bătu în uşă, apoi, la prietenescul „Intră” al tânărului 
ofițer, pătrunse în cameră. 

— Eşti asemenea lui Solomon împăratul, în toată splendoarea 
gloriei sale! murmură Dick, plin de admiraţie, cercetând ţinuta 
tovarăşului său. Ai luat masa în oraş, Bobby? 

El era dezbrăcat de tunica-i roşie şi, numai în pijama şi halat, 
verifica socotelile companiei. Înainte de a-i răspunde, Bobby alese 

cu grijă o ţigaretă. 

— Am luat masa cu șeful... şi nevastă-sa. Între noi fie zis, lady 
Ruislip este o femeie teribilă. În faţa ei, am totdeauna impresia că 
toate cele s-au prostit,... începând cu mine. 

Dick se porni pe râs: 

— Bietul Bobby! Eu unul ştiu că, de mai bine de-o lună, ne-am 
descotorosit de asemenea corvoadă. 

— Colonelul nu-i un tip rău, urmă Bobby trântindu-se într-un 
fotoliu și lungindu-și picioarele pe un scaun. Şi, apropo, ştiai că-i 
prieten cu Diana? 

Dick surâse: 

— Diana are atâţia prieteni... Mi se pare, într-adevăr, că-mi aduc 
aminte că au fost odată în oarecari relaţii... S-a lăudat el cu ceva, faţă 
de tine? 

— Faţă de nevastă-sa nu mi-a spus nimic; dar după masă, în timp 
ce eram singuri, mi-a făcut mărturisiri. 

— Ei, nu!? şi ce ţi-a spus referitor la Diana? 

— Fleacuri... că-i femeie încântătoare şi că-i păcat, într-adevăr, că 
lady Ruislip a găsit cu cale s-o şteargă din listele de invitaţi... că o 
găsește foarte simpatică.... şi câte și mai câte. În sfârşit, vorbăriile 
care se aud de obicei de la un moșulică în momentele-i de 
expansivitate. 

Urmă o tăcere îndelungată. Dick își reluase verificarea conturilor 
şi încerca să-şi concentreze toată atenţia asupra coloanelor cu cifre. 
După un timp, Bobby reluă: 

— Nevastă-sa mi-a vorbit de Hope Joyner... 

Dick ridică deodată capul. 

— Ce-ai spus? Cine? Lady Cynthia? 

— Da. 

— Ce avea să spună ea, despre domnişoarei Joyner? 

Tânărul ofiţer se simţea foarte stânjenit. În schimb, Dick rămase 

foarte calm, deoarece știa că, de regulă, lady Ruislip nu vorbea 
niciodată despre o femeie fără să spună ceva rău de ea. 

— M-a întrebat, reluă Bobby, cine este Hope Joyner și de unde 
vine. Trebuie să-ți fac o mărturisire: colonelul i-a luat în mod foarte 
cavaleresc apărarea fetei, declarând soţiei că o găsea cât se poate de 
încântătoare și adăugând chiar că-i cunoaşte vag, familia. 
Intervenţia lui a fost primită foarte rece. 

Dick râse: 

— Şi cum a reacționat lady Cynthia? 

— Poţi să-ţi închipui. Dar, mai mult decât cuvintele ei, 
subînţelesurile sale au făcut să-mi roșească obrazul de ruşine. 
Cunoști ce tic are: lasă colțurile buzelor în jos, ridicând sprâncenele... 
Bineînţeles că l-a făcut pe bărbatu-său knockout în mai puţin de o 
rundă, demonstrându-i că nu știa absolut nimic despre familia 
Joyner. Părea furioasă. 

Dick își reluase socotelile. Cu toate acestea, tocul îl ținea în mână 
distrat şi Bobby ghici că gândurile-i erau departe de cifrele care se 
aflau aliniate în faţa lui. 

— Sper că... 

Dick ridică privirea: 

— Ce speri? 

— Sper, că ceea ce ţi-am povestit nu va putea să-ți schimbe 
hotărârea. Totul e aranjat, nu-i așa? 

— Între Hope Joyner și mine? Nu. N-am luat nicio hotărâre. 
Singura mea speranţă, este ca ea să mă găsească destul de bine 
pentru dânsa. Dar de ce-mi pui tu această întrebare? Un creier ca al 
tău, ar fi trebuit să ghicească situația numai dintr-o privire. 

Bobby se ridicase și-și întindea încet membrele-i lungi. 

— Nu ştiu, spuse el, prudent. Am impresia că lady Cynthia a 
pornit lupta contra fetei. De ce? Habar n-am. De altfel, ştii foarte 
bine că ea atacă pe toți cei care nu pot face dovada și să se 

recomande cu o întreagă serie de strămoși, avându-și originea până 
la acea specie de sălbatici care erau numiţi plantageneţi. Ah! 
Uitasem... Colonelul mi-a declarat în mod confidenţial că a fost 
invitat la masă de către rajah. 

— Kishlastan? murmură, surprins, Dick. Dar ce, se cunosc? 

— Pare-se că s-au întâlnit prin India. Colonelul mi-a spus că 
invitația este pentru mâine seară..., şi a mai adăugat că va lua parte 
şi Diana Martyn. De altfel, ca să-mi facă această confidenţă, a 
profitat de absenţa soţiei sale. 

— Curios personaj mai este și acest Hindus, spuse Dick. La 
Foreign Office, este considerat puţintel cam nebun. Subsecretarul 
m-a rugat să-l supraveghez discret. 

Bobby surâse cu dispreţ. Ideea că Intelligence Service putea să se 
adreseze altuia decât lui pentru o anchetă, i se părea grozav de 
comică. 

Locotenentul Bobby Longfellow, în ciuda mutrei sale dusă pe 
gânduri, era un băiat foarte subtil şi, dacă-și făcea cumva iluzii 
asupra persoanei sale, aceste iluzii nu erau lipsite nici de coloare şi 
nici de romantism. 

Ambiţia lui cea mare, - pe care trebuia, de altfel, să izbutească 
într-o bună zi s-o ducă la îndeplinire, - era să fie admis în serviciul 
de informaţii al Ministerului de Război. De câte ori avea câte un 
moment liber, îl consacra studiului problemelor pasionante ale 
spionajului și ale contraspionajului. Se arăta mândru de talentele lui 
de detectiv şi, fără ştirea lui, nu-i lipseau puncte de contact cu 
progenitura d-nei Ollorby. 

Înapoiat acasă, cugetă adânc. Protivnicia manifestată a lady-ei 
Cynthia la ideea că Hope Joyner ar putea să facă parte, între-o bună 
zi, din regimentul de gardă din Berwick, formă punctul de plecare 
al meditaţiei. 

Pe fată o cunoştea îndeajuns, ca să fie sigur de sinceritatea ei. Nu 

încăpea nicio îndoială că, pentru ea, misterul nașterii era complet. 
Interesant subiect de anchetă pentru un tânăr dar strălucit ofițer al 
serviciului de informaţii. De ce n-ar încerca el oare, singur, fără 
ajutor, prin simpla putere a deducţiilor, să descopere arborele 
genealogic al fetei, în vasta pădure a umanităţii? Cu puţintel noroc, 
putea să reuşească. 

Ca să fim sinceri, el începuse aceasta anchetă, care-l pasiona. Ca 
s-o ducă la capăt, făcuse vreo câteva călătorii destul de importante; 
recursese la mai mulți genealogiști şi - cum mijloacele îi permiteau 
acest lucru - îi însărcinase să facă cercetări asupra tuturor 
persoanelor născute la data de 10 iunie a unui an nedeterminat... Nu 
era oare 10 iunie data la care, în mod regulat, primea Hope flori de 
la un necunoscut? 

CAPITOLUL IX 


Instalat în noua lui locuință, Graham Hallowell admise că vila 
din Cobham merita pe deplin chiria, pe care la-nceput o găsise 
exorbitantă. 

Era o locuință încântătoare, în stil Tudor, înconjurată de o 
grădină cât o moşioară; și absolut tăcută, cea mai apropiată casă 
fiind la o depărtare de mai bine de un kilometru. Drumul, la capătul 
căruia era clădită, dădea la câteva sute de metri în șoseaua națională 
spre Portsmouth; şi Graham constată că drumul de la Londra până 
la noua-i reşedinţă era mai scurt decât şi-ar fi închipuit. Această vilă 
realiza tipul ideal al reședinței de vară, cu grădina-i primitoare, de 
un colorit vesel, cu brazii înalți şi bazinul în care se putea scălda. 

Diana nu voise cu niciun chip să-l însoțească. 

— Dacă-ţi închipui tu, că o să mă îngrop la ţară, ca să pierd 
contactul cu toată lumea, te înșeli amarnic. O să vin să iau masa de 
prânz cu tine și poate voi accepta, din când în când, să rămân și la 
cină. Asta-i! Dacă-ţi place!... 

— Sper, totuși, că nu uiţi că-mi ești soție; răspunse Graham pe un 
ton sarcastic. 

— Fac toate sforţările... Dar, în orele de restriște, crede-mă că nu-i 
prea ușor să uit acest amănunt. Cât despre tine, pare-se că nu prea 
ţii seama de anumite obligaţii pe care le am în oraş. 

Graham resimțea adesea un sentiment de teamă față de această 
femeie cu care-şi unise viața din pură nebunie. În această căsătorie, 
dragostea nu jucase niciun rol; iar stima, cu atât mai puţin. O simplă 

toană îi condusese într-o dimineață de decembrie în birourile de 
stare civilă; şi de atunci, atât unul cât şi celălalt nu încetau de a 
regreta această grabă nesăbuită. 

El plecă aşadar singur, puţin îngrijorat la gândul confortului din 
noua-i reședință. 

Vila era întreținută de către un grădinar, un individ laconic şi 
ursuz, care locuia într-un pavilion de la capătul grădinii. Femeia lui 
întrunea funcțiunile de bucătăreasă şi menajeră, cu ajutorul fiicei 
sale, o fată de cincisprezece sau şaisprezece ani, cu privirea 
înlăcrimată şi, probabil, puţin cam slabă la minte. 

Imediat după sosirea lui Graham, tăcutul grădinar îl duse să 
viziteze casa. Majoritatea odăilor erau încuiate, afară de două 
camere, un salon, o sufragerie şi o bibliotecă micuță care nu 
conţinea nicio carte. 

Cu toată mutra ei aspră şi respingătoare, soția grădinarului se 
dovedi, ca bucătăreasă, destul de bună. 

După trecerea câtorva zile, Graham se resemnase cu această 
existenţă liniștită, fără incidente, adusă totuși în stare de a fi 
suportată prin orele delicioase petrecute în grădină, deoarece 
tânărul bărbat avea pasiunea florilor. 

De altfel, domeniul care ţinea de vilă era destul de vast. Dincolo 
de rondurile și straturile cu flori, era mărginit printr-o perdea de 
brazi şi mărăciniș, în spatele căreia se ridica o construcţie foarte 
curioasă. 

Era un fel de turn, înalt de vreo zece metri; în ziduri nu se vedea 
deschizându-se nicio fereastră, şi interiorul clădirii trebuia să fie 
luminat cu curent electric, deoarece de la unul din ziduri se vedea 
pornind, pe izolatori, un fir gros care ducea la vilă. O singură ușă, 
strâmtă şi joasă, dădea acces la acest turn ciudat. 

Când Graham se duse pentru prima dată să-l cerceteze mai de 
aproape, se găsi deodată nas în nas cu grădinarul. 


91 


— Vă uitaţi la silozul acesta vechi? murmură el. Nimeni nu se 
mai servește acum de el. 

— În cazul ăsta, de ce a fost instalată electricitate? 

— Este nevoie ca să se poată vedea interiorul..., şi electricitatea 
costă mai puţin decât dacă s-ar face ferestre în ziduri. 

Graham se înapoie la vilă şi izgoni repede din capul său gândul 
bizarei clădiri, al cărei rol important în realizarea planurilor lui 
Trayne avea să-l cunoască abia cu mult mai târziu. 

— lată cheia de la birou, îi spuse grădinarul în momentul când 
trecea pragul casei. Eu mă duc să vă aduc ceaiul. 

Graham privi la el, surprins. De ce i-a dat această cheie? 

Şi, de ce nu i-a dat decât una singură? 

Deodată îi veni un gând. Se apropie de birou. Unul singur dintre 
sertare se afla încuiat. Graham îl deschise. 

Într-un plic mare se găsea o foaie de hârtie pe care erau scrise la 
mașină câteva rânduri, fără adresă și nici semnătură: 


„Crown Garage, din sat, va accepta să-ți închirieze o mașină. 
Lucrul acesta ţi-ar putea fi de folos. Mawsey se va însărcina cu 
gararea ei. Mâine seară, ai face bine dacă te-ai duce la cabaretul 
„Trei Marinari”, ca să te pui în legătură cu Eli Boss, care te 
aşteaptă acolo. Te duci cu mașina până la Greenwich, unde iei 
autobuzul care trece prin tunelul Blackwall. Cobori la Poplar și 
faci restul drumului pe jos. Nu te apuci la discuţii cu Eli Boss, 
deoarece sarcina ta constă numai fri a te pune în legătură cu el. 
Într-adevăr, vei fi însărcinat să însoţești fructele în India. Eli Boss 
te va înscrie în rolul de echipaj, ca matelot auxiliar. A primit toate 
ordinele ca să-ţi asigure la bord absolut tot confortul. Nu-ţi fie 
teamă, aşadar, să-i arăţi tot ceea ce s-ar putea să ai nevoie. Este 
indispensabil ca mai ales cabina d-tale să fie bine încuiată. 
Cumpără-ţi, de aceea, singur broasca pe care ai putea s-o găseşti 
şi dă-o lui. 

Eli Boss, care va îngriji de așezarea ei, dar care nu trebuie să 
păstreze cheia. Am dat, de asemenea, toate dispoziţiile ca în 
cabină să ţi se instaleze și o casă de bani, Eli Boss este încredințat 
că faci trafic de cocaină și nu știe nimic relativ la fructe. După ce 
vei afla conţinutul acestei scrisori, pe care va trebui s-o arzi în 
prezenţa lui Mawsey, redactează-ţi în scris toate sugestiile și 
pune-le în plic, în sertarul biroului unde ai găsit scrisoarea”. 


Graham termina tocmai citirea scrisorii, când intră Mawsey cu 
ceaiul. Fără să spună vreo vorbă, arse hârtia, apoi se întoarse spre 
grădinar. 

— Unde-i cabaretul „Trei Marinari”? 

— Nu cunosc de fel regiunea... 

Se exprima cu încetineală. S-ar fi zi că le era greu cuvintelor să 
iasă din gura lui. 

— Pe când eram tânăr, exista un cabaret cu aşa un nume pe 
drumul Docurilor Victoriei. 

Tăcu brusc şi ieşi din odaie. 

În aceeași seară, pe la orele zece, grădinarul cel tăcut veni la 
Graham şi îi dădu un plic mare, pecetluit. 

Înainte să-l deschidă, Graham îl privi un moment. Pe el era scris 
numai: „G. Hallowell” şi conţinea cartea pe care i-o arătase Trayne 
la Clubul Capcanei. 

Între plic şi scoarța volumului, era o foaie de hârtie. Graham citi: 


„Inainte de a da cartea înapoi lui Mawsey, pune-o într-unul din 
plicurile ce se găsea în al treilea sertar al biroului. La fel vei proceda în 
fiecare seară. Arde scrisoarea”. 


De data aceasta, Graham aduse la îndeplinire, cu punctualitate, 
instrucțiunile primite, sub privirea atentă a grădinarului 
— Bine, Mawsey. Acuma, poţi pleca. Când voi termina, te chem 

eu. 

— lertaţi-mă, domnule, dar am ordin să rămân lângă d-voastră 
până sunteți gata cu cititul. Dânsul mi-a spus că nu trebuie să luați 
nicio notă și nici să copiaţi, fie chiar și numai un siugur rând din 
carte. 

— Dânsul? De cine vrei să vorbeşti? întrebă Graham, brusc, fiind 
curios să vadă dacă servitorul avea să pronunţe numele de Trayne. 

Dar grădinarul se mulțumi să răspundă, prudent: 

— Nu ştiu cum îl cheamă, domnule... 

Graham deschise volumul. Din când în când, enormitatea acţiunii 
îl făcea tremure fără voie. Către orele unu de dimineaţă, când 
literele scrise la maşină începură să joace în faţa ochilor lui obosiţi, 
închise cartea și o puse într-un plic, pe care îl sigilă cu băgare de 
seamă. De trei ore, Mawsey sta nemișcat într-un colț al camerei, cu 
mâinile pe genunchi, așteptând cu răbdare şi cu aparentă 
indiferență să se termine timpul de veghe. O singură dată îşi 
întrerupsese Graham citirea, ca să-i propună să fumeze. 

— Nu fumez, şi nici nu beau de fel, fu laconicul răspuns al 
grădinarului. 

Când îi întinse plicul pecetluit, adăugă: 

— Mâine seara, voi fi nevoit să lipsesc... 

— Știu. 

Graham privi la el, plin de curiozitate: 

— După câte văd eu, prietenul nostru are o mare încredere în 
d-ta. 

— În dumneavoastră are încredere, domnul meu. Cât despre 
mine, are motivele cele mai bune ca să nu se ferească... 

Acesta fiu răspunsul în doi peri şi foarte neinteligibil al 
grădinarului. 

A doua zi de dimineaţă, Graham se duse în sat ca să cumpere 
cărţi şi ziare. Închirie o maşină mică la Crown Garage şi, odată cu 

venirea nopţii, o porni spre Greenwich. Era bine întuneric atunci 
când sosi la hanul „Trei Marinari”. 

Hanul acesta, având o sala unică, afumată, prost luminată de 
către un singur bec de gaz, era o locuinţă destul de sinistră şi care cu 
siguranţă că a văzut uneltindu-se multe planuri criminale. 

Când sosi Graham, erau acolo încă doi clienți. Unul din ei 
dormita într-un colţ, cu pălăria lăsată pe ochi. Celălalt, care sta în 
picioare lângă tejghea, un adevărat colos, îmbrăcat cu o bluză 
groasă de marinar sub care se zărea un tricou foarte uzat, avea pe 
cap o caschetă soioasă din care se desprindeau nişte bucle țepoase 
de păr cărunt. O mustață stufoasă şi barba rotundă dădeau oarecare 
regularitate feţei, pe care nasul spart, pomeţii ieşiţi în afară şi ochii 
mici, injectați cu sânge, o făceau destul de respingătoare. Chiar în 
timpul cât stătuse la închisoarea din Dartmoor, Graham Hallowell 
nu mai întâlnise un individ cu aspectul atât de puţin simpatic. 

După ce privi la noul sosit, omul păru că se dezinteresează 
imediat de el. Graham se apropie: 

— lei ceva? 

Colosul privi un moment la el, înainte de a răspunde: 

— O drojdie. 

Căpitanul Eli Boss nu era de felul lui vorbăreţ; și Graham, 
neștiind cum să intre în vorbă, trebui să se mulțumească enunţând 
câteva observațiuni generale asupra temperaturii. Dar interlocutorul 
lui părea că nu dă niciun interes acestui subiect 

După ce-și goli paharul, căpitanul Eli Boss se întoarse către 
Graham: 

— Acuma, mă duc acasă. Vrei să mergem împreună? 

Vocea-i era aspră, foarte joasă, şi aproape că nici nu-şi îndreptase 
privirea către tovarăș ca să-i facă această invitație. Cei doi oamenii 
ieşiră şi porniră în tăcere. Când ajunseră în capătul unei stradele 
murdare, colosul luă cuvântul. 

— Şeful zice că la uşa cabinei d-tale ar trebui o broască nouă și că 
ai avea nevoie de o casă de bani. N-am nimic contra, deși toate astea 
le consider ca bani aruncaţi de pomană. Când o să cumperi obiectele, 
du-le la Tigley, în Little Perch Street. Acolo îmi strâng eu toate 
proviziile. O să încerc să te instalez cât se poate de bine la bord; dar 
Pretty-Anne nu-i Mauretania, se înţelege... Cât despre hrană... 
Simplitate și abundență, iată deviza mea... 

— Când ai de gând să porneşti? 

Eli Boss îl privi chiorâș: 

— Dar dumneata? Aicea-i toată buba. Pe la 26..., ce zici? 

Graham se cam cutremură la ideea că această dată era atât de 
aproape. 

— Pretty-Anne cam saltă pe valuri, urmă căpitanul, dar cu toate 
astea e un vapor strașnic... indiferent pe ce fel devreme... Strașnic 
vapor! Cât priveşte băuturile, ai face bine să iei cu d-ta pe acelea pe 
care le preferi; deoarece pentru mine nu există decât drojdia și, din 
când în când, atunci când e să fac serviciul de pază pe timp rece, 
câte o înghiţitură bună de rom. i-am rezervat cabina lui Joe, 
mecanicul. E ceva mai înapoi, pe punte și e colțul cel mai bun de pe 
toată corabia... numai că, pe la tropice, se cam crapă de căldură în 
ea. 

— Dacă-i aşa, mi-aş putea cumpăra un ventilator electric. 

Colosul bufni într-un râs cu hohote. 

— Atunci... o să aduci şi electricitatea. Pretty-Anne nu-i vapor de 
lux. Mie-mi ajunge o lampă bună cu petrol. Am şi un dinam; dar nu 
funcționează, pentru că dinamul are nevoie de o maşină care să-l 
învârtească, maşina are nevoie de cărbuni..., şi cărbunii costă multe 
parale. 

Schimbând brusc subiectul, îl întrebă pe neaşteptate: 

— De ce transporți droguri în India? Cel mai uşor, se poate 
procura la Brema. Odată, am îmbarcat - în oraşul acela - cel puţin 

pentru un milion de dolari, cu destinaţia Buenos-Aires. Totul a fost 
aranjat fără nicio greutate. 

Îşi luă rămas bun de la tovarășul său: 

— Acuma, te părăsesc. Nu uita adresa lui Tigley, în Little Perch 
Street. Broasca, ţi-o aranjează Fred... Bună seara! 

Graham nu prea cunoştea cartierul în care-l adusese căpitanul. 
De aceea, judecă mai prudent să refacă în sens invers drumul 
parcurs laolaltă. 

Ajunse imediat la drumul Docurilor și se pierdu în mulțimea care 
ieşea de la un cinematograf. Trecu după aceea podul căii ferate şi se 
opri ca să aştepte autobuzul care duce dincolo de tunelul din 
Blackwall. 

La stația autobuzului era un grup mic de oameni şi Graham, 
apropiindu-se de ei, se găsi față-n faţă cu o femeie corpolentă care se 
întoarse repede..., nu însă, cu toate acestea, destul de repede ca, la 
lumina felinarului, să nu recunoască în ea nasul acela turtit şi bărbia 
triplă care-i chinuiau spiritul. Lovitura pe care o resimţi, făcu să-i 
bată inima repede... 

Era d-na Ollorby. 

CAPITOLUL X 


Se înapoie la Greenwich, își reluă maşina, dar, în loc s-o 
pornească în spre Cobham, intră într-o cabină telefonică pe care o 
mai găsi deschisă la acea oră și ceru Clubul Capcanei. Dl. Trayne îi 
răspunse aproape imediat. 

— Am întâlnit pe una din prietenele dumitale, începu Graham, 
foarte precaut. Îţi mai reamintești de femeia ceea pe care am zărit-o 
când privisem pe fereastră? 

— D-na 0...? Da. Unde era? 

— La Canning Town. Am impresia vagă, că mă urmărea... Mă 
auzi? 

Trayne, rămăsese un moment fără să-i răspundă. 

— Treci să mă iei, murmură el în cele din urmă. Te aştept pe 
Wandour Street. Mașina este închisă, nu-i aşa? Bine. Fii acolo în 
douăzeci de minute. 

Graham își urmă drumul. În Wardour Street încetini brusc, ca să-i 
permită lui Trayne să urce. 

— Regent's Park! ordonă acesta. 

Cei doi bărbaţi nu schimbară o singură vorbă, până ce nu 
ajunseră în aleile pustii la acea oră. 

— Acum, vorbeşte-mi despre femeia ceea. 

— N-am cine știe ce de spus despre ei, mărturisi Graham, cu un 
râs forţat. A trecut mult până să-mi dau seama de prezenţa ei; dar 
sunt aproape sigur că m-a spionat toată seara. 

O tăcere grea căzu din nou între cei doi bărbați. 

— Mă-ntreb..., cam ce ar putea ea de fapt să ştie?! spuse în cele 
din urmă Trayne, pe un ton meditativ. Era și ea la „Trei Marinari”, 
atunci când te aflai acolo? 

— Nu. Aş fi recunoscut-o imediat... Cred că, mai degrabă, a dat 
de mine după ce l-am părăsit pe căpitan. Aş putea să jur că atunci 
când am stat de vorbă cu el, strada era goală. 

Trayne nu păru prea convins. 

— E extraordinară, grăsana aia! 

Cu toate cele pe care le avea împotriva ei, nu se putea abține să 
vorbească de ea, plin de admiraţie. 

— Eu unul, n-aş jura că nu te găseai sub supravegherea ei... din 
chiar momentul când ai părăsit Cobham. 

Deodată îl întrebă pe Graham: 

— Ce părere ai despre Eli? 

— Căpitanul? Nu s-ar putea spune că-i un model de frumuseţe 
fizică. 

— Nu mă interesează, la el, decât un singur lucru: utilitatea lui. E 
un individ care nu s-ar da la o parte să-și trădeze chiar pe fiul său. A 
mai lucrat el şi altădată pentru mine; dar până azi nu i-am 
încredințat încă niciodată o chestiune comparabilă celei întreprinse 
de noi. Trebuie să te pun în gardă asupra unui punct: nu cumva ca 
Eli să bănuiască măcar natura mărfurilor pe care le transportă în 
Indii. Atâta timp cât își închipuie că e vorba de cocaină, nu-i niciun 
pericol. 

— E posibil să bănuiască ceva? 

Trayne clătină din cap. 

— Nu..., afară numai dacă vaporul n-o să fie oprit în Marea 
Mânecii. Căpitanul face, într-adevăr, paradă cu aparatul său de 
telegrafie fără fir; dar e un aparat fals, incapabil să funcţioneze. L-a 
instalat, numai ca să dea satisfacție Inspecţiei Maritime. În orice caz, 
când îţi duci bagajele la bord, n-ar strica să-ţi iei şi vreo două 


99 


revolvere și câteva sute de cartuşe. S-ar putea să ai nevoie. 

— Ştie că eşti amestecat în lovitură? întrebă Graham, din 
curiozitate. 

— Nu! Crede că face doar serviciu unui prieten al meu. Eli adoră 
să facă servicii oamenilor. E o adevărată manie la el: trebuie ca 
totdeauna să fie încredinţat că face cuiva o favoare. Pe de altă parte, 
e o brută; dar forma particulară pe care o îmbracă brutalitatea lui, 
n-o să-ți producă nicio neplăcere. 

— Care-i această formă particulară? 

— Femeile! Răspunse Trayne laconic. De trei ori până acum a 
compărut din cauza aceasta în faţa tribunalelor; și era chiar s-o 
păţească rău de tot, din pricina unei afaceri urâte cu o fată din Truro. 
Ti se pare imposibil, nu-i așa? Dar nu este deloc la fel părerea lui Eli, 
care se consideră ca un bărbat frumos și seducător. Asta-i forma pe 
care o îmbracă nebunia lui. Fiii săi sunt încă și mai răi, deoarece 
măgulesc și încurajează vanitatea şnapanului bătrân. Dumnezeul lui 
e banul; şi i-a închinat un cult care trece înaintea a orice..., afară de 
femei... Din fericire, nu trebuie să-ți fie teamă că vei avea asemenea 
complicaţii, deoarece în contractul dintre Eli şi mine este clar 
stipulat că pe bord nu se va găsi nicio femeie. Pe de altă parte, suma 
pe care pune mâna, după îndeplinirea misiunii, este destul de 
importantă, ca să-l forțeze să-şi respecte angajamentele. 

Până la sfârșitul convorbirii, nu mai fu vorba despre d-na Ollorby 
și, curând după aceasta, Graham îl lăsă pa Trayne la capătul lui 
Gower Street, apoi se înapoie acasă, unde ajunse foarte târziu. 

Cu toate acestea, grădinarul nu se culcase și sta în pragul ușii. 

— Aţi aşteptat vreo comunicare telefonică, pe la unsprezece 
noaptea? 

— Nu... Dar de ce? 

— Aţi aşteptat vreo veste de la soția d-voastră? 

— Nici asta. N-avea niciun motiv să mă cheme la telefon... De 

altfel, cred că nici nu-mi cunoaşte numărul. 

— Atunci îl cunoaște altcineva. Aţi fost chemat pe la unsprezece... 
O voce de femeie. Mi-a spus numele d-voastră şi m-a întrebat, la ce 
oră vă înapoiați. 

— Şi ce i-ai răspuns? 

— Am răspuns că n-o cunoşteam pe persoana de care mă-ntreabă. 
N-a vrut să-şi spună numele, dar mi-a încredințat o comunicare, de 
care am luat notă. 

Graham îl urmă pe grădinar în birou. Pe sugativă, era o hârtie cu 
următoarele cuvinte: 


„Nu există casă de fier mai sigură decât 79 din secțiunea B”. 
Faţa lui Graham Hallowell devenise palidă ca a unui cadavru. 
Pentru că numărul 79 desemna celula pe care o ocupase el, și 


secțiunea B se aplica unui corp de clădiri din infernul acela care este 
numit: „Stabilimentele Penitenciare din Dartmoor”. 

CAPITOLUL XI 


Principele de Kishlastan știa să organizeze serbări a căror 
strălucire şi splendoare nu excludeau totuși o anumită vulgaritate; 
dar ştia tot astfel să dea nişte dineuri de o eleganţă și un gust 
rafinat. 

Îmbrăcat într-o haină de seară impecabilă, pătrunse în sufrageria 
apartamentului său şi cercetă masa. Dacă n-ar fi fost culoarea 
bronzată a pielii şi turbanul alb care-i acoperea capul, n-ar fi putut 
să fie deosebit de oricare alt gentleman britanic. 

Colley Warrington, sosit cu jumătate de oră înaintea invitaţilor, 
înclină capul în semn de aprobare. 

— Asta o să-l încânte pe colonel, murmură el, punând degetul pe 
lista de vinuri, care nu purta decât un număr mic de specialităţi, 
bine alese. 

Principele făcu o mutră: 

— Din parte-mi, consider acest dineu ca una din cele mai 
plictisitoare corvezi. Sunt sigur că s-ar fi putut convinge pe d-ra 
Joyner să ia şi ea parte..., dacă s-ar fi vrut să se dea osteneala... 

La sarcasmul gazdei, Colley răspunse printr-un surâs amabil. 

— Vă înşelați. Ar fi fost, din contră, cea mai gravă eroare tactică. 
În primul rând, cu siguranţă că ea ar fi refuzat și, apoi, acest lucru 
m-ar fi împiedecat enorm întru aducerea la îndeplinire a... a micii 
mele întreprinderi. 

— Nici nu i-ai scris măcar, urmă Riki, prost dispus. Are tot 
dreptul acum să-și închipuie că am renunţat definitiv la ea... Şi că 


102 


suntem încă atât de abătuţi de afacerea perlelor, încât nici nu 
îndrăznim măcar s-o vedem. Cu toate acestea, Colley, îmi trebuie... 
Am nevoie de ea. Când n-o mai văd, sunt cât se poate mai nenorocit. 
Dacă i-ai fi scris... 

— l-am scris, întrerupse Colley, liniştit. l-am spus că veţi da un 
mare dineu, la care va asista colonelul lui Dick Hallowell și am 
adăugat că mă temeam mult că va refuza invitația noastră. 

— Eşti un imbecil! De ce i-ai spus asta? 

— Pentru că era indispensabil s-o fac să-şi dea seama că, mai 
înainte de orice, sunteţi preocupat de reputaţia ei. În afară de asta, 
i-am mai semnalat că Diana Martyn face și ea parte dintre invitaţi şi, 
cum nu ţine s-o întâlnească!... 

— Ar fi fost mai uşor de cerut Dianei să nu vină. 

— Bineînţeles. Dar, procedând așa cum am făcut-o, am protejat-o 
pe mica Joyner. Acum, va trebui să-mi răspundă; fie chiar numai ca 
să-mi spună că în niciun caz, cu sau fără Diana, nu va primi 
invitaţiile mele. Dacă nu procedează astfel, nu va mai putea refuza 
data viitoare, când voi invita-o. 

— Pe când crezi că va fi posibil s-o invităm din nou? 

— Atunci când Excelența Voastră va părăsit Anglia, spuse încet 
Colley. Căci este de cea mai mare importanţă să fiți cât mai departe 
de Londra, atunci când vor fi să se producă anumite evenimente. Va 
trebui ca, în momentul acela, toți pasagerii vaporului pe care veţi 
călători să poată depune mărturie pentru nevinovăția Voastră. 

— Speri se reușeşti? 

— Sunt sigur. Şi, dacă nu mi-ar fi teamă s-o irit pe Excelenţa 
Voastră amestecându-mă unde nu mă priveşte, mi-aş permite să-i 
atrag atenţia că, pentru un cu totul alt motiv, ar fi indicat să 
părăsească Anglia cât mai repede. 

— Vorbești bazaconii! Eu nu sunt dintre aceia care pot pleca în 
câteva ore. Am nevoie de apartamente vaste și confortabile, pentru 

mine și oamenii mei. 

— M-am gândit la asta. S-au luat toate dispoziţiile necesare, ca să 
puteți călători confortabil la bordul lui Poltan, care ridică ancora 
sâmbăta viitoare. 

Principele îl privi cu o expresie în care mirarea se confunda cu 
mânia. 

— Veţi gândi poate, urmă Colley, că am procedat cu oarecare 
impertinență; dar fiți sigur că, înainte de toate, am grija intereselor 
Voastre. 

— Poate că ai dreptate. Știu că eşti isteț şi şmecher. De altfel, vom 
mai vorbi despre chestia asta, după ce vor pleca musafirii. 

Câteva minute mai târziu, Diana își făcea apariţia în sufragerie, 
îmbrăcată cu o rochie cenușie, care scotea şi mai mult în evidență 
frumuseţea-i strălucitoare. Aruncă o privire fugară asupra mesei 
aranjate. 

— Doresc să stau lângă colonel, exclamă ea, schimbând două 
dintre cartoanele pe care erau scrise numele invitaţilor. Jane Lyson 
l-ar plictisi de moarte şi, cum ea n-o prea are la stomac pe nevasta 
lui, nu se va putea reţine să nu i-o spună. 

— Ar fi trebuit, poate, s-o invit şi pe lady Cynthia? 

— Garantat că n-ar fi venit..., mai ales ştiind că mă găseşte pe 
mine aici. De altfel, țin să fiu singură cu colonelul... 

Fu întreruptă de sosirea unui funcţionar din guvernul Indiilor, 
însoțit de tânăra lui femeie, împodobită cu nenumărate bijuterii. 
Imediat după aceea își făcu apariţia și colonelul Ruislip. 

Când era departe de soţia lui, colonelul se arăta ca un tovarăş 
jovial şi, uneori, chiar exuberant. 

— Hello, Diana! exclamă el, pe un ton admirativ. Din ce în ce mai 
tânără și mai frumoasă!... Pe cuvântul meu! Dick Hallowell s-a 
purtat ca un idiot. 

Nimeni nu știa mai bine decât el, că „idioţia” lui Dick Hallowell 

fusese motivată de rațiuni serioase; dar observaţia aceasta constituia 
una din acele ipocrizii amabile care formează secretul întreținerilor 
plăcute. 

— Hello, Colley! Sunt ani, de când n-am mai avut plăcerea să te 
văd. 

Îi întinse mâna, fără entuziasm. În ciuda bunei sale dispoziţii, 
colonelul poseda un simţ practic solid şi ştia foarte bine că societatea 
lui Colley era ceva care se putea tolera, dar nu se putea căuta. 

— Trebuie să stăm puţintel de vorbă... E atât de mult, de când 
n-am mai aflat nicio noutate scandaloasă! 

Tăcut şi posac, principele de Kishlastan luase loc la masă. 

— Dick Hallowell? murmură colonelul, răspunzând la o întrebare 
a Dianei. Îl văd în fiecare zi, evident... Este un ofițer excelent şi, 
slavă Domnului! am reuşit să-l smulgem de la aviaţie. Ştii că după, - 
hm! - după mica voastră aventură, a cerut să fie transferat la aviaţie. 
De altfel, este un pilot perfect. M-a dus cu avionul până la Aldershot, 
și a făcut atâtea acrobatii, încât credeam că mor de frică. Eu unul, nu 
mă simt bine decât atunci când am pământul sub picioare... sau sub 
copitele calului. 

— Mi se pare că-i logodit? 

Colonelul păru întrucâtva încurcat: 

— N-am idee. Nu mă ocup de viaţa privată a subalternilor mei, 
decât în momentul când sună ora hotărârilor celor mari. Mai curând 
sau mai târziu, tot sunt nevoiți să-mi spună adevărul. Pentru 
moment, oficial, nu sunt la curent cu nimic... 

— O cunoașteţi pe Hope Joyner? 

— Am întâlnit-o de vreo câteva ori. O fată încântătoare! Tocmai 
îmi vorbea, mai zilele trecute, lady Cynthia despre ea. 

— Sper că Dick îşi va găsi fericirea, murmură Diana pe tonul 
dulce-resemnat care convenea mai bine situaţiei. 

— Garantat! 

Colonelul mai adăugă vreo câteva cuvinte, afirmând că o 
considera pe Hope Joyner ca pe una din cele mai de seamă achiziţii 
pentru regiment. 

— Serios? 

El se agita pe scaun, din ce în ce mai jenat. 

— Dar... bineînțeles! E o fată delicioasă. 

Şi, în dorinţa lui de a da un ton mai puţin personal convorbirii, se 
lăsă prins imediat în cursa pe care i-o întindea Diana. 

— Îi cunoşti familia? 

Diana lăsă să se vadă o indiferenţă totală. 

— Dar ce? Are familie? 

— Nu cumva o fi orfană? Ce nenorocire! 

— Nimeni nu ştie dacă-i într-adevăr orfană... Chiar Hope, mai 
puțin decât alții. 

Colonelul încruntă din sprâncene: 

— Ceea ce spui, e foarte grav. 

Diana ridică uşor din umerii goi, cu carnea albă şi catifelată. 

— E adevărul... 

În câteva cuvinte, ea spuse colonelului povestea lui Hope Joyner; 
şi, dacă povestea ei fu în toate punctele conformă adevărului, nu 
punea totuși mai puţin în lumină teribilele ipoteze care se puteau 
formula cu privire la naşterea tinerei fete. 

— Natural că Dick, dacă o ia în căsătorie, va trebui să părăsească 
regimentul, urmă Diana. Fără îndoială că o să-i vină greu.... 

— Te înşeli; Dick n-are intenția să demisioneze, răspunse 
colonelul cu vocea puţin cam aspră. Luna care vine, trebuie să fie 
avansat la gradul da căpitan şi ştiu că dorinţa lui cea mare este ca să 
comande, într-o bună zi, regimentul, aşa cum a făcut-o şi tatăl său. 
De când a fost înființată garda din Berwick a avut totdeauna și un 
Hallowell în efectivul ei. 

— Tradiţia va fi întreruptă pentru câtva timp. Contrariul este 

într-adevăr imposibil; nu-i aşa, colonele? 

El rămase tăcut. Această convorbire îi stricase toată seara. Când 
reluă convorbirea, fu ca să abordeze un subiect pe care Diana l-ar fi 
evitat cu plăcere. 

— Nu găseşti că nenorocitul băiat a avut şi așa, până acum, 
destule neplăceri cu şnapanul lui de frate? Hope Joyner îmi pare 
demnă de tot respectul şi toată dragostea; şi aș fi cât se poate de 
mulţumit, dacă Dick mi-ar da cuvântul lui, că... 

Ea îl întrerupse brusc: 

— Care-i părerea lui lady Cynthia? 

Colonelul rămase tăcut, dezarmat de întrebarea șireată a 
tovarăşei sale. 

După ce se retrăseseră toți invitaţii, afară de Diana și Colley, 
principele se apropie de tânăra femeie: 

— Dacă nu mă-nșel, despre Hope Joyner vorbeai cu colonelul. 

Diana surâse: 

— Îi spuneam, într-adevăr, că această fată este o creatură 
încântătoare și foarte dulce. De altfel, ne-am întreținut mai puțin 
desper ea, decât despre Dick Hallowell. Ştiţi, probabil, că acesta are 
intenția s-o ia în căsătorie? 

Figura hindusului fu brăzdată de o expresie curioasă. 

— Serios? 

Se întoarse către Colley: 

— Nu știam asta. 

— Fleacuri! replică acesta, repede. Un simplu flirt... Nici nu-i 
vorba de căsătorie. 

— E în orice caz tare amorezat de ea, interveni Diana; și aceasta 
aproape că echivalează cu o promisiune de căsătorie. Amândoi sunt 
şi liberi şi bogaţi. De ce ar șovăi? Evident că Richard ar trebui să 
părăsească regimentul, deoarece soțiile ofițerilor din Berwick nu vor 
tolera ca o necunoscută să fie introdusă printre ele. 


107 


— O necunoscută? întrerupse Riki, brusc. Ce vrei să spui cu asta? 
D-ra Joyner, o necunoscută? 

— Dumnezeule! exclamă Diana, arătând o surpriză amuzată. 
Excelența Voastră pare supărată de ceea ce am spus. Cu toate 
acestea, nimeni mai mult decât Ea nu poate şti ce reprezintă 
naşterea, - Ea, a cărei linie strămoşească urcă fără nicio întrerupere, 
la mai multe mii de ani în urmă... 

Aceste cuvinte avură darul să liniştească mânia născândă a 
hindusului, care era peste măsură de mândru cu strămoșii săi. 

— În prezenţa mea, nu voi tolera să se spună nimica rău despre 
domnișoara Joyner. 

— Bineînţeles! întări Colley. 

Diana îl privi mirată: 

— Ce-nseamnă atitudinea asta? Ai cumva niscai planuri cu Hope 
Joyner? 

— Nu! se grăbi să răspundă Colley; dar aprob în totul pe 
Excelenţa Sa. Nu ţinem de fel să ne facem dușmani. Unica dumitale 
rațiune de a fi, este de a mări cercul prietenilor săi; și asta ar trebui 
să te facă miloasă..., chiar față de rivale. 

Dacă și-a închipuit că o s-o întărâte cu vorbele acestea, apoi n-a 
nimerit-o. Diana era mult prea absorbită de această problemă: în 
momentul acesta se punea la cale ceva, de care ea nu era informată. 
Ştia dinainte că era inutil sad întrebe pe Colley; dar poate că 
Graham era în curent... 


A doua zi, dis de dimineaţă, Diana urcă în mașină şi merse la 
Cobham. Graham, care şedea melancolic în fața micului dejun 
tresări zărind-o: 

— Tu eşti? Într-adevăr, sunt foarte onorat. 

Ea îl privi surprinsă. Faţa lui avea tenul acela verzui, livid pe care 
i-l mai văzuse în dimineaţa arestării lui. 

— Dar ce s-a întâmplat? Ce nu merge? 

— Totul merge foarte bine, răspunse el, arătându-i un scaun. 
Dacă vrei, serveşte tu cafeaua. Eu n-am putere. 

Ea umplu o ceaşcă, pe care i-o întinse. 

— Te mai întreb odată: ce s-a întâmplat? 

— Nimica toată. 

Se ridică să închidă uşa, pe care tânăra femeie o lăsase deschisă, 
apoi îi povesti întâmplările din noaptea precedentă. Când fu gata, 
ea dădu din cap: 

— Nu ţi-am telefonat eu. Trebuie să fie o nouă lovitură a 
blestematei aceleia de femeie. 

— Ştia, aşa dar, că sunt la Londra? 

— Evident..., şi mai ştia că notița pe care a dictat-o îţi va fi remisă 
de îndată ce te vei fi înapoiat. Nu degeaba face ea parte din poliție; 
dar mai mult ca sigur, că nimic n-o deosebește de specimenele 
masculine ale corporației lor. 

Diana era o femeie inventivă, subtilă şi inteligentă, cu mult mai 
curajoasă decât bărbatul cu care o unise destinul. 

— Când, şi în ce loc, ai pronunţat cuvântul „casă de fier”? 

— Trayne mi-a vorbit despre asta. Tot așa şi Eli Boss. Dar eram 
atunci într-un loc, unde nu ne putea auzi nimeni. 

— Grădinarul este singura persoană, care a putut citi biletul, nu-i 
aşa? 

Deodată, faţa îi fu luminată de un surâs. 

— Cred că am priceput. Ea o fi aflat că Trayne a cumpărat o casă 
de fier şi a dat ordin să fie livrată lui Eli Boss. E singura explicaţie... 

— Dar, de unde putea să ştie că mă priveşte şi pe mine? 

— Foarte simplu. Te-a zărit în tovărăşia acestui Eli Boss şi știe că 
trebuie îmbarcată, casa de fier, la bordul lui Pretty-Anne. Ţi-a trimis 
acest mesaj ca să-ți întindă o cursă şi să-și verifice ipoteza. După ce 
ai primit, ai mai telefonat lui Trayne? 

— Da. 

— Frumoasă treabă! N-a mai avut, decât să facă o legătură de 
control pe linie... Ce ţi-a răspuns Trayne? 

— Nu l-am găsit. 

— Ai mare noroc. Dar, în fond, d-na Ollorby nu mă nelinișteşte 
decât pe jumătate. Ea lucrează mai mult pe ipoteze; şi nimic nu-i 
permite să gândească dacă acele ipoteze sunt exacte. Totuşi, dacă 
am un sfat să-ți dau, iată-l: fereşte-te de telefon. 

Se întrerupse brusc. În cameră intrase grădinarul, care închise cu 
băgare de seamă ușa în urma lui. 

— Cunoaşteţi pe o oarecare d-nă Ollorby? întrebă el, cu voce 
joasă. Puteţi s-o primiți? 

Diana şi soțul ei, se priviră plini de mirare. Tânăra femeie fu 
prima care-şi recăpătă sângele rece: 

— Unde e? 

— Aici. 

După câteva secunde se deschise uşa. Cu tot obrazul surâzând, 
îşi făcu apariţia în vilă d-na Ollorby. 

— Bună ziua la toată lumea! Ce zi minunată, nu-i așa? Florile 
astea, arborii, frunzele care freamătă-n vânt...., toate acestea fac să 
mă cred din nou copilă. Când mă gândesc că sunt oameni care 
preferă malul mării acestor câmpii delicioase, cu căsuţele mititele cu 
coşul de cărămidă! E adevărat că şi vapoarele au coșuri, dar ele n-au 
nici arbori, nici iarbă şi nici straturi cu flori.... nu-i așa, domnişoară 
Martyn? 

Diana rămase tăcută. 

— Ceea ce-i curios la vapoare, sunt numele lor... care nu spun 
nimic. Uite, unul, de exemplu: Pretty-Anne... Există oare în el un 
lucru cât de puţin drăguţ, care să justifice grația numelui său? 
Nimic..., nici măcar căpitanul. Aș prefera de o mie de ori să trăiesc 
în vila aceasta, cu o punguţă cât de mică, decât să hoinăresc peste 

oceane cu o casă de fier..., mai ales dacă aș fi avut niscai neplăceri în 
cariera mea... Nu sunteți de aceeași părere, domnişoară Martyn? 

Grădinarul, care sta în picioare lângă ușă, nu făcuse nicio mişcare. 
Apariţia bruscă a d-nei Ollorby, părea că-l împietrise. Cu prețul 
unei grozave sforțări a voinţei, Diana izbutise să-și reia sângele rece. 

— Ce înseamnă?... 

Grăsuna doamnă o întrerupse destul de brusc, dar fără a-şi 
pierde un singur moment surâsul cordial. 

— Ce înseamnă ivirea mea neașteptată în acest loc de retragere, 
aşa-i? Mă întrebam tocmai, scumpă domnişoară Martyn, dacă vei 
începe fraza du „Ce înseamnă?”, sau cu vreo altă formulă, ca: „Îmi 
puteţi explica?” sau „Cum îndrăzniţi?”.... Oamenii, la încurcătură, 
fac rareori dovadă de originalitate. 

Urmă, cu o perfectă dezinvoltură: 

— Casa aceasta, este încântătoare... De altfel, o cunoşteam de 
mai-nainte. Tiger Trayne a închiriat-o de la Johnny Delbourne, 
numai cu puţin înainte ca imbecilul să fi fost prins la spargerea unei 
bănci. Cunoaşteţi, probabil, că proprietarul d-voastră este dl. 
Trayne?.... Bietul Johnny. Trebuie să-l fi întâlnit pe la Dartmoor, d-le 
Hallowell. A fost condamnat la douăzeci de ani... Mă întreb de 
multe ori, de ce n-o fi lăsând dracului, Trayne, Clubul Capcanei şi să 
vină să-şi sfârşească zilele în locuinţa asta atât de plăcută. 

Se întoarse deodată spre grădinar, căruia îi făcu un mic semn din 
cap aşa cum saluți o cunoștință veche. 

— Master Mawsey, nu-i așa? Te-ai mai numit, altădată și Colter, 
apoi Wilson.... Am uitat unele din numele pe care le-ai avut; dar îmi 
reamintesc perfect diferitele condamnări pe care le-ai suferit. Cum îi 
merge nevestei? lată-te, acum şi grădinar. Aş paria că d-na Mawsey 
găsește mai profitabil să-şi consacre grijile florilor şi arborilor, decât 
copilaşilor. 

D-na Ollorby se întoarse către Diana, în timp ce grădinarul 

profită de acest moment de neatenţie, ca să se eclipseze în mod 
prudent. 

— Dac-aş locui într-o vilă atât de frumoasă, reluă voluminoasa 
doamnă, aş face crescătorie de găini și pui. Nimic nu-i atât de 
frumos în viaţă, ca atunci când ai o manie... Așa, de exemplu, când 
eram fată, îmi petreceam zilele tăind de prin ziare toate poveştile 
despre furturi, crime sau asasinate.... ceea ce o făcea pe biată 
maică-mea să scoată ţipete de groază. Posed azi a colecție gigantică 
de asemenea tăieturi din gazete. M-am gândit totdeauna că mă voi 
mărita cu un poliţist, cu toate că eram departe de gândul ca voi 
lucra odată și eu singură pentru Scotland Yard. Fiul meu Hector - cu 
toată miopia lui, e un băiat foarte drăguţ - îmi repetă adeseori: „De 
ce m-ai ţii hârtiile alea, mămico, din moment ce le ştii pe de rost?” Și 
are perfectă dreptate. Mi se pare, ca și cum ar fi fost abia ieri când 
tribunalul din Old Bailey l-a condamnat pe Maswey la cinci ani 
închisoare pentru spargere. Căci Maswey n-are seamăn în ce 
priveşte tăierea pereţilor la casele de fier. Pare-se că, pentru a tăia 
oţelul, a inventat un procedeu care i-a făcut geloși pe cei mai 
grozavi gangsteri americani. Nu-i așa, domnişoară Martyn, că are ce 
să te facă să fii mândru de țara ta? 

— Ai putea, acum, să ne explici motivul prezenţei dumitale aici? 
întrebă scurt Diana. 

— Aveam nevoie să iau puţintel aer. Mi-am petrecut ultimele 
două zile într-o cocioabă, în fundul unei străzi murdare; și chiar 
tovărășia căpitanului Boss nu putea să compenseze neplăcerile pe 
care le înduram. Gândeam că o vizită la Cobham, nu-mi putea face 
decât bine... și poate că-mi va permite să evit anumitor persoane o 
mulțime de neplăceri... Nu-i aşa, d-le Hallowell? 

Privirea înspăimântată a lui Graham, aduse un surâs pe buzele 
d-nei Ollorby. 


— Ceea ce vă nelinișteşte e că nu sunteţi în stare să determinaţi ce 

anume știu şi ce nu. Nimic nu-i mai dezagreabil.... 

— Am mai auzit vorbindu-se de d-ta, d-nă Ollorby, spuse 
Graham, ai oarecare greutate. 

— Serios? Nu cumva, devin celebră? M-ar mira, deoarece nu se 
întâmplă prea deseori să fiu chemată să depun mărturie în cursul 
unui proces criminal. Se poate ca Tiger Trayne să vă fi vorbit de 
mine. Când v-am zărit împreună cu el la fereastra Clubului 
Capcanei, am ghicit-o imediat. Căci țin să vă atrag atenţia: sunt 
destul de expertă, ca să ghicesc anumite lucruri... 

— În orice caz, n-o să mori de modestie şi, din parte-mi, nu te 
găsesc prea amuzantă. Dacă ai să ne spui ceva, spune-o... Dacă nu, 
noi nu te reținem.... 

— Tot curtenitor, răspunse d-na Ollorby. Aproape că te-ai putea 
compara cu principele de Kishlastan, care nu ucide niciodată o 
fecioară din ţara lui fără ca mai înainte să nu-şi scoată pălăria în fața 
ei. Dacă nu mă-nșel, vei întreprinde în curând o călătorie 
îndepărtată? 

Graham se ridicase şi-i deschise uşa. 

— Vrei să plec? Scuzaţi-mă dacă v-am plictisit. Ştiu că, de obicei, 
toată lumea socotește tovărăşia mea ca foarte plăcută. La revedere, 
d-nă Hallowell! 

Diana nu răspunse. 

— La revedere, d-nă Hallowell! 

Uşa se închise cu zgomot în urma grăsunei d-ne, care porni pe 
una din alei. Surâsul care flutura pe buzele sale arăta că vizita 
aceasta o făcuse să petreacă nici că se poate mai bine. 

— Ce-o fi ştiind? murmură Diana, privind-o cum pleacă. 

— Habar n-am; presupun însă, că nu ştie mare lucru; altfel nu 
s-ar fi mulțumit cu atâta. Îndeletnicirea ei nu constă în a aresta 
persoanele, ci numai în a le da câte un avertisment. 

Diana clătină din cap. 

— Cu siguranţă că a reușit să pună mâna pe un anumit număr de 
fire conducătoare și nu aşteaptă altceva decât ca o greşeală să-i arate 
punctul unde se-ntâlnesc... 

Fraza tinerei femei fu întreruptă de către o bătaie în uşă. Prin 
crăpătura ei se zări figura neliniștită a grădinarului. 

— A plecat? bolborosi el. 

— O cunoşti, poate? interveni Diana. 

— Îl cunoșteam mai ales pe bărbatul ei, răspunse Mawsey 
precaut. Era gata-gata să-i producă nevestei mele neplăcerile cele 
mai grave..., cu toate că nu fusese defel vinovată. 

— Mi se pare că şi dumitale ţi-a creat această d-nă Ollorby 
anumite neplăceri. 

— Nu ea,.., bărbatul ei. 

— Adevărat? 

— Da.... Dar mă întreb, cam ce știe ea cu adevărat. Posedă o 
intuiție extraordinară...., care i-a permis de multe ori să trimită la 
răcoare tipii care au fost atât de stupizi să se trădeze de cum a 
început ea să-i dăscălească... Cel puţin, nu i-aţi spus nimic?.... Ţineţi 
minte, că femeia aceasta este capabilă să reușească, în chestiuni pe 
care niciun alt poliţist n-ar avea curajul să le întreprindă. Va trebui 
să raportez neapărat șefului tot ce v-a vorbit ea. O să ne cheme din 
moment în moment la telefon. 

În câteva cuvinte, pe cât posibil de precise, Diana povesti 
grădinarului întrevederea pe care o avuseseră cu d-na Ollorby. 
Acesta clătină din cap. 

— În multe privinţe a ghicit cum stau lucrurile; dar nu bănuiește 
adevăratele noastre proiecte. V-a văzut cu Eli Boss, ştie că aţi 
telefonat șefului..., restul a încercat să și-l închipuie. 

Aruncă o privire pe fereastră. 

— Mai e încă aici... Ce dracu o fi așteptând?! 

În picioare, sub un pom cu umbra deasă, d-na Ollorby privea 

atentă la vilă. Ţinea în mână o foaie de hârtie, pe care-și arunca din 
când în când privirea. 

— O porneşte către Rectory Field! exclamă deodată grădinarul, 
plin de mânie. Lasă, că-i dau eu o lecţie bună baborniţei. 

Câteva secunde mai târziu Mawsey străbătea peluza, alergând cu 
arma în mână. Fără să se oprească, încărcă două cartușe. 

Când ajunse la extremitatea pajiştii care se întindea la o mică 
distanţă de vilă, îşi încetini mersul și cercetă cu multă atenţie terenul. 
La mai puţin de douăzeci de metri de el, femeia înainta 
nebănuitoare. Duse arma la ochi și apăsă pe trăgaci. Cele două 
detunături se auziră aproape simultan. 

Gloanţele trecură cu mult deasupra capului d-nei Ollorby, 
deoarece grădinarul vroise doar s-o sperie; şi era gata să 
izbucnească în râs văzând-o pe femeie învârtindu-se ca o sfârlează..., 
dacă aceasta, într-o secundă, n-ar fi făcut un gest care-i opri 
începutul de ilaritate. Vărându-și mâna în poşeta-i enormă, d-na 
Ollorby scosese din ea, brusc, un obiect metalic. 

Se auzi o nouă detunătură... 

Un glonte trecu şuierând pe lângă urechile grădinarului și se 
înfipse în trunchiul unui arbore vecin. Omul nostru ridică braţele în 
sus și sări afară din ascunzătoare. 

— Hei! Ho! Ce te-a apucat? 

D-na Ollorby veni spre el, fără să-nceteze un singur moment de a 
surâde cu cea mai extremă cordialitate: 

— Nu cumva să spui, că m-ai luat drept o pasăre, începu ea. Sunt, 
poate, o... pasăre curioasă, una dintre acele care răspund, atunci 
când sunt atacate... 

Grădinarul era galben ca ceara. 

— Ce dracu! mormăi el. N-ai înțeles că era numai așa, în glumă? 
Vroiam doar să te sperii. Atâta tot. 

— Serios?! 

Ea îl privea, cu mâinile-n șolduri, dar fără să dea drumul 
revolverului. Pălăria-i lunecase şi sta aplecată caraghios într-o parte; 
fața ei era congestionată şi lucea de sudoare. În mod obișnuit, dădea 
la iveală o întreagă serie de guși; dar, în momentul acesta, s-ar fi zis 
că, asemenea unui curcan înfuriat, indignarea a făcut să-i apară un 
șirag de carne în jurul gâtului. 

Cu toate acestea, nu părea să resimtă nici cea mai mică teamă şi 
urmă pe un ton hazliu: 

— Dacă aş gândi că ai comis voluntar o tentativă de crimă, 
stimabile, te-aș duce imediat la cel mai apropiat post de poliţie din 
Kingston. Bănuiesc însă că n-a fost vorba decât de o manifestare a 
felului d-tale vesel de a fi. 

Cu un gest al mânii, îşi repară dezordinea coafurii. 

— Acum, şterge-o! termină ea, întorcându-i spatele. 

Până ce grăsana dispăru cu totul, grădinarul rămase ca împietrit 
locului. Când se înapoie către vilă, se găsi deodată nas în nas cu 
Graham. 

— Ei bine, ce se-aude? Eşti mulțumit? 

— Am vrut doar s-o sperii, mormăi Mawsey. 

— S-o sperii!.... Am auzit trei împușcături. 

— Era și ea înarmată... 

Grădinarul părea foarte prost dispus. 

— Să ne-nţelegem, Hallowell: cred că-i inutil să pomenim şefului 
de afacerea asta. 

Fără să-i răspundă, Graham se duse la Diana și-i explică natura 
exactă a „glumei” lui Mawsey. 

Diana clătină din cap: 

— Vechea teorie a lui Trayne, după care toţi criminalii sunt niște 
neîndemânatici... Să-i vorbesc eu lui Trayne, despre acest incident, 
sau te însărcinezi tu cu asta? 

— Vorbeşte-i tu, mai bine. Dacă e vorba să conteze pe colaborarea 

unor imbecili ca Mawsey, mai bine să cunoască imediat adevărul. 

Câteva minute mai târziu, Diana părăsea Cobham și, intrând în 
apartamentul ei, găsi acolo persoana pe care dorea cu atâta ardoare 
s-o întâlnească. 

— Am şi eu un apartament în acest imobil, murmură el surâzând. 
Aţi avut vreo neplăcere cu Mawsey? 

— De unde ştii! 

— Mi-a telefonat soțul dumitale... Între paranteze fie zis, nu m-aș 
supăra dacă dragul de Graham s-ar servi ceva mai puţin de telefon... 
M-am hotărât să-l expediez de-acolo pe Mawsey. E foarte ascultător 
și devotat, dar puţin cam redus la minte. Nu cred ca festa pe care a 
jucat-o d-nei Ollorby să aibă consecințe supărătoare; dar, cum voi 
avea nevoie de el pe 26, prefer ca, până atunci, să-l scot din 
circulație. 

— De ce întrebuinţezi asemenea oameni, master Trayne? 

El surâse cu bunăvoință şi Diana nu putu să nu admire 
frumuseţea armonioasă a trăsăturilor lui. 

— E un slujbași bun; şi am oarecari obligaţiuni față de soţia lui. 
Obligaţiuni, de altfel, foarte slabe, deoarece ea nici n-are habar. Dar, 
ce să-i faci? Loialitatea este punctul meu slab. 

Diana rămase pe gânduri: 

— Spuneai, că la 26... E grozav de devreme. 

— Abia azi dimineață am aflat că Richard Hallowell trebuie să 
preia comanda gărzii la data aceea. 

Ea îl privi, surprinsă: 

— Richard Hallowell? Nu văd legătura.... 

— Ai fi văzut-o numaidecât, dacă ai fi citit cartea. Dar paremi-se 
că amicul nostru Graham nu prea are timp să te iniţieze în aceste 
afaceri. Ziua de 26 este o dată excelentă din anumite puncte de 
vedere. Vom fi favorizați în același timp de flux şi de lună; sau, mai 
bine zis, de lipsa lunii. Pe de altă parte, şedinţa de inaugurare a 

Parlamentului va avea loc câteva zile mai târziu şi, cu această ocazie, 
sunt scoase toate giuvaerele Coroanei. Din păcate nu ştiu cum o să 
fie timpul; dar sper că o să plouă. 

— Ce faci cu grădinarul? 

— Îi dau altă însărcinare. În orice caz, din momentul acesta, 
sarcina lui e terminată. Am trebuinţă de alt colaborator la Gobham, 
de cineva care să cunoască la perfecţie meseria de croitor. 

— Un croitor! De ce? 

Ea se sfii un moment, înainte de a formula întrebarea care o 
preocupa. 

— Îmi promiseseși o sumă considerabilă, master Trayne. Ce 
trebuie să fac pentru ca s-o câștig? 

— Foarte simplu. Vreau să iei masa, într-una din serile astea, cu 
lady Cynthia Ruislip. 

— Eu?! 

Izbucni într-un râs sarcastic: 

— Îţi dai seama de primirea pe care mi-o va face lady Cynthia? 
Ai niște idei absurde. În direcţia asta, nu-ţi pot fi de niciun folos. 

— Ba da, poţi; și încă foarte mult. Ai fost logodită cu fratele lui 
Graham Hallowell, nu-i așa? 

Ea făcu din cap un semn de aprobare. 

— E băiat drăguţ, nu? Tot ceea ce ştiu, este că aparține celei mai 
bune societăţi... De altfel, nu ţin să cunosc altceva despre el, decât 
silueta lui în uniformă. Lucrul acesta e gata, de altfel, întrucât posed 
mai mult de douăzeci de fotografii de ale lui, luate fără ca el să ştie. 
Bănuiesc că, atunci când ai fost logodită cu el, ai avut de multe ori 
ocazia să te-ntâlnești cu lady Cynthia? 

— Da, murmură Diana fără să-şi prea dea seama unde vroia să 
ajungă interlocutorul ei. 

— Așadar, nu eşti tocmai străină pentru ea; şi nu există motiv ca 
să nu iei masa de seară la Turn, în 26. 

— Dar.... e imposibil. 

— Mă aşteptam eu la un asemenea răspuns. 

— De altfel, admițând chiar că aş putea lua masa acolo, în 26, cu 
ce ți-ar putea fi asta de folos? Trebuie să-ți dai seama că, atunci când 
bănuielile se vor îndrepta asupra lui Graham, prezența mea la 
citadelă, în aceeași seară, nu va avea ca rezultat decât să facă să fiu 
bănuită și eu. 

EI clătina din cap. 

— Fii liniştită. Am cercetat chestiunea sub toate aspectele ei, şi 
nu-ți cer altceva, decât să rămâi la Turn până la sfârșitul cinei. 
Ascultă bine, Diana... îmi permiţi, cred, să te numesc aşa. 

Cu un gest de nerăbdare, ea îi dădu să înțeleagă că formulele de 
politeță erau inutile între ei. 

— Ascultă-mă... Turnul Londrei este unul dintre cele mai 
pitorești anacronisme ale noastre. Serviciul de gardă continuă să 
practice anumite uzanţe care datează din evul mediu. Între altele, 
obiceiul de a da în fiecare seară o altă parolă. Această parolă trebuie 
s-o cunosc neapărat. 

— Şi cine o să mi-o dezvăluie? întrebă ea, cu ironie. 

— Colonelul... Vei sosi la Turn la orele șapte... 

— Şi voi ieşi de-acolo la șapte și cinci! N-o cunoşti pe lady 
Cynthia? 

El, nu luă seama la întrerupere. 

— Când vei sosi la colonel, i te vei anunţa... 

— Adică lui lady Cynthia, vrei să spui? 

— Nu, colonelului, răspunse Trayne fără să se tulbure defel. Lady 
Cynthia va fi nevoită să lipsească. Fii fără nicio teamă, n-o să fie 
acasă... dar colonelul, în schimb, va fi acolo şi vizita aceasta îl va 
mira nespus. Îi vei povesti că o persoană, pe care ai luat-o drept 
lady Cynthia, te-a invitat prin telefon la masă și că, pentru a putea 
accepta această invitaţie, ai fost nevoită să refuzi o întâlnire foarte 

importantă. Ce altceva ar putea face el atunci, decât să te invite să iei 
masa cu el? Cât privește felul în care să obţii de la el parola... 

Se opri un moment şi dădu din umeri. 

— E o problemă care te privește numai pe dumneata. La orele 
zece îi vei cere să te conducă și, cum e bărbat foarte galant, cu 
siguranță că n-o să refuze..., cu atât mai puţin, cu cât în momentul 
acela va afla că lady Cynthia nu se înapoiază înainte de miezul 
nopții. 

— Eşti sigur că totul se va petrece așa precum doreşti? 

— Da..., pentru că mersul evenimentelor va fi reglementat de 
către mine însumi. În momentul când vei ieși din Turn, se va 
apropia de d-ta un vânzător de ziare. Dacă parola este primul 
cuvânt din seria: „Newport”, „Cardiff, „Monmouth” şi „Bristol”, 
vei răspunde: „Nu”. Dacă e al doilea, îi vei răspunde: „Nu, 

mulțumesc!” și așa mai departe... Familiarizează-te cu aceste patru 
numiri. Când colonelul te va fi condus acasă, îl vei reține cât mai 
mult posibil; te vei duce apoi la culcare și... vise frumoase!... 

Diana se apropiase de fereastră, pradă celei mai vii emoţii la 
gândul apropiatei aventuri. Pentru primă dată, cele cincizeci de mii 
de lire îi păreau o sumă nespus de mică în comparaţie cu ceea ce 
trebuia să execute. Un moment, fu ispitită să se retragă pur și 
simplu din această afacere. Graham... Oh! Cât priveşte de Graham, 
soarta lui n-o neliniștea. El nu juca niciun rol în viaţa ei. Dacă era 
liber, sau închis, nu putea decât s-o stânjenească. Dac-ar fi consimţit 
el să divorțeze... Din nenorocire, era neîndoios că s-ar fi opus cu cea 
mai mare energie la așa ceva. 

— Nu-mi prea place treaba asta, răspunse ea, întorcându-se. 

Dar camera era goală. Tiger Trayne alesese momentul psihologic, 
ca să se facă nevăzut. 

CAPITOLUL XII 


Dick Hallowell! Diana știa că noaptea aleasă pentru marea 
întreprindere era tocmai aceea în care el va fi de servici; şi simțea o 
plăcere perversă la gândul că şi el va fi pus să joace inconștient un 
rol în afacere. 

Fără îndoială că Dick avea să fie furios, dacă va fi odată informat 
de convorbirea ei cu colonelul. Era în orice caz sigură, acum, că 
urma să compromită în mod serios căsătoria lui deoarece nu se 
îndoia că, pus în situația de a alege între regiment şi frumoasa 
necunoscută de care se îndrăgostise, Richard va da preferință 
carierei sale. 

Deodată îi trecu prin gând o idee. Scrise o scrisoare pe adresa lui 
Bobby Longfellow şi se grăbi s-o trimită la Turn. 

Când Dombret îl introduse, ceva mai târziu, pe tânărul ofițer, 
Diana îl primi cu un acces de prietenie care-l puse pe bietul băiat în 
oarecare încurcătură. 

Bobby nu prea era în apele lui şi primul lui cuvânt fu ca să 
pretindă o oarecare întâlnire pe care trebuia s-o aibă la orele cinci 
după amiază. 

— Nu-i deloc gentil din partea dumitale că n-ai mai dat pe la 
mine până acum? începu Diana. Ce mai face Dick? 

— Foarte bine, mulțumesc; murmură Bobby, destul de stângaci. 

— l-ai spus că vii la mine? 

— Hm!.... da. Am gândit că e mai bine așa. 

— Ştii, Bobby, că sunt de felul meu foarte curioasă. E adevărat că 

Dick se-nsoară? 

Bobby privi cu multă atenţie la tavan, mărturisind că nu avea 
nicio informaţie precisă în această privinţă. 

Era vădit că discuţia lor începuse destuil de prost, dar Diana era 
o diplomată vicleană şi-i fu uşor s-o schimbe înspre colonel, ceea 
ce-i permise, cu o indiferență prefăcută, să vorbească despre lady 
Cynthia. 

— Ce fericită aş fi, suspină ea, dacă lady Cynthia nu m-ar urî. Era 
atât de încântătoare, pe vremuri! În tinereţea ei, fusese una din cele 
mai vesele şi turbulente fete ale societăţii londoneze. Îmi reamintesc, 
deoarece mama mi-a repetat-o adeseori, că fusese amestecată într-o 
mulţime de scandaluri. 

Bobby o privi, plin de mirare. 

— Au trecut acele timpuri... Lady Cynthia seamănă, acum, mai 
mult cu un iceberg decât cu o ființă umană. E foarte simplu: când o 
zăresc, mă simt îngheţat până-n măduva oaselor. 

— l-ai vorbit vreodată de mine? urmă Diana. 

Bobby părea din ce în ce mai prost dispus: 

— Nu ştiu... Poate... Probabil... 

— Eşti liber în 25? Am intenţia să chem vreo câţiva prieteni. 

Tânărul nostru stătu un moment pe gânduri: 

— Din păcate, nu. Tocmai în ziua ceea trebuie să fac afurisita de 
gardă. Dick este de serviciu în 26..., şi avem mare lipsă de ofițeri. 
Joynson şi Billingham sunt în permisie, iar alți trei camarazi sunt 
gripaţi; așa încât această corvoadă revine cam prea des fiecăruia 
dintre noi. Turnul Londrei este, cu siguranță, cel mai penibil 
serviciu pe care-l cunosc. În blestemata ceea de baracă sunt mai 

multe sentinele decât într-un campament’ de război.... 

Se întrerupse brusc şi, spre marea surprindere a tovarășei sale, îi 
puse pe negândite următoarea întrebare: 

— Bănuiesc că n-o prea simpatizezi pe Hope Joyner? 

— Hope Joyner! Ba da, Bobby... e foarte drăguță. De altfel, o 
cunosc prea puţin... Adevărat, că e o persoană destul de misterioasă. 

— Nu-i defel mai misterioasă decât oricare altă femeie. 

— Va fi o soție excelentă pentru amicul nostru Dick; şi-i tare 
păcat ca el să fie nevoit să părăsească regimentul. 

Bobby primi sfidarea cu un entuziasm tineresc. 

— De ce să părăsească regimentul? Hope Joyner nu-i nici actriță 
și nici nu-i vârâtă în vreun scandal. 

Ea îl privi cu un surâs ironic: 

— Ştii tot atât de bine ca și mine, Bobby, că nimeni nu cunoaște 
familia fetei. 

Ofiţerul roşi. 

— Dacă Hope Joyner nu-i destul de bună pentru gărzile din 
Berwick, spuse el pe un ton mofluz, atunci nici gărzile din Berwick 
nu mai sunt bune pentru mine. Nu am spiritul milităresc atât de 
dezvoltat, încât să rămân în armată, dacă Dick își dă demisia. Pe de 
altă parte, n-am auzit niciodată spunându-se ceva rău la adresa lui 
Hope Joyner. Toată lumea o găsește încântătoare. 

— Tot astfel gândeşte și lady Cynthia? urmă Diana pe un ton 
nepăsător. 

Bobby nu găsi nimic de răspuns la această întrebare. Și cu toate 
acestea ar fi fost în măsură să dea la iveală anumite amănunte foarte 
interesante tovarășei sale, deoarece aflase multe lucruri de când a 


t Staţionare într-un loc (plat), în corturi, a unei unități militare sau (p. ext.) a unor 
turişti, vânători etc. Loc unde s-a instalat o unitate militară în corturi. Materiale 
folosite pentru o asemenea operație militară. 

luat asupra lui cauza tinerei fete. 

— N-aș fi de fel surprins, urmă el încet, cântărindu-și fiecare 
cuvânt, dacă aş vedea ieșind la iveală anumite fapte foarte 
importante, privind-o pe d-ra Joyner, încă înainte ca logodna să fie 
anunţată oficial. 

— Ce misterios ești, Bobby! Unde crezi că vei putea găsi 
informații. 

Bobby nu răspunse. Nu ţinea s-o informeze pe Diana că hotărâse 
să meargă chiar în seara ceea la Monk's Chase, ca să facă o vizită 
d-lui Hallett. 

După ce părăsi apartamentul tinerei femei, ofițerul străbătu încet 
vestibulul, când se deschise o uşă, lăsând să treacă o persoană a 
cărei figură i se păru întrucâtva cunoscută. 

— Cine-i domnul acesta? întrebă el pe portar. 

— DI. Trayne..., o persoană foarte cunoscută. 

— Trayne?... Vrei să spui Tiger Trayne, omul care posedă... 

Era să adauge „toate sălile de joc”. Dar găsi că-i oportun să se 
arate mai discret. 

— Da, domnule, Tiger Trayne, termină portarul, tot pe atât de 
discret. 

O amintire străbătu prin mintea lui Bobby, amintirea unei nopți 
destul de agitate care se terminase într-o locuinţă grandioasă din 
West End, unde consumaţiile erau gratuite și unde un grup mic de 
oameni adunați în jurul unei mese verzi multiplicau ofrandele către 
zeița Fortuna. Bobby pierduse bani; totuşi nu prea mult, deoarece ca 
mai toți oamenii bogaţi, se arăta la orice ocazie destul de zgârcit. 

Trecând prin Piccadilly, tânărul ofițer își reaminti anumite 
zvonuri răuvoitoare care circulaseră pe seama Dianei. Zvonurile 
erau de altfel prea puţin fondate, deoarece dacă tânăra femeie 
acceptase odată să joace pentru Trayne rolul de agent recrutor, 
aducând pe un tânăr imprudent la masa de joc, se păzise totuşi să 

reînnoiască această experienţă. 

Asupra lui Trayne, Bobby ştia tot atâta ca şi oricare altul. Ştia bine 
că era un aventurier a cărui activitate îngloba un anumit număr de 
afaceri deochiate, un om oare trăia în acea zonă de frontieră care 
formează limita bunei societăți, dar care putea conta pe prietenii 
puternice în mediile cele mai nebănuite. 

Bobby avea un mic apartament în Curzon Street. Merse acolo ca 
să ia cunoştinţă de rapoartele furnizate de către acei pe care-i 
însărcinase cu ancheta asupra originii domnișoarei Hope Joyner. 
Dar rezultatul cercetărilor lor nu avea nimic mulțumitor. În orice 
parte îşi îndreptau cercetările, ajungeau totdeauna, în cele din urmă 
la un zid de netrecut, reprezentat prin acei oamenii ai legii, foarte 
puţin recomandabili, care administrau averea tinerei fete și aveau 
grijă de toate necesităţile ei. În ciuda tuturor sforțărilor, fusese 
imposibil să se descopere măcar urma unui testament la baza averii 
sale. 

Cu multă abilitate, Bobby izbutise să-i afle vârsta: douăzeci și trei 
de ani. Dar de geaba cercetase registrele de stare civilă la de la data 
de 11 iunie 1911. Numele de Hope Joyner nu figura în ele. Se hotărî 
atunci să dezlege cu orice preț enigma, ducându-se el singur să-l 
întrebe pe dl. Hallett, orbul misterios. Dar, pe măsură ce se apropia 
momentul de a aduce la îndeplinire acest demers, siguranţa lui 
scădea din ce în ce. 

Această siguranţă era redusă la o nimica toată când, în calmul 
serii, ajunse la Monk's Chase şi când îi ieşi înainte un lacheu ale 
cărui gesturi încete şi cumpănite erau pline de măreție. 

— Doriţi să-l vedeţi pe dl. Hallett, domnul meu?... Aveţi întâlnire 
cu domnia-sa? 

Bobby îi explică cu vehemenţă că, propriu zis, n-avea întâlnire; 
dar că venise din Londra special ca să-l viziteze pe proprietarul din 
Monk's Chase. 

Fu introdus atunci într-un salonaş și, după câteva momente, 
lacheul se înapoie. 

— DI. Hallett vă roagă să-l scuzaţi, domnul meu, dar în seara asta 
nu se simte prea bine...., și v-ar fi foarte recunoscător dacă aţi voi 
să-i scrieți pentru a-i expune obiectul vizitei d-voastră. Abia a sosit 
de la Paris și drumul l-a obosit foarte mult. 

— E chiar cu adevărat imposibil să-l văd, fie chiar și numai cinci 
minute? insistă Bobby. 

În disperare de cauză, scrise un nume pe o foaie de hârtie pe care 
o vâri într-un plic și îl predă lacheului. 

— Dă-i, te rog, asta. 

Impozantul servitor clătină încet din cap. 

— DI. Hallett e orb... Probabil că n-o ştiați. 

— Dar bănuiesc că are vreun secretar..., spuse tânărul nostru, 
blestemându-și stupiditatea; vreo persoană care să poată citi în locul 
său... 

— Mă tem că nu, domnul meu. 

Un minut mai târziu, Bobby se găsea din nou în parc, cu impresia 
supărătoare că fusese dat afară, pe cât de politicos, pe atât de 
hotărât. 

Furios de nereușita lui, o porni cu pași mari spre drum. În acel 
moment, destinul îi veni într-ajutor aducându-i în cale un moșneag 
care, în picioare lângă mașina tânărului nostru, cerceta cu o 
bătrânească atenţie şi curiozitate statueta cu care era împodobit 
bușonul radiatorului. 

— N-am mai văzut încă aşa ceva, spuse el plin de jovialitate, 
întorcându-se către Bobby. 

— Îmi închipui, moşule. De multă vreme stai prin partea locului? 

— Apoi, aici m-am născut... acu vreo nouăzeci și opt de ani! 

— La mulţi înainte, moşule! Așa zic și eu că-i fi cunoscând ţinutul 
ăsta. 

— Te cred... Ba-mi aduc aminte şi de timpurile de demult; de alea, 
când Monk's Chase îi aparţinea lordului Wilsome. 

— Înainte să-l fi cumpărat dl. Hallett? întrebă Bobby, al cărui 
interes începu să se trezească. 

— Vezi bine, domnule... Parcă ieri a fost, când cu istoria ceea 
neplăcută... Dl. Hallett a plecat cu o tânără; și tatăl dânșii a venit aci 
ca să-l omoare. Era o fată de familie mare! 

— E mult de atunci? întrebă Bobby, plin de emotie. 

— Cam multişor. A fost imediat după ce s-a întors fiu-meu din 
războiul din Africa. Şi-a lăsat un picior acolo, sărăcuţul de el; şi 
guvernul i-a dat o pensie.... îmi spunea chiar... 

Bobby se grăbi să pună capăt destăinuirilor familiare ale 
bătrânului: 

— Mai ştiu şi alții din sat povestea asta? 

— Deh! Afară de mine şi de cârciumar, toţi ăilalți sunt niște 
venetici... 

— Dar d-ta, de unde ştii toate amănuntele? 

Bătrânul surâse pe sub mustață: 

— Noră-mea a fost bucătăreasă, pe vremea ceea, la Monk's Chase. 
Ea mi-a povestit totul. 

Tânărul ofiţer izbuti să scoată de la el, fărâmă cu fărâmă, tot ce 
ştia despre această întâmplare curioasă. Tânăra femeie necunoscută 
era soția unui om bătrân, pe care-l părăsise ca să fugă cu 
seducătorul d. Hallett. De altfel, după câtva timp, părinţii ei au 
smuls-o din această legătură vinovată, fără ca bătrânul bărbat să 
pară că se interesează câtuşi de puţin de aceste evenimente care l-au 
adus în pragul morţii - de altfel, a şi murit la puţin timp după aceea. 
Femeia însă n-a rămas mult timp văduvă, deoarece puţin după 
moartea bărbatului ei, s-a recăsătorit. 

— Toate astea, urmă moșneagul, s-au petrecut foarte discret. Și 
când l-a luat pe.... 

Se întrerupse brusc. 

— Pe dl. Hallett, îi sugeră Bobby. 

— Nu, nu... DI. Hallett nu s-a căsătorit de fel. Se pare că s-ar fi 
aflat că nu era o partidă bună. Dar lady Cynthia. 

— Lady Cynthia!? întrebă tânărul nostru, zăpăcit de această 
revelaţie extraordinară. 

— Da, lady Cynthia. 

— Şi... ştii pe cine l-a luat ea? 

Bătrânul clătină din cap: 

— Nu... Pe lady Cynthia, nici n-am văzut-o decât o singură dată. 
O femeie foarte frumoasă, cu un inel verde la degetul mic. Un inel 
care, după cum se spune, valorează el singur sute de lire... 

Lui Bobby, mai să-i vină rău. Smaragdul lady-ei Cynthia! ÎL 
cunoştea destul de bine, deoarece coloneleasa avea obiceiul să-l 
mângâie ori de câte ori privirea ei severă se lăsa pe vreunul din 
ofiţerii subalterni ai soţului ei. 

Bobby mai încercă, vreo câteva minute, să stoarcă mărturisiri noi 
de la tovarăşul său; dar bătrânul spusese tot ce ştia. Puse apoi un 
bacșiș gras în mâna zbârcită a moșneagului şi, așezându-se pe scara 
maşinii, îşi prinse capul în mâini şi căzu pe gânduri; spectacol care 
nu întârzie să deştepte cea mai mare curiozitate în rândurile 
ţăranilor care treceau pe drum. 

Un lucru era sigur: trebuia să-l vadă pe dl. Hallett neapărat, chiar 
în seara aceasta. 

După câtva timp, se aşternu la drum, în direcţia satului. 

Îşi aduse aminte că stăpânul cârciumii era, după spusele 
moșneagului, una din singurele persoane capabile să-l lămurească; 
şi, fără să şovăie, păşi pragul hanului. 

În sala cea mare, proprietarul, în dosul tejghelei, ștergea paharele. 
Nu se afla niciun mușteriu. 

Cu toate acestea, Bobby îşi dădu numaidecât seama că era 

aproape o imposibilitate să scoată vreo mărturisire de la hangiu. 

— lar s-a apucat moşu Gammer Holland să povestească năzbâtii, 
răspunse, el la o întrebare a tânărului ofițer. E cam vorbăreţ..., mai 
rău ca muierile. Mie unul, nu-mi place să vorbesc pe seama 
vecinilor, mai ales atunci când îmi simt și clienţi, cum e cazul d-lui 
Hallett. 

— Dar, o cunoşti poate pe doamna despre care e vorba? 

— Nu, domnule... Am eu, așa, o idee despre ea. Dar ideile, nu 
prea sunt mare lucru. Tot ce vă pot spune, e că s-a căsătorit cu un 
ofițer din gardă. 

Asta fu tot ce putu scoate Bobby de la el și, după ce luă o masă 
frugală, ieși afară pe întuneric. Nu vroia să părăsească Monk's 
Chase, fără să mai facă o ultima încercare; dar trebuia s-o facă 
repede; era necesar să se înapoieze înainte de miezul nopții la Turn, 
deoarece uitase să-și ia o permisie în regulă. 

Sări cu multă precauţie zidul grădinii şi o luă peste pajiște. 
Ajunse imediat la o alee cu pietriș, care ducea către casă. Părăsind 
covorul de verdeață, care înăbuşea zgomotul paşiilor săi, ca să-şi 
urmeze drumul pe alee, însemna să riște a-și trăda prezența; și 
tânărul nostru avu un moment de şovăire. 

Deodată, lumina puternică a unor faruri de automobil mătură 
perdeaua de copaci, la o mică distanţă de el. Bobby se ascunse grăbit 
în dosul unui tufiș. Mașina se opri în faţa intrării. 

Fără îndoială că dl. Hallett avea să ia loc într-însul. În cazul acesta, 
care putea fi cea mai bună tactică? Bobby se gândea dacă să dea 
buzna afară din ascunzătoare, să-l ia de braţ pe curiosul personaj și 
să-i declare pur şi simplu: „aş vrea să vă pun o întrebare, domnule 
Hallett”, sau, din contră, dacă nu era mai nimerit...? 

Nu avu timpul să se gândească mai departe. Nişte paşi repezi se 
auziră călcând pe scară şi dl. Hallett, după ce se oprise un moment 
ca să-şi aprindă ţigara, se aşează pe pernele mașinii. 

La lumina chibritului, Bobby putu distinge trăsăturile-i energice. 
Şi, în același moment, îl părăsi dorința de a-şi face cunoscută 
prezenţa. 

CAPITOLUL XIII 


În diferite rânduri, Graham Hallowell trăi momente foarte 
neplăcute: momente de îndoială, de teamă și de nervozitate. 
Singurătatea îi permitea să consacre mult timp meditaţiilor. Odată 
telefonase Dianei, rugând-o să vină să-l vadă; dar ea refuzase, 
pretextând o întâlnire de la care nu se putea sustrage. 

Mawsey, grădinarul, părăsise vila. Fusese imediat înlocuit 
printr-un om mai tânăr, care-şi îndeplinea obligaţiile cu aceeaşi grijă 
meticuloasă ca şi predecesorul său. 

Graham cunoştea pe de rost planul operaţiunilor. Cu cât îl studia, 
cu atât i se părea mai simplu; dar cu atât mai mult creștea şi 
neliniștea lui, deoarece textul întocmit de către Trayne arăta o 
încredere în reuşită, care depășea orice margini. Aşa, de exemplu, 
nu pomenea nimic despre felul cum ar trebui să se procedeze ca să 
se pună mâna pe giuvaere. 

Rolul lui Graham era, de fapt, foarte simplu; dar acesta cunoştea 
îndeajuns  consemnele Turnului Londrei și  extraordinarele 
dispozitive de protecţie care asigurau paza giuvaerelor regale, ca să 
se simtă cuprins încetul cu-ncetul de un sentiment de îngrijorată 
nesiguranţă. În cele din urmă, acest sentiment deveni într-atât de 
intolerabil, încât se hotărî să meargă el singur să ia contact cu 
greutățile pe care trebuia să le învingă. 

Alese în acest scop o zi de sâmbătă. Ştia că în ziua aceasta vor fi o 
mulțime de vizitatori în vechea cetățuie. După ce făcu, plin de 
răbdare, coadă la poartă, căpătă un cartonaş verde cu care se 

îndreptă spre Turnul însângerat. 

Un ofițer din gardă trecu pe lângă el. Graham avu un moment de 
teamă. Răsuflă ușurat când zări o figură necunoscută lui. Ajunse 
imediat la Turnul Wakefield, care adăposteşte giuvaerele Coroanei. 

Prima ușă prin care se pătrundea în clădire, era făcută din nişte 
panouri masive de stejar, care cu siguranţă că trebuiau să fie dublate 
cu plăci de oțel. Ajungând în vestibulul care preceda camera 
giuvaerelor, resimți prima emoție. Tezaurul regal era străjuit de o 
uşă făcută din două panouri enorme de oţel, în care se aflau câteva 
deschizături, acoperite cu sticlă foarte groasă. O cercetare la 
repezeală îi permise să descopere, în interiorul cuștii, un mic 
manometru, a cărui prezenţă era cât se poate de semnificativă. Cât 
despre clapele de siguranţă destinate ca, în caz de urgenţă, să pună 
imediat giuvaerele la adăpost de orice încercare de efracție, era 
destul ca un om special destinat pentru acest lucru şi care făcea 
parte din garda tezaurului, să manevreze o mică pârghie. 

În fiece seară, aceste clape se închideau automat. Graham mai 
distinse limpede enormul zăvor de oţel, care trebuia să le țină 
ferecate. 

Tânărul bărbat, abia dacă observă splendoarea giuvaerelor regale, 
sinistra strălucire a rubinelor Principelui Negru, scânteierea 
diamantelor Africii. Nu-l interesa nimic din toate acestea. 

În schimb, ceea ce-i excita curiozitatea erau dispozitivele electrice 
de alarmă care, la cea mai mică încercare de a se ridica clapele de 
oţel sau de a se sparge ferestruile, trebuiau să se pună imediat în 
mișcare şi să declanșeze un concert puternic de sonerii în toate 
unghiurile bătrânei fortărețe. Legăturile firelor erau imposibil de 
observat; și cu toate acestea, trebuiau să fie extrem de numeroase. 

Când, în mijlocul mulţimii de vizitatori, Graham se pomeni afară 
din clădire, răsuflă ușurat. 

În dosul zidului Turnului Wakefield se găsea camera de gardă, 

clădit din cărămizi roşii. Era, fără-ndoială, cel mai hidos anacronism 
din întreaga cetăţuie. 

Zărind un paznic neocupat, tânărul nostru se apropie de el, sub 
pretextul de a-i cere câteva lămuriri asupra micii capele a Turnului; 
dar, în realitate, ca să obţină câteva preciziuni suplimentare asupra 
mijloacelor de protecţie care asigurau paza giuvaerelor. 

— Sunt bine păzite, nu? spuse el, după o scurtă introducere. 

— Bine păzite! Cred şi eu, domnule. Câteodată, se produce 
noaptea vreun scurt-circuit; şi toate blestematele astea de sonerii 
încep să zbârnăie laolaltă. E un zgomot infernal și, în câteva secunde, 
tot personalul Turnului e în stare de alarmă, fiecare la postul său... 

Părăsind Turnul, tânărul bărbat trecu pe la Diana unde-l găsi pe 
Colley Warrington, tolănit într-un fotoliu, și care-l primi cu un semn 
protector din cap. 

— Așadar, Graham, după cât se pare, ai ieşit să iei aer? 

— Diana e acasă? întrebă tânărul, fără să ia seama la ironie. 

— Da, trebuie să ieşim să luăm ceaiul la Carlton. 

— Ai face bine să inviţi pe altcineva să-ți ţină de urât, deoarece 
trebuie să am o convorbire cam lungă cu Diana. 

Colley îl privi cu nerușinare. 

— Măi taci! Energic bărbat!... Din păcate, Diana are o întâlnire 
foarte importantă; chestie de afaceri. 

— N-o să se ducă, și pace! 

Atitudinea lui Colley îl exaspera în aşa măsură, încât era cât pe ce 
să-i dezvăluie legăturile care-l uneau de Diana. Dar aceasta apăru 
chiar atunci şi, de la prima ochire, văzu că atmosfera este foarte 
încărcată. 

— Trebuie să-ți vorbesc ceva, ţie singură, Diana. Colley vrea să te 
ia la ceai; dar nu-i oare posibil să amâni întâlnirea? 

Spre nespusa mirare a lui Colley, Diana se întoarse către el și-i 
murmură: 

— Scuză-mă Colley. 

— Păi bine, Diana... 

Ea dădu din cap: 

— Sunt sigură că Graham are să-mi spună lucruri foarte 
importante. Ne vedem la hotel, la șase. 

Se exprimase pe un ton, care nu mai admitea nicio replică. Când 
fu sigur cu ea, în vestibul, Colley îi murmură la ureche: 

— Cred că n-ar fi prea indicat să-i vorbeşti lui Graham despre... 
despre ceea ce ţi-am pomenit mai adineaori. 

Fără să-i răspundă, închise ușa și se înapoie în salon: 

— Ce s-a întâmplat, Graham?! 

Tânărul bărbat privi un moment la ea: 

— Ce avea să-ți spună tipul acela, ceva ce nu putea să vorbească 
faţă de mine? 

În general, Graham nu era gelos de felul său; dar era extrem de 
nervos. 

— Îmi cerea pur și simplu să mă căsătoresc cu el, răspunse ea 
liniștită; şi mă ruga, tocmai, să nu-ţi pomenesc de această propunere 
interesantă. Colley e un tip scârbos; dar câteodată e și foarte necesar. 
Ce vroiai să-mi spui? 

Graham, cu mâinile la spate, se plimba de colo până colo prin 
odaie, ca un leu în cușcă: 

— Trayne e nebun... e bun de legat. Viu acum de la Turn, unde 
am fost să cercetez camera giuvaerelor. Mult mai uşor ar fi să comiţi 
o spargere la Banca Angliei. Afacerea este omeneşte imposibilă... 

— Cu toate acestea, nu stă în obiceiurile lui Trayne să se dea la 
lucruri imposibile. Chiar acum îmi spunea Colley, că nu există alt 
om mai îndemânatic în meseria grea pe care o exercită. 

Aruncă o privire lungă şi gravă asupra tovarăşului ei: 

— Crezi oare, Graham, că treaba cu care vei fi însărcinat este... 
într-adevăr periculoasă? 

— De periculoasă, asta-i sigur; dar e oare posibilă? În realitate, ea 
constituie partea cea mai ingenioasă a întregului plan. Știi prea bine, 
că cunosc în cele mai mici amănunte întreaga rutină militară. Nu 
degeaba am urmat cursurile școlii Sandhurst. Nu! Nu asta mă 
neliniștește. Am destul curaj şi sânge rece, ca să scap uşor din 
încurcătură. Ceea ce mă nelinișteşte, este operaţia în sine. Trayne a 
prevăzut că trebuie un sfert de oră ca să fie dusă la bun sfârșit. În 
realitate, va fi nevoie de cel puțin un sfert de oră, numai ca să se 
vină de hac uşii celei mari de stejar. Pe când eram la Dartmoor, am 
avut deseori ocazie să stau de vorbă cu adevăraţi ași. Vrenehy, 
individul care a făcut spargerea de la Banca Sudului, mi-a 
demonstrat că, pentru a deschide o casă de fier modernă, este 
nevoie de trei ore; și asta încă, cu condiţia ca semnalele de alarmă să 
fie din timp scoase din funcțiune. Vezi, așa dar, că este ceva 
imposibil, absolut imposibil... Trebuie să-l văd pe Trayne! 

— Vine mâine seara la Cobham. Misa scris, ca să mă informeze 
despre acest lucru și ca să-mi ceară să fiu şi eu acolo. Văd şi eu că 
este neapărată nevoie de o explicație sinceră. A început să mă 
înspăimânte şi pe mine treaba asta. 

Privi la el cum își aprinde încet o ţigară. Nu era încă totul stricat 
în Graham; avea ştofă de om cinstit, dar o serie de obstacole 
făcuseră să devieze dezvoltarea lui morală, îndepărtându-l din calea 
cea dreaptă. Pe vremuri, îl iubise cu pasiune; și încă n-a încetat să 
resimtă pentru el multă simpatie. În orele penibile pe care le trăiau, 
simţea un fel de reîntoarcere a dragostei; și asta-i cauza un fel de 
plăcere. 

— Lasă, Graham, că mâine seara facem noi lumină în toată 
chestia asta... și voi fi cu tine până la capăt. 

El observă imediat o schimbare în tonul tinerei femei, și o privi 
fără să spună nimic. Poate că şi el o considera pe Diana altfel decât 
ca pe o tovarăşe supărătoare, întrucât pe figura lui apăru un zâmbet. 

Pentru prima oară, de la ieşirea din pușcărie, tânăra femeie îl vedea 
surâzând. 

— Să nu ne mai necăjim de pomană, murmură el. Trayne nu-i 
prost şi cunoaşte cel puțin tot atât de bine ca şi noi greutățile 
afacerii. 

— Este oare în carte explicată ce metodă trebuie întrebuințată ca 
să se pătrundă în Turnul Wakefield? 

— Subiectul ăsta îl neglijează aproape cu totul. 

Îi întinse mâna: 

— Sunt mulţumit că am venit la tine, Diana. Oare atmosfera 
locuinţei tale... sau calităţile tale personale?... Mă simt cu mult mai 
optimist, acum. 

Optimist! Ea nu era de fel optimistă când o părăsi Graham. La 
toate grijile dinainte se adăugase o teamă nouă, pe care până acum 
nu o simţise: teama ca soțul ei să nu treacă printr-un pericol grozav. 

CAPITOLUL XIV 


Vizitele lui Dick Hallowell la soţia colonelului nu erau prea dese; 
și lady Cynthia nu-și ascunse mirarea când tânărul ofițer i se 
anunţă. 

Şezând, dreaptă şi zveltă, la marginea canapelei, cu ceaşca de ceai 
în față, era o femeie cu trăsăturile delicate, cu toate că buzele, cam 
prea subțiri, stricau armoniei feţei sale. Câteva cuvinte, destul de 
severe, îi ajunseseră lui Bobby ca s-o definească pe lady Cynthia: 

— Când o vezi, crezi că are treizeci de ani... Când o auzi, simți că 
are o sută. 

În ea se contopeau tot farmecul și prospețimea unei fete, cu 
întreaga experienţă a unei femei. 

— Îmi faci o nespusă onoare, Dick, spuse ea, încet. Eşti primul 
dintre invitații mei. Vrei o ceașcă cu ceai? 

— Vă mulțumesc. Am venit mai înainte, deoarece vroiam să 
vorbesc singur cu dumneavoastră. 

Era jur-ul ladyei Cynthia. O corvoadă grea pentru tinerii ofițeri, 
deoarece severa soție a colonelului ştia totdeauna să găsească 
cuvintele care-i arunca în cea mai mare confuzie. Avea un serviciu 
de informaţii remarcabil şi comentariile ei nepoliticoase, pe care le 
adresa cutăruia dintre ei care numai datorită unui bacşiş gras 
scăpase de mâna poliţistului înfuriat, sau altuia care din cauza 
exuberanţei lui excesive a fost dat afară din vreun local de noapte, 
formau, cu drept cuvânt, niște momente penibile. 

— la loc, urmă lady Cynthia. Bănuiesc că vrei să-mi vorbeşti 

despre Hope Joyner. 

Dick Hallowell nu se putu împiedeca să roșească: 

— Da. Am... am invitat-o pentru mâine seara la masă şi aş fi omul 
cel mai fericit dacă... dacă aţi primi să jucaţi pentru mine rolul de 
stăpână a casei. 

Ea îl privi un moment, fără să răspundă: 

— Bineînţeles, Dick. Cu cea mai mare plăcere... la stai... Hope 
Joyner e fata ceea care locuiește în Devonshire House, nu-i aşa? Se 
zice că-i drăguță... 

— Da... E cea mai dulce fată pe care o cunosc, afirmă Dick din 
toată inima. 

Lady Cynthia ridicase în mod imperceptibil din umeri şi, nu fără 
oarecare teamă, tânărul bărbat ghici imediat întorsătura pe care 
urma s-o ia convorbirea lor. 

— Aparține  Joynerilor din Yorkshire... sau celor din 
Warwickshire? E o familie excelentă, care se bucură de o foarte 
solidă reputaţie. 

— Eu... nu-i cunosc familia, bâlbâi Dick. 

Lady Cynthia îi aruncă o privire surprinsă: 

— E posibil așa ceva? Serios, nu-i cunoști familia? 

— Nu..., în sfârșit, vreau să spun..., cred că nici ea nu şi-o 
cunoaște. Dar e o fată foarte cumsecade și, într-adevăr, încântătoare. 
Aşa fiind, speram că-i veţi face o primire bună în regiment, lady 
Cynthia. 

— Asta-i o chestie foarte delicată, Dick. Cred că ştii - sunt sigură 
de asta - că, atunci când e vorba de viitoarele soţii ale ofițerilor 
noştri, oricâte garanţii am cere, tot nu sunt de ajuns... În sfârșit, îți 
urez toate fericirile..., chiar dacă ar fi să părăseşti regimentul nostru. 

— Lady Cynthia, vă rog, murmură el, făcând apel la toată 
răbdarea de care în stare, să nu luăm încă în consideraţie această 
eventualitate. Pot oare conta pe dumneavoastră? 

Se ridică să plece. Ea îi întinse mâna: 

— Sper că totul se va aranja în bine, Dick. Ar fi, cu adevărat, o 
prea mare pierdere pentru regimentul nostru, dacă te-ai hotărî să-l 
părăseşti. 

leşind din apartamentele colonelului, era cât pe ce să se lovească 
de Bobby, care venea să prezinte și el omagiile sale lui lady Cynthia. 

— În drum spre sacrificiul săptămânal, suspină tânărul bărbat. În 
ce toane e astăzi şefa, Dick? 

— E... în salon, pe canapea, răspunse Dick; și îți urez multă 
bucurie băiete... 

— Vai! suspină Bobby. 

Înainte de a se anunţa colonelesei, îşi trecu în revistă faptele şi 
gesturile din ultimele două sau trei săptămâni, ca să se asigure că nu 
exista nimic care să-i dea Cynthiei ocazia de a-l muștrului. Dar, 
contrar aşteptărilor sale, soția colonelului îl primi cu o afecţiune care 
nu-i era obişnuită. 

— Bobby! Eşti tocmai omul pe care-l aşteptam. Mi se pare că eşti 
bun prieten cu Dick Hallowell? 

— Hm! Da..., sigur, răspunse tânărul nostru, prudent. 

— Cine-i Hope Joyner? 

— E... o persoană foarte simpatică, răspunse Bobby, în surdină! 

— Sunt logodiţi? 

Bobby clătină, negativ, din cap. 

— În orice caz, probabil că nici mult n-au să mai aștepte; nu-i așa? 

— Hm!... Da... Cred... 

— Ai destulă influenţă asupra lui, ca să-l îndepărtezi de la pasul 
acesta? 

Urmă un moment de tăcere. 

— Vă rog să mă iertaţi, lady Cynthia, spuse deodată tânărul 
bărbat pe un ton hotărât şi atât de autoritar, încât coloneleasa îl privi 
foarte surprinsă. Credeam că ţineţi numai să interziceţi intrarea în 

regiment a femeilor care au... un anumit trecut? 

Ea, avu un surâs echivoc. 

— Te înșeli. Asta-i tocmai ceea ce cerem... Femeile să aibă un 
trecut, care să se cunoască de cel puţin o sută de ani... 

— Adică, nu numai de douăzeci sau treizeci de ani?... Vreau să 
zic: ați accepta să primiţi în sânul regimentului pe o femeie care ar fi 
avut o aventură acum..., să zicem douăzeci şi cinci de ani? 

Îi trebuise o mare sforțare a voinţei, ca să pronunţe aceste 
cuvinte; atât de grozavă era teama pe care i-o inspira lady Ruislip. 

— Nu-nţeleg ce vrei să spui, domnule Longfellow, răspunse 
Cynthia, care pălise deodată. 

— Era... cum să spun? o simplă presupunere, urmă Bobby care 
începea să căiască amar de îndrăzneala lui. 

Lady Cynthia tăcea și apariția a doi ofițeri din regiment îi 
permise să întrerupă o convorbire care lua vădit o întorsătură 
neplăcută pentru ea. 

Când Bobby îşi luă rămas bun dala ea, avea o figură triumfătoare 
și prima lui grijă fu să-l caute pe Dick Hallowell, pe care avu 
norocul să-l întâlnească tocmai în momentul când se urca într-un 
taxi. Se așeză alături de el: 

— Merg tocmai în direcția ta... 

Surâse, când zări în privirea prietenului său o adâncă preocupare. 

— Astăzi era în formă, Cynthia. Era cât pe ce să-mi vină și mie de 
hac... Aș pune mâna-n foc, că aţi discutat despre Hope Joyner. 

Dick clătină din cap. 

— Pare hotărâtă să mă facă să părăsesc regimentul, spuse el cu 
amărăciune, și nu văd cum m-aş putea opune planurilor sale. 
Colonelul a fost foarte drăguţ cu mine, când cu chestia aia neplăcută 
a lui Graham, așa încât azi sunt moralmente obligat să mă înclin. 
Dar, ceea ce mă amărăște, nu-i faptul de a părăsi armata... cu toate 
că acesta ar însemna să rup o tradiție veche a familiei; mă doare să 

constat bănuielile defăimătoare, al căror obiect este Hope. 

Bobby îl întrerupse. 

— Ascultă, Dick; relativ la Graham: a fost azi în Turn. Ordonanţa 
mea l-a zărit lângă clădirea giuvaierelor. 

— Curios! Nu ştiam, în orice caz, că ar putea să-l intereseze 
giuvaerele Coroanei... Foarte curios! 

Timp de câteva momente rămase fără să vorbească, 
întrebându-se ce planuri anume ar fi putut să motiveze vizitarea de 
către Graham a Turnului Wakefield. Bobby îl sustrase imediat 
gândurilor sale. 

— Dick! Promite-mi că nu-ți dai demisia și nici că ai să încerci să 
spui ceva colonelului, sau camarazilor, înainte de a fi cercetat 
amănunțit situaţia, împreună cu mine. 

Dick surâse: 

— Nu-i decât o singură persoană cu care pot cerceta situaţia... şi 
până-n cinci minute trebuie să mă întâlnesc cu ea. 

Când Dick Hallowell fu alături de Hope Joyner, tânăra fată 
înțelese de îndată, după expresia necăjită a celui sosit, că trecea 
printr-o criză grozavă, a cărei cauză o ghici numaidecât. Se apropie 
de el. 

El o luă brusc în braţe, o strânse la piept și-și lipi buzele de ale ei. 
Era primul lor sărut; şi o simți cum freamătă. Niciunul nici celălalt 
nu pronunţaseră un singur cuvânt. 

— Am văzut-o azi pe lady Cynthia Ruislip, murmură el când 
luaseră loc în micul salonaș. 

— Şi bineînţeles că nu vrea să audă de mine, pentru că n-am 
familie? 

— Cine ţi-a spus-o? 

— Nimeni, Dick. Am ghicit-o..., am simțţit-o. Va trebui oare să 
părăseșşti regimentul? 

— În orice caz aveam intenţia să-mi dau demisia din armată... 

— Nu minţi, Dick. Adevărul este că-ți dai demisia, pentru că nu 
mă vor pe mine... Dar n-am să primesc acest sacrificiu. 

Vocea-i era înceată, calmă, hotărâtă. Atitudinea ei îl împiedeca pe 
Dick să formuleze protestul care-i venea pe buze. 

— Cel puţin.... pentru moment, urmă tânăra fată. 

— Cu toate acestea, sunt hotărât să-mi dau demisia, insistă Dick. 

— E foarte greu pentru mine să-ți spun: „Nu!”, Dick. Fiecare fibră 
din mine ar vrea să-ţi strige: „Da!” 

— Dar nu-nţelegi, Hope, că nu vreau să te pierd... 

Îi luă mâinile: 

— Nimic în lume nu m-ar putea constrânge să te părăsesc. Te 
iubesc... Tu ești toată viaţa mea, Hope. 

Ea se lipi de el. 

— Dick! murmură ea; nici eu n-aș putea... Nu pot... 

Un moment după aceasta, ea fu în braţele lui; şi el simți cum 
plânsul începuse să zguduie convulsiv corpul încântător pe care-l 
strângea la piept. 


Când dl. Trayne se deplasa, o făcea cu atâta îndemânare şi 
repeziciune, încât niciun detectiv nu izbutise vreodată să-l 
urmărească. 

Ajungând la Cobham, o găsi pe Diana acolo; şedea în salon şi 
savura o cafeluță. 

După ce pătrunse în locuință, Trayne se asigură că obloanele 
ferestrelor erau ermetic închise, perdelele lăsate; abia atunci se așeză 
pe un divan. 

— Eşti mulțumit de croitorul meu? îl întrebă el pe Graham. 

Tânărul bărbat înclină capul, în semn de aprobare. 

Se întoarse atunci către, Diana, ale cărei trăsături trădau teama. 

— Pari aproape moartă de frică... Ţi-a dezvăluit, oare, Graham 
planul operaţiunilor? 

— Mi-a spus tot ceea ce ştie, răspunse ea pe un ton semnificativ. 

— Exact! şi ceea ce îți provoacă teama, e tocmai ceea ce nu ţi-a 
dezvăluit... pentru simplul motiv că n-o ştie nici el. 

Graham îl întrerupse: 

— Trayne! Planul este absolut irealizabil. Am fost azi la Turn și 
am vizitat camera giuvaerelor. Numai ca să vii de hac ușii, ar trebui 
pe puţin două ore... Şi apoi, toate acele semnale electrice de alarmă? 
Cea mai ușoară încercare de efracţie, declanșează sumedenie de 
sonerii în toată clădirea... 

Tăcu, gâfâind uşor; dar Trayne, departe de a părea contrariat de 
aceast vehement protest, îl privi, contrariu, foarte amuzat. 

— Ştiu că ai fost la Turn... Aş putea chiar să-ți spun și numărul 
tichetului pe care l-ai avut, să-ţi repet vorbele pe care le-ai adresat 
gardianului ce te-a însoțit în vizita la capela cea mică... Ai spus că-i 
„imposibilitate“? Mă crezi, aşadar, atât de stupid încât să mă apuc 
de o asemenea afacere, dacă ar fi într-adevăr irealizabil? Cunosc 
exact toate dispozitivele de siguranță cu care sunt apărate 
giuvaerele. 

Tonul batjocoritor al lui Trayne, avu darul să-l irite pe Graham. 

— Cred, dar... 

— Dar totuşi nu încetezi de a persista în considerarea planului 
meu ca himeric? Cam de cât timp crezi că-l prepar? 

De data aceasta îi răspunse Diana: 

— Kishlastan e de șase luni în Anglia... 

— Kishlastan nu-i decât doar omul, pe care-l aşteptam de zece 
ani. Chiar şi mai de mult..., căci sunt doisprezece ani de când am 
conceput pentru prima dată proiectul de a-l scăpa de 
responsabilitățile-i zdrobitoare pe guvernatorul Turnului Londrei. 
De doisprezece ani, ideea de a pune stăpânire pe giuvaerele 

Coroanei a devenit pentru mine o adevărată manie. Cunosc cele mai 
mici detalii ale minunatelor piese din tezaurul regal; aș putea să-ţi 
spun, şi câte fațete are fiecare dintre diamante; să-ți dau, cu o 
aproximaţie până la un milimetru, dimensiunile rubinului 
Principelui Negru. 

Avu un surâs de mândrie batjocoritoare: 

— Mai mult decât atâta... Cred că sunt singurul om, în afară de 
paznicii giuvaerelor, care cunosc funcționarea tuturor dispozitivelor 
de alarmă care pot deschide cușca de oțel ce adăposteşte podoabele 
și coroanele, fără ca soneriile să se pună în funcțiune. 

Tăcu un moment, apoi se întoarse către Graham: 

— Ti-ai explorat întreg domeniul? 

— Ce vrei să spui cu asta? 

— Parcul ce înconjoară vila. Cred că ai observat un fel de turn de 
piatră? 

— Silozul pentru grâne? murmură Graham, amintindu-și 
deodată de existența acestei construcții bizare, care-l intrigase 
grozav în zilele din urmă. 

Trayne surâse din nou, ironic: 

— Silozul de grâne... fie şi așa, dacă vrei. Sper că nu te-am 
deranjat prea mult. 

— Cum? Aţi venit aci? 

— În fiecare noapte..., împreună cu o jumătate duzină dintre 
colaboratorii mei. Vrei să mergem să facem o vizită acestei clădiri 
interesante? 

Diana se ridicase și se îndrepta spre el. 

— Un moment, d-le Trayne. Cred că-ți dai perfect de bine seama 
ce s-ar întâmpla dacă am fi descoperiţi. Și, cu toate acestea, dezvălui 
la atâta lume acest secret. 

El bufni în râs: 

— Pentru moment, ar fi o imposibilitate pentru oricine să 

dovedească intenţia noastră de a pune mâna pe giuvaere; iar apoi, 
când treaba se va fi făcut, puţin importă ce se va mai vorbi!... Ceea 
ce vom fi îndeplinit, va fi atât de nemaiauzit... Mai curând se va 
putea compara cu un război, decât cu o crimă vulgară! Ce 
importanţă are hoţul... din moment ce giuvaerele vor fi dispărut? 
Singurul lucru ce se va urmări în acel moment, va fi să se reintre în 
posesia tezaurului. În plus, nu trebuie să uitaţi că Kishlastan joacă 
un rol principal în toată această afacere... 

Câteva minute mai târziu, în cea mai completă întunecime, toți 
trei treceau pragul turnului ce se afla în fundul parcului. 

După ce închiseră ușa cu multă precauţiune, Trayne întoarse 
comutatorul. Încăperea în care se găseau, fu inundată de o lumină 
vie. 

Graham tresări. Aspectul acestui loc i se păru întrucâtva familiar, 
dar zadarnic încerca să identifice amintirea pe care i-o evoca. 

Izbuti să-şi dea seama de adevăr abia după ce, urcând o scară, se 
găsiră în fața a două panouri enorme de oţel, asemenea ușii unui 
tezaur. 

Interiorul clădirii era o reproducere exactă a turnului Wakefield. 

Scoţând o cheie din buzunar, Trayne deschise ușa cea grea şi-şi 
introduse însoțitorii într-o încăpere în mijlocul căreia se afla o cușcă 
de oţel care conţinea un anumit număr de blocuri sau beţişoare de 
lemn, aşezate exact așa precum, în camera giuvaerelor, erau așezate 
sceptrele și coroanele tezaurului regal. 

— Priviţi! murmură Trayne. 

Apăsă pe un buton; și patru clape de oţel acoperiră fiecare parte a 
cuştii. Apoi, fără ca Graham şi Diana să-şi poată da seama cum se 
petrecuse, clapele se ridicară încet. 

— Dar semnalele de alarmă? interveni Graham. 

— Nu vor funcţiona. Recunosc că asta a fost una dintre cele mai 
mari dificultăți ale întreprinderii mele. Mi-au trebuit doi ani şi 

colaborarea unui expert electrician suedez, ca s-o pot învinge. Am 
izbutit, totuşi, să-i vin de hac. 

Se întoarse spre Graham: 

— Nu te mai amări de pomană. Îndeplinește-ți sarcina cu 
scrupulozitate... Restul vine de la sine. Mâine seară vom face o 
repetiție a operaţiei; şi tot așa în fiecare seară, până la 26. Pentru 
circumstanţă, vei purta costumul rolului pe care-l vei juca. 

— Dar... 

— Nu poate să existe niciun fel de „dar”, încheie Trayne, 
scandând fiecare cuvânt. 

Când se înapoie în vilă, Graham era cuprins de o zăpăceală fără 
seamăn. Gândurile-i zburau val-vârtej. Cât despre Diana, ea 
înțelesese perfect situația și o privea exact în felul lui Trayne. 
Întocmai ca și el, întrevedea reușita operaţiei. Un singur lucru o mai 
neliniștea: 

— Cât timp va dura absenţa lui Graham? 

— Cel mult trei luni. 

— Va fi oare bănuit? 

Trayne avu un gest de nerăbdare: 

— Ce importanţă are!... 

CAPITOLUL XV 


Dacă principele de Kishlastan era nebun, această nebunie a lui nu 
era în niciun caz lipsită de simț practic. Așa de exemplu, avea cont 
curent la principialele bănci din mai toate țările. Suma gigantică pe 
care a retras-o, ca să o plătească lui Trayne, venea din America; şi 
Trayne urma să primească recompensa lui în dolari. 

În ajunul plecării spre Indii, Excelenţa Sa acorda audienţe: prima, 
în văzul tuturor, lui Colley Warrington; iar a doua, în cel mai mare 
secret, lui Trayne. Aceasta din urmă avu loc într-o mașină închisă, 
care mergea încetișor prin aleile parcului, după metoda favorită a 
lui Trayne, care considera că acesta era mijlocul de a reduce la 
minimum pericolul indiscreţiei. 

Întrevederea dintre Colley şi rajah se desfășură la reședința 
acestuia din urmă unde Colley, nu fără o evidentă satisfacție, veni 
să dea raportul despre întrevederea pe care o avusese cu Eli Boss, 
căpitanul. 

— Mâine seară cobora pe Tamisa. M-am înţeles cu el în toate 
privinţele. Chestia este în regulă. 

— Ai trimis mobilele la bord, aşa cum am arătat? Ţin neapărat ca 
ea să se regăsească acolo într-o atmosferă de lux. 

Colley clătină din cap: 

— Imposibil! lahtul este prea de aproape supravegheat de către 
vamă și, probabil, şi de... autorități. 

Fusese gata să pronunţe cuvântul „poliţie“, dar termenul 
„autorități” i se păruse mai puţin alarmant. Continuă: 

— În aceste condiţii, sosirea la bord a unui transport întreg de 
mobilier luxos n-ar fi întârziat să dea naștere la bănuieli. E sigur că 
dispariția mititicii, de îndată ce va fi constatată oficial, va provoca o 
emoție considerabilă. Tocmai de aceea este inutil să se știe că se 
găseşte la bordul vasului Pretty-Anne. 

— Cu ea, este totul în regulă? 

— Da. Trebuie să cineze cu mine la 25. l-am dat să înţeleagă că 
am izbutit să culeg anumite informaţii asupra familiei sale și, 
bineînţeles, s-a lăsat imediat prinsă în undiță. Vom lua masa într-un 
restaurant mic din Villiers Street. Am rugat-o să îmbrace o rochie de 
stradă, deoarece ar fi posibil să fiu obligat s-o duc prin anumite 
locuri unde îmbrăcămintea de seară ar risca s-o scoată prea mult în 
evidenţă. Treaba e să fie cât se poate de ușoară... 

— Dar... o să se ştie că ai cinat cu ea, îl întrerupse prinţul. 

Colley clătină din cap, surâzând: 

— Nicio teamă, nu va spune nimănui... l-am recomandat, foarte 
energic, să păstreze lucrul acesta secret, explicându-i că eram obligat, 
spre a-i face ei serviciul, să nu mă ţin de o promisiune făcută; şi că 
era indispensabil ca nimeni să nu poată ghici identitatea 
informatorului său. Tremuram, ca nu cumva să se destăinuiască lui 
Dick Hallowell; dar, din fericire, am izbutit să-i smulg promisiunea 
de a păstra cel mai strict secret. Știu că nu-i din acele femei care 
nu-și țin angajamentele. 

Riki mergea de colo până colo prin apartament, absorbit în 
gânduri. 

— Omul acesta..., Eli Boss..., se poate avea încredere în el? 

Faţa lui avea o expresie curioasă, în timp ce punea această 
întrebare. 

— Absolut! răspunse Colley, surâzând. Cred că nu-l prea 
simpatizează cine ştie ce pe amicul meu Trayne și că e prea 
mulțumit să-i poată face figura. Mi-a promis formal că angajează o 

femeie, care să poarte de grijă domnișoarei Joyner. 

— Nu-i nevoie, deoarece ai s-o însoţeşti! i-o tăie scurt, rajahul. Nu 
ţin de fel să fie vreo femeie cu ea. Aş admite acest lucru, dacă ar fi 
vorba de una din servitoarele mele; dar, cum acest lucru e 
imposibil... 

— Şi eu sunt de aceeași părere. Ar fi mult mai bine ca o hindusă 
să-i servească drept cameristă. Cât despre mine, n-am intenţia s-o 
însoțesc. 

Scoase din buzunar o hârtie, pe care o întinse prințului 

— lată itinerariul aproximativ. Se va atinge coastele Indiei cam în 
jurul datei fixate, cu o aproximație de patruzeci şi opt de ore. Am 
dat toate dispozițiile necesare pentru simplificarea operațiunilor 
debarcării. 

În ora care urmă, amândoi discutară detaliile operațiunii şi când 
Colley părăsi locuința rajahului, primise o parte din salariul său. 

Înapoindu-se spre casă, se opri la Clubul Capcanei. 

Tiger Trayne şedea într-un mic birou, mobilat, cu mult lux. 
Având în fața lui o cafeluță, scria o scrisoare. Pe Colley îl primi cu o 
vădită rea dispoziţie. 

— Am avut o întrevedere cu amicul nostru comun, murmură 
Colley, vârându-și nepoftit mâna într-o cutie cu ţigări ce se afla pe 
masa de lucru. 

— Îmi pare foarte rău că aud o asemenea noutate proastă, 
răspunse Trayne calm, întorcând foaia de hârtie, ca noul venit să nu 
poată citi ceea ce scrisese. 

Colley avu un surâs cam forțat. 

— Nu știam că am avea un prieten comun, urmă Trayne. Și care-i 
numele acestui nenorocit? 

— L-am putea numi „gentleman-ul hindus”. 

— Riki! Nu cumva ţi-o fi, din întâmplare, partener la pichet? 

În această frază se ascundea o crudă ironie, deoarece tocmai 

abilitatea excesivă de care Colley dădea dovadă la acest joc îi 
atrăsese excluderea din societatea cea bună. 

Acesta răspunse printr-un surâs amabil; niciun sarcasm nu-l 
putea atinge: 

— Kishlastan mi-a spus că te-a însărcinat cu o anumită treabă. Nu 
cumva... indirect... aş putea să particip şi eu la această treabă? 

Înainte de a răspunde, Trayne își aprinse o țigară. 

— Da, foarte indirect, admise el în cele din urmă. La drept 
vorbind, Riki s-a cam săturat de prezenţa ta și m-a rugat să-i găsesc 
doi oameni devotați, care să te suprime în mod discret. Știi, însă, că 
niciodată n-am avut gust pentru asasinate. 

Aceste vorbe nu părură să-l emoționeze de fel pe Colley, care 
urmă nepăsător: 

— De multe ori m-am tot întrebat, de ce oare n-om fi noi doi 
prieteni mai buni. 

Trayne bufni în râs: 

— Ei bine, încetează să te mai întrebi acest lucru. Nu-mi inspiri 
nici simpatie şi nici încredere... Nu ajung oare aceste motive? 

— Admir totdeauna sinceritatea, răspunse Colley surâzând. La 
drept vorbind, ce învinovăţiri îmi poți aduce? 

Lui Trayne îi fu de-ajuns un singur cuvânt ca să-și exprime 
gândirea și, de data aceasta, pe fața vizitatorului său apăru brusc o 
roşeaţă vie. 

— Asta-i o acuzare grozavă, Irayne, mormăi el. 

— Ştiu! Și mai ştiu iar că, dac-aş fi aruncat-o în faţa celui mai 
mare șnapan, acesta mi-ar fi răspuns imediat printr-un glonte de 
revolver..., şi ar fi avut toată dreptatea. Dar, de fapt, niciun alt 
termen nu se aplică mai exact unui individ pentru care femeile au 
fost totdeauna obiectul celui mai rușinos trafic. Acuma, Warrington, 
am intenţia să termin această scrisoare. 

Părăsind Clubul Capcanei, Colley turba de mânie. Nu era pentru 

prima dată că-l lovea Trayne într-unul din rarele locuri unde nu era 
absolut insensibil. Simţea o dorinţă nebună să se răzbune; dorință 
care era însă moderată de teama pe care i-o inspira puternica și 
temuta organizație condusă de Trayne. 

De altfel, ar fi putut să-şi economisească oboseala de a forma 
planuri de răzbunare, deoarece era scris ca Trayne și cu el să nu se 
mai întâlnească niciodată. 

CAPITOLUL XVI 


În 24, zorile cenușii se iviră deasupra Turnului Londrei. O pâclă 
alburie şi subţire plutea peste apele Tamisei. Cerul era greoi şi 
posomorât. Către amiază, burnița care cădea încă de dimineaţă se 
transformă într-o ploaie violentă, care continuă fără încetare până la 
sfârșitul după-amiezii. 

Vizitatorii care îndrăznesc să înfrunte asemenea timp rău ca să 
viziteze Turnul, sunt foarte rari. Astfel fiind, curţile vechii cetăţui 
rămaseră deșerte. Sentinelele nici nu se aventurau măcar afară din 
gheretele lor. 

Când, după efectuarea schimbului, Dick pătrunse în corpul de 
gardă, ploaia mai cădea încă foarte abundent. 

Bobby, care comanda garda de schimb, rămase câteva momente 
lângă el, înainte de a pleca acasă. 

— Vrei să fii atât de bum, să treci pe la Hope ca să-i explici 
motivul de m-a constrâns să amân cina de astă seară, pe care trebuia 
s-o luăm împreună acasă la mine? 

— Pentru că veni vorba, ştii că lady Cynthia e tare furioasă pe 
tine... Pare-se că a renunţat la o întâlnire foarte importantă, numai 
ca să poată fi astă seară cu tine şi Hope, şi când colo, i-ai stricat tot 
rostul. 

Dick surâse ușor: 

— În fond, este o nenorocire foarte mică; esenţialul e s-o vezi pe 
Hope. l-am scris eu, dar aș fi mai mulțumit ca să-i explici tu situația 
prin viu grai. 

Iritată de purtarea lui Dick, lady Cynthia era în seara ceea foarte 
prost dispusă: și, dacă soțul ei ar fi putut găsi un pretext valabil ca 
s-o şteargă de acasă, ar fi făcut-o fără cea mai mică întârziere Din 
nenorocire, îndatoririle lui de serviciu îl rețineau la Turn. Trebuia 
așadar să sufere în tăcere, în timp ce lady Cynthia îi adresa 
reproşuri vehemente cu privire la indisciplina gărzii din Berwick în 
general și, în special, a lui Dick Hallowell și Bobby Longfellow. 

Către sfârșitul după amiezii, ofițerul de ordonanţă al colonelului 
veni să-și facă raportul şi-i arată trei lucrători care străbăteau curtea. 
Unul din ei ducea o scăricică. 

—  Înalţii funcţionari ai ministerului par cam neliniștiți în ce 
priveşte giuvaerele Coroanei. Ne-au trimis un inginer, care să 
verifice dispoziţiile de alarmă. 

Colonelul surâse. Din timp în timp, cei de la Whitehall erau brusc 
preocupaţi de siguranţa tezaurului regal. În urmă cu vreo câţiva ani, 
ușile de oţel fuseseră schimbate și, într-o bună zi, nişte detectivi 
veniseră să interogheze pe paznici cu privire la un american 
misterios care păruse că poartă un prea mare interes celor două 
diamante mai mari ce se găseau în cușca cu pereţii de oţel. 

— Tare aş vrea să fac şi eu cunoştinţă cu un individ pe care laurii 
colonelului Blood nu-l lasă să doarmă... Dar mă tem că un asemenea 
personaj nu poate fi întâlnit altundeva decât într-un azil de alienaţi, 
conchise colonelul cu jovialitate. 

După aceea merse în sala de întrunire a ofițerilor, ca să citească 
ziarele sosite din Indii. În momentul acela, lady Cynthia primi o 
comunicare telefonică foarte importantă. 

— Doamna nu poate fi deranjată în acest moment, răspunse 
camerista. 

— Spune-i stăpânei d-tale, că încă de la 10 iunie încerc zadarnic 
să o întâlnesc, spuse vocea de la celălalt capăt al firului. 

Când servitoarea îi raportă aceste cuvinte, lady Cynthia se ridică 

brusc de pe divanul pe care se lungise. Trăsăturile îi fură răvășite de 
o emoție intensă. 

— Bine... o să-i vorbesc. Du aparatul în cabinetul colonelului. 

Timp de cinci minute, închisă în camera de lucru a soțului ei, 
lady Cynthia se întreţinu pe şoptite cu necunoscutu-i interlocutor. 
Când ieși din odaie, figura ei era extrem de palidă; dar camerista nu 
văzu în asta decât un efect al migrenei de care stăpâna sa suferea 
foarte adesea. 

Înapoindu-se în apartamentele sale, colonelul își găsi soția pe 
picior de ducă. 

— Mă părăseşti, scumpa mea? 

— Da, John. Mi-am adus tocmai aminte că, de mai bine de o lună, 
am promis seara aceasta unor prieteni. E o adevărată corvoadă, de 
la care, nu mă pot sustrage totuși. Sper ca nu ești supărat pe mine. 

— Vezi bine că nu. Voiți mânca singur..., asta-i tot. 

— Invită-ți pe vreunul din ofițerii tăi. De altfel, mă înapoiez cel 
mai târziu până la unsprezece. 

Primul gând al colonelului, fu să-l roage pe Dick să vină să-i ţină 
de urât; dar acesta era de gardă. Ofiţerul de ordonanţă al 
colonelului avea o întâlnire; şi maiorul nu era un oaspete prea vesel. 
Aşadar, în cele din urmă, guvernatorul Turnului hotărî să ia masa 
singur. 

Dar, în chiar momentul când urma să se aşeze la masă, i se 
anunţă o vizită, cu adevărat neașteptată: Diana Martyn. 

— Ce surpriză! exclamă ofițerul. Ce vânt bun te aduce Diana? 

— Cynthia. 

— Posibil?! 

Colonelul nu-și putu ascunde mirarea. 

— Exact, răspunse repede Diana. În lipsa mea, Cynthia a 
telefonat cameristei, invitându-mă la masă; şi-ţi închipui că n-am 
lăsat să-mi scape ocazia. Mi-a fost totdeauna simpatică și regret din 

suflet neînțelegerea care ne separă de un timp atât de îndelungat: 

Colonelul părea contrariat: 

— Nu pot pricepe ceea ce s-a petrecut... Cynthia a fost obligată să 
iasă. Într-adevăr, e mare păcat. 

Diana suspină. 

— În cazul acesta... 

— Ba nu, scumpă prietenă, rămâi în orice caz să iei masa cu mine. 
Niciodată nu mi-ar ierta-o Cynthia, dacă te-aș lăsa să pleci. 

Perspectiva de a petrece seara, singur, cu o tovarășă atât de 
încântătoare, nu părea să-i displacă. 

În spre sfârșitul cinei, ea îl întrebă foarte candid: 

— Cum trebuie procedat ca să poţi ieşi noaptea din Turn? 

— Dacă cunoşti parola, nu riști de fel să primeşti o lovitură de 
baionetă din partea sentinelelor, răspunse el surâzând. 

— Şi parola această... 

— Se schimbă în fiecare zi. Astăzi e... 

— Abracadabra, îi sugeră ea. 

— Da de unde! Nu-i chiar atât de complicat. Bietele sentinele și-ar 
pierde minţile cu asemenea cuvinte... În mod obișnuit, este câte un 
nume de oraș. Astă seară este... la stai... Ah, da! E Boston! 

— Boston! 

Eră gata să scoată o exclamaţie. Nu era niciunul din cele patru 
cuvinte pe care le prevăzuse Trayne. 

Cum să transmită această informaţie? Se gândi mult la această 
problemă în timp ce terminau masa și, profitând de un moment de 
singurătate, îl scrise pe o bucăţică de hârtie, pe care o împături în 
jurul unei monezi și o vârî în poşetă. 

Pe la zece se ridică să-și ia rămas bun de la gazdă. Colonelul o 
conduse până la poarta cetățuii. 

leşiseră amândoi când răsună soneria telefonului. Lady Cynthia 
dorea să-şi informeze soțul că nu se va putea înapoia înainte de 

miezul nopții. 

În curtea cea mare a fortăreței se desfăşura o ceremonie cu 
ritualuri multicentenare: trecerea „cheilor” regelui, duse de către un 
paznic îmbrăcat cu niște haine demodate. 

Dar caracterul ei pitoresc nu izbuti să-i risipească teama care o 
sufoca pe Diana. Trecând pe lângă turnul Wakefield, se clătină pe 
picioare. Genunchii i se muiară. Inima i se bătea mai să se rupă. 

În momentul când urma să urce într-un taxi, se apropie de ea un 
vânzător de ziare. 

— Da, murmură ea încet, vârând în mâna omului bănuţul în 
foaia de hârtie. 

Îşi luă rămas bun de la colonel și era cât pe ce să leşine, când 
taxiul o porni din loc... 

CAPITOLUL XVII 


Era trecut de orele unu din noapte, când o barcă-automobil ieşi 
încet din umbra ce scălda malul din Surrey, descrise un cerc mare în 
aval de pod, trecu Billingsgate și veni de se alătură de-a lungul 
malului nord. Cu motorul oprit, barca acostă la debarcaderul 
Turnului Londrei. 

Cei patru oameni care se aflau în ea o împinseră atunci de-a 
lungul cheului de piatră, până-n momentul când barca trecu de 
turnul St. Thomas; şi se găsi la extremitatea debarcaderului opusă 
gheretei sentinelei. 

Cel care comanda micul grup, aruncă o privire spre omul de 
gardă care, cu arma pe umăr, se depărta în cadență de gheretă. 

Ploaia încetase; dar se putea lesne ghici că această stare nu avea 
să dureze. Unul din pasagerii bărcii sări pe cheu, alergă fără zgomot 
spre gheretă şi se pierdu imediat în întunerec. 

Se auzi din nou zgomotul bocancilor sentinelei. Se înapoia. 

Ajuns în fața gheretei, se opri şi-şi puse arma de o parte. Se auzi 
zgomotul înfundat al loviturii patului de armă pe caldarâm, urmat 
de o liniște care celor din barcă le păru o eternitate. 

Apoi, de odată, un strigăt înăbuşit, zgomotul metalic al armei 
căzând jos și, din nou, tăcere... 

Graham Hallowell sări, la rândul său, pe țărm. Purta uniforma de 
ofițer al gărzii şi-şi ţinea sabia în mână, ca să nu facă zgomot, 
mergând. 

În picioare, lângă Poarta Trădătorului, unul din tovarășii săi era 

ocupat cu o treabă, pe care n-o distingea exact. 

— Vino! spuse deodată o voce șoptită. 

Se deschise unul din canaturile porţii. Tânărul bărbat pătrunse în 
trecătoarea în fundul căreia se zărea silueta masivă a turnului 
însângerat. 

La o mică distanţă, se auzea pasul regulat al unei sentinele. 
Graham se ascunse într-un colţ întunecos. 

Pe tăcute, omul care-i preceda făcu o săritură. Mâna lui strângea 
un mic cilindru metalic terminat printr-un fel de pâlnie care 
conţinea, fără-ndoială, un gaz cu efecte paralizante, deoarece acela 
care-l manipula avea fața acoperită cu o mască de cauciuc, orificiile 
ochilor fiind din mică. 

În depărtare, un ceasornic bătea sfertul de oră după unu. 

— Stai! Cine-i? 

Graham își reținu respiraţia. Fuseseră observați de sentinelă. 

— Prieteni! 

— Înaintează şi dă parola! 

Pe șoptite, șeful grupului murmură. 

— Boston. 

— Bine... Treci! 

Atâta fu totul. Câteva momente mai târziu, individul cu masca se 
înapoie spre Graham. 

— Totul e-n regulă. 

În momentul când trecură pe lângă ghereta sentinelei, tânărul 
bărbat distinse o formă, culcată la pământ. 

— Am pus lângă el o sticlă cu whisky, urmă omul mascat. 

De data aceasta, Graham recunoscu vocea lui Mawsey. 

— Veţi face așa, ca şi cum l-aţi crede beat. 

Ajunși lângă turn, Mawsey se aplecă spre însoţitorul său. 

— Rămâneţi lângă mine şi, de îndată ce voi fi terminat afacerea 
cu fratele dumneavoastră, luaţi-i repede locul. 

Imediat după aceea apăru în întuneric lumina nesigură a unei 
lanterne. Era Dick, însoţit de un subofițer și doi soldaţi, care-și 
terminau rondul. 

— Pe el! murmură Mawsey la urechea lui Graham. 

Acesta nu percepu niciun zgomot. Îl văzu doar pe Dick căzând la 
pământ şi sări imediat în locul lui. Unul dintre soldaţi se întoarse. 

— Priveşte numai drept în față! spuse el, exact așa cum ar fi 
făcut-o Dick. Stai! 

Ajunseră la ghereta situată exact în fața Porții Trădătorului. 
Sergentul se apropie de sentinela culcată la pământ. 

— Ce are omul ăsta, e bolnav? întrebă Graham, brusc. 

— Nu ştiu, sir... Ei, tu! Ce faci, dormi? 

ÎI scutură cu putere: 

— E Filpert... O fi beat. 

— Du-l la corpul de gardă. 

— Bine, sir. Să pun o altă sentinelă? 

— Nu-i nevoie. 

Fără să se codească, trecu pragul corpului de gardă. Într-adevăr, 
nimeni n-ar fi putut să-l deosebească de fratele său. 

Sergentul își dădu din nou cu părerea: 

— Nu credeţi că ar fi bine să punem o altă sentinelă? 

— Ţi-am spus că nu-i nevoie! răspunse Graham, scurt. 

Subofițerul păru foarte surprins, dar se abținu de la orice 
comentariu. Graham ieşise pe terasa postului, unde se afla o singură 
sentinelă. 

— Vrei o bucată de șocolată, băiete? 

Omul șovăi. Ofițerii gărzilor din Berwick nu prea aveau obiceiul 
să meargă în toiul nopţii să ofere dulciuri subalternilor lor. 

— Mulţumesc!... Vă mulțumesc, sir! mormăi el în cele din urmă. 

Duse şocolata la gură, o mestecă un moment, apoi își strânse 
gâtlejul cu amândouă mâinile. Graham îi luă arma care era cât pe ce 

să cadă şi o puse încetişor jos. După aceea, luă corpul nemișcat şi-l 
duse într-un ungher întunecat al terasei; se apropie apoi de omul 
care, ceva mai departe, făcea de sentinelă pe drumul rondului și-i 
oferi și lui o bucată de șocolată. 

Cea de a doua sentinelă primi cu şi mai multă repulsie darul lui 
Graham. Mawsey apăru exact în momentul când soldatul îşi 
pierdea cunoştinţa. 

— Întoarceţi-vă imediat la corpul de gardă și împiedecaţi pe 
sergent să iasă de acolo. 

Fără să răspundă, Graham ascultă. A făcut de altfel foarte bine, 
căci numai un singur minut de ar fi întârziat, întreaga lor acțiune ar 
fi fost grav compromisă. Sergentul ieșise tocmai în pragul uşii. 

— Chestia cu sentinela mă cam nelinișteşte, sir Richard. Ştiţi prea 
bine că în ceea ce priveşte turnul Wakefield, ordinele sunt stricte şi, 
când va trebui să-mi scriu raportul... 

Graham îl întrerupse brusc: 

— Nu te neliniști degeaba. L-am rugat pe locotenentul 
Longfellow, care tocmai s-a înapoiat acum, să treacă să dea de ştire 
maiorului. În locul tău, nu m-aș amesteca în treaba asta. 

— Cu toate acestea, e ceva ce nu-mi miroase bine. Cum de a 
putut Filpert să-şi procure sticla ceea cu whisky?... Pe de altă parte, 
camarazii lui pretind că el nu bea niciodată altceva decât numai 
apă... 

— Lasă, sergent, că punem noi toată chestia asta la punct; dar, 
crede-mă, e cu mult mai preferabil să nu te ocupi de ea. 

Sergentul tăcu, salută şi se retrase în corpul de gardă. Abia 
dispăruse, când Graham zări două siluete care se furişau afară din 
turnul Wakefield. Se auzi un fluierat ușor - semnalul convenit - și 
tânărul nostru o luă încet pe urmele lor. 

Abia trecuse de turnul însângerat, dând se auzi o voce care-l 
chema, în întuneric: 

— Ascultă, Dick! Trebuie să-ţi spun ceva. 

Era Bobby Longfellow. Se apropie de acela pe care-l credea 
camaradul său. 

— Mi-a fost imposibil să dau pe Hope. Toată noaptea mi-am 
trecut-o în căutarea ei... 

Dar Graham, cu minţile tulburate de excesul de tensiune 
nervoasă, comise în acest moment o greșeală grozavă. Dându-i un 
brânci lui Bobby, murmură: 

— N-am timp acum să stau de vorbă... 

Mâna lui Bobby îi cuprinse brusc braţul, și privirea tânărului 
ofițer îl străfulgera. 

— Dumnezeule! exclamă el, deodată. Nu-i Dick Hallowell!... 
Atunci, cine-i? 

O lovitură de pumn, furioasă, îi întrerupse fraza. Ameţit îi dădu 
drumul. Graham profită de acest moment, ca să fugă. 

Mawsey îl aştepta, plin de nerăbdare, lângă poarta Trădătorului. 

— Repede! 

Într-adevăr, trebuia procedat foarte repede. Se auzi o comandă 
grăbită, răsunând ca un foc de armă în cetăţuie, urmat de zgomotul 
unor pași grăbiţi. 

În momentul când Graham sări de pe cheu în barca automobil, 
auzi un glonte șuierând pe lângă urechea lui. 

Favorizaţi de flux, puseră barca în mișcare cu motorul în plină 
viteză. La câteva sute de metri în aval de Turn, o barcă a poliţiei 
încercă să-i oprească, dar Mawsey nu șovăi să meargă drept în ea. 

Se auzi un zgomot de spărtură... Cu ciocul bărcii lor loviseră în 
plin pe a poliţiei, care se scufundă imediat. 

În acest timp Graham își dezbrăcase uniforma, pe care o aruncă 
în apă. 

După un moment, Mawsey se aplecă spre el: 

— Vom debarca imediat. Dac-am face imprudența să ne 

continuăm drumul mai departe pe Tamisa, am fi arestaţi înainte de 
a ajunge la Greenwich. Probabil că telegraful și telefonul zbârnâie 
acum de mama focului... 

Puțin după aceea, barca lor acostă la Surrey. Când cei din ea o 
părăsiră, unul îi dădu un brânci zdravăn, ca să fie luată de curent la 
vale. 

Ceva mai departe staţionau trei maşini. Mawsey, care ducea sub 
braţ o cutie voluminoasă de lemn negru, luă loc într-una din ele şi-i 
dădu ordin lui Graham să-l urmeze. 

— La Blackhath ne așteaptă o altă maşină. Vă veți urea singur în 
ea. Şoferul a primit instrucţiuni precise și, dacă totul decurge 
normal, veți fi pe bordul vaporului Pretty-Anne înainte de ivirea 
zorilor. Ca să încurcăm pe urmăritori, am trimis un om cu avionul 
spre Irlanda... Aveţi revolver? 

— Nu. 

— Cu atât mai rău!... E o scăpare din vedere, foarte neplăcută... 

La Blackheath îi aștepta, într-adevăr, o maşină. Graham se sui în 
ea. În momentul când s-o pornească, Mawsey îi întinse o caschetă 
de uniformă: 

— Puneţi-vă asta pe cap. Dacă sunteți oprit, spuneţi că sunteţi 
ofițer de poliţie şi că mergeţi la Gravesend pentru o anchetă. Noroc 
bun! 

Automobilul se puse în mişcare. 

În viaţa lui, Graham nu avusese ocazia să meargă cu o asemenea 
viteză ameţitoare. Mașina trecea prin sate, fără să-şi încetinească 
mersul, sărind literalmente pe drum. 

Ajunsă în apropiere de Gravesend, o apucă pe un drum lateral, 
pe care-l părăsi de altfel imediat, ca să pășească apoi un timp prin 
câmp. 

— lată-ne, că am ajuns! pronunţă deodată șoferul întorcându-se 
spre Graham. 

Ploaia cădea într-una. Era un întunerec adânc; dar, după 
zgomotul talazurilor lovite de stânci, după briza mai puternică, se 
putea ghici imediata apropiere a mării. 

Graham făcu vreo câțiva paşi pe pământul umed. Deodată o 
mână greoaie îi atinse umărul: 

— Pe aici, domnule. 

Recunoscu vocea aspră și silueta masivă a căpitanului Eli Boss. 

După câteva momente, luă loc, împreună cu vlăjganul, într-o 
barcă mititică, ce se îndepărtă numaidecât de țărm. 

Imediat, apăru în noapte silueta vaporului Pretty-Anne. 
Luminile-i reglementare se reflectau în mii și mii de scânteieri pe 
valuri. 

Cu multă greutate, Graham izbuti să urce scara de frânghie care 
atârna de-a lungul vasului. Lădiţa grea pe care o ducea cu el, îi 
stânjenea mișcările. 

— Coboară în cabina dumitale! pronunţă Eli Boss cu bruscheţe. 
Ştii unde se află? Broasca cea nouă a fost pusă și s-a instalat și casa 
de bani. 

Pe bâjbâite, Graham ajunse la cabina ce-i fusese rezervată. Odată 
intrat, închise ușa în urma lui şi întoarse cheia de două ori. 

Cele două ferestruici care dădeau afară, erau acoperite cu 
obloane; tânărul bărbat aprinse o lampă cu gaz, ca să cerceteze 
încăperea. Se încercase - de altfel, destul de neîndemânatic - să se 
îmbunătăţească starea şi confortul cabinei. O poză colorată fusese 
grosolan atârnată pe unul din pereţi şi măsuţa era acoperită cu o 
faţă de masă nouă. Într-un colţ al cabinei, casa de bani era solid 
fixată, prin niște crampoane de fier, de dușumea. Graham se grăbi 
să închidă în ea conţinutul lădiţei pe care o avea cu el. 

Abia după ce giuvaerele tezaurului regal se aflară la adăpost în 
caseta lor de oțel blindat, tânărul nostru făcu sforțări ca să-și 
recapete sângele rece. 

Judecând după pufăielile regulate ale mașinii, Pretty-Anne o 
pornise la drum. Marea aventură începuse. Cum avea, oare, să se 
termine? 

Graham nu simţi nici o remușcare la gândul despre fratele său. 
Dick îl urase întotdeauna..., asta era sigur. Dick ar fi putut face 
atâtea pentru el!... Va fi tradus, poate, în faţa consiliului de război? 

Deodată, se auzi la ușă un zgomot înfundat, urmat imediat de o 
bătaie ușoară: 

— Cine-i acolo? 

— Deschide, pentru numele lui Dumnezeu! murmură o voce care 
tremura de groază. 

Graham descuia și deschise ușa. 

Un om, aproape fără suflare, plin de sânge, căzu peste el, fiind cât 
pe ce să-l răstoarne. 

Îl recunoscu pe Colley Warrington. 

CAPITOLUL XVIII 


De mai multe ori, în cursul zilei, Hope Joyner se simţi cuprinsă 
de îndoială. Era, oare, cu adevărat nimerită hotărârea pe care o 
luase? Nesiguranţa o împinse să ceară sfatul lui Dick Hallowell. Îi 
telefonă pe la orele trei după amiază, dar află că era de gardă în 
aceea zi. 

Colley Warrington!... Ştia despre el, tot atât ca oricine altul, fiind 
la curent cu zvonurile neplăcute care circulau despre el. Dacă i-ar fi 
fost posibil să ceară sfatul lui Dick Hallowell, fără îndoială că 
niciodată n-ar fi trecut Colley pragul apartamentului ei. 

Cu toate acestea, când îi promisese informaţii prețioase 
referitoare la naşterea ei, nu se gândise nici un moment să se mire 
de aceasta, întrucât toată lumea știa că numitul Colley cunoștea cât 
se poate de amănunțit atât societatea bună, cât şi pe cea de jos. 

Din partea oricărei alte persoane, o propunere ca aceea pe care i-o 
făcuse Colley nu i-ar fi provocat decât un surâs de dispreţ sau de 
nepăsare; dar unealta lui Riki îi afirmase atât de sigur şi categoric că 
proceda numai din pură prietenie pentru ea, încât îi pieri orice 
neîncredere. 

În aceeaşi seară, la orele nouă, fu în Villiers Street. Imediat îl zări 
şi pe Colley, care o aştepta în fața ușii unui restaurant și pătrunse 
împreună cu el într-o sală unde luau masa vreo câţiva clienți. 

Abia instalată, Colley începu o poveste care părea cu adevărat 
verosimilă și plauzibilă: era vorba de o tânără femeie, de condiţie 

modestă, care se căsătorise cu un bărbat ce ocupa o situație 
eminentă în societatea înaltă. În urma unei certe se separaseră, și 
tânăra femeie şi-a reluat vechea-i ocupaţie de dactilografă, pe care o 
părăsise în momentul căsătoriei. Hope se născuse la șase luni după 
această despărțire; dar, ca să asculte unui sentiment die ură față de 
bărbatul ei, tânăra femeie a făcut în așa fel ca el s-o creadă moartă, 
atât pe ea cât şi pe copil. 

Au trecut mulţi ani de atunci. Necunoscând adevărul, tatăl lui 
Hope se recăsătorise şi, puțin timp după moartea celei de a doua 
soţii, află printr-o întâmplare că se făcuse vinovat de bigamie. În 
astfel de împrejurări, s-o recunoască pe Hope ar fi însemnat să 
sfărâme viitorul copiilor născuţi din cea de a doua căsătorie. S-a 
hotărât, așadar, să-i servească tinerei fete o rentă importantă, care 
să-i permită să ducă o viață luxoasă; dar niciodată nu s-a dat în 
vileag. 

— De fapt, scumpă copilă, conchise Colley, abia în urma unor 
greutăți nespuse am izbutit să-l hotărăsc pe tatăl dumitale de 
necesitatea unei întrevederi între voi. 

— Eu nu sunt sigură, dacă doresc într-adevăr să-l văd, murmură 
Hope. 

— Am prevăzut această obiecțiune din partea dumitale. Cred 
însă că ai comite cea mai mare greşeală dacă ai neglija această ocazie 
care ţi se oferă. 

— Şi unde ar trebui să aibă lac întâlnirea? 

— Din păcate, suspină Colley, aici începe greutatea. Există, 
într-adevăr între dumneata şi tatăl dumitale o asemănare atât de 
izbitoare, încât o întâlnire într-un loc public nu ar întârzia să dea 
naștere la bănuieli chiar și celui mai puţin perspicace dintre 
observatori. De aceea, a hotărât ca întrevederea să aibă loc la bordul 
iahtului său, care în momentul de faţă se află ancorat la est de podul 
Londrei. Până în jumătate oră va trimite să ne ia, cu o barcă 

automobil. 

Hope privi tare mirată la însoţitorul ei: 

— În noaptea asta..., pe Tamisa? Cum vă gândiţi la așa ceva? 

EI dădu din umeri. 

— De bună seamă... Ascultă-mă, Hope. Mă cunoşti, nu-i așa? Ştii 
foarte bine că altruismul nu e o trăsătură caracteristică a mea. Sau, 
cum pentru mine în toată afacerea asta nu-i nicio posibilitate să pun 
mâna pe ceva bani, puţin îmi pasă dacă te duci sau nu la întâlnirea 
pe care ne-a fixat-o nebunul cela bătrân. Să nu mai vorbim de asta... 

— Dar... nu ai putea să-mi spui cel puţin numele lui? întrebă 
tânăra fată șovăind. 

— Regret, dar nu-ți pot face această confidenţă, cu de la mine 
putere. Dacă el o va crede util, își va dezvălui singur identitatea. 

Se întoarse, ca să cheme pe chelner pentru plată. Era vădit că nu 
ţinea defel să mai prelungească această întrevedere. 

Hope luă deodată o hotărâre: 

— Bine, merg... 

Colley își opri surâsul care era gata să i se ivească pe buze. Nu 
îndrăznea să spere că fata va cădea atât de uşor în cursă. 

Mai târziu cu jumătate oră, Hope Joyner şi însoțitorul ei o porniră, 
pe un fel de străduţă strâmtă şi întunecoasă care ducea, printre două 
depozite, până la cheul Tamisei. Jos, la mal, se vedea silueta unei 
bărci, 

— Asta e? întrebă fata. 

— Fără îndoială. lahtul este ancorat în larg. Mă duc să mă 
interesez. 

— Te rog, nu mă lăsa singură, spuse ea nervoasă. 

El îi apucă mâna. 

— Fii atentă! Treptele sunt cam lunecoase. 

Se aşezară în barcă. În zadar cerceta Hope întunericul. Nu izbutea 
să distingă niciun fel de bastiment. 

Şi deodată, iată că Warrington se aplecă spre ea, îi apucă gâtlejul 
cu o mână, în timp ce cu cealaltă i-o apăsa pe gură împiedicându-i 
tipetele de groază și deznădejde. Unul din cei doi mateloţi care 
conduceau barca o apucă de glezne... 

În zadar se luptă ea. Un fel de ceaţă îi întunecă vederea și-și 
pierdu cunoştinţa. 

— Singura belea, acuma, ar fi să întâlnim vreo barcă de a poliţiei; 
spuse deodată Joab, fiul lui Eli Boss. Din fericire, mai totdeauna 
circulă numai pe lângă cheul Surrey. 

Începuse să cadă ploaia. Colley se cutremură. Ţinea pe obrazul 
fetei o batistă îmbinată cu cloroform. 

— Avem noroc! urmă Joab. Bătrânul se gândea că o să ne dea mai 
mult de furcă decât... 

Se întrerupse brusc. 

— Decât cine? 

— Nimeni... Nu fii prea curios. Și acuma, unde-o ducem? 

— În India. 

— Drace! Asta, nu mi-a spus-o bătrânul. 

Păru deodată absorbit în gânduri adânci. 

— Cu toate astea, nu-i prea plăcut, reluă el după un moment. 
Bătrânul e atât de bizar cu femeile... Cred, totuși, că de data asta o să 
stea liniștit..., mai ales după ultima lui boacănă... 

Colley tăcea. Dar, dacă i-ar fi întrebat pe însoţitorul său, ce era 
acea „ultimă boacănă” în care Eli Boss fusese implicat, cea din urmă 
rămăşiţă de milă care s-ar mai fi putut găsi în el l-ar fi făcut, fără 
îndoială, să arunce în valuri corpul neînsuflețit al lui Hope Joyner, 
mai curând decât să-l predea în mâinile nemiloasei brute, căpitanul 
Eli Boss. 

Când barca trecu de Greenwich, Joab, care rămăsese un timp 
tăcut, se apropie de pasagerul său: 

— E frumoasă fata? 

— Destul de frumoasă, răspunse prudent, Colley. 

— În cazul ăsta, era mai bine dacă o lăsai pe pământ. Ţi-am spus 
că bătrânul este puţintel cam bizar cu femeile. 

— Doar... plec şi eu cu ea. 

— Serios? conchise pur şi simplu Joab, pe un ton straniu. 

Pentru prima oară în viaţa lui, Colley Warrington nu se simți în 
apele lui. Dar, ceea ce-l înspăimânta, nu era atât soarta nenorocitei 
care zăcea fără cunoştinţă alături de el, cât perspectiva unei călătorii 
interminabile, pe mare, în tovărășia brutei „cam bizară cu femeile”. 

Era aproape ora unu în spre ziuă, când Joab îl înștiință că se 
apropiau de Pretty-Anne. O singură lumină, abia vizibilă, arăta 
poziția vasului şi Colley distinse cu greutate silueta-i dizgrațioasă. 
Deodată răsună o voce de pe punte: 

— Tu eşti, Joab? 

— Da. 

— Ai adus marfa? 

— Da. 

— Foarte bine! Samm! Bagă de seamă, că-ți arunc o frânghie... 
Trece-i-o în jurul corpului. 

— Am înțeles, căpitane. 

— Doarme, nu? A fost narcotizată? 

— Da. 

Încet, frânghia se ridica, trăgând după ea corpul nemișcat al lui 
Hope. 

— Acuma, sus la bord, voi ceilalţi! 

Colley apucă scara de frânghie; dar, în momentul când era să 
treacă peste parapet, Eli Boss se ivi în fața lui: 

— Tu, nu! 

— Dar... de ce? 

— Avem şi aşa prea multă lume. 

Colley ghici mai mult decât văzu un gârbaci care se învârtea 

deasupra capului său. Instinctiv se aplecă, ceea ce avu ca efect să 
amortizeze violența loviturii. Cu toate acestea, aproape fără 
cunoştinţă, căzu pe spate. 

Răcoarea apei îl readuse la viață. Orbit de sângele care-i curgea 
pe faţă, înotă la întâmplare până ce mâna lui atinse un lanţ de care 
se apucă plin de disperare! 

Prin sforțări supraomenești încercă atunci să se urce pe bord. 
Fiecare din mișcările sale îi cauzau o durere atât de intolerabilă, 
încât cu greu lupta contra dorinței de a da drumul strânsoarei, 
lăsându-se să lunece în apă. 

Așa dar, Rikisivi îl trădase. Hindusul îşi alesese mijlocul cel mai 
simplu și cel mai radical, ca să-şi suprime un martor periculos. Eli 
Boss, singur, n-ar fi îndrăznit niciodată... 

ÎI cuprinse deodată o dorință grozavă de răzbunare. Voia să 
trăiască. 

O ultimă sforţare îi permise să se urce pe punte, unde se prăbuși, 
gâfâind. 


Graham Hallowell ascultase cu oroare povestea tovarăşului său. 

— Tu ai făcut aşa ceva?... murmură el, în cele din urmă, pe un ton 
de ură dispreţuitoare. Hope Joyner... Ai îndrăznit tu asta! 

Celălalt tremura de groază: 

— Pentru Dumnezeu, ascunde-mă... Dacă mă găsește aici, mă 
omoară... şi te omoară şi pe tine. Fie-ţi milă! 

Se auziră paşi răsunând pe coridor. Tânărul bărbat arătă cu un 
gest cufărul mare care se afla sub culcușul lui și Colley se vâri 
repede în el. Abia dispăruse, că uşa se deschise și Elli Boss apăru în 
prag: 


— Iţi convine aranjamentul? 

Graham înclină din cap: 

— Da..., merge. 

Deodată îi trecu prin cap o idee şi adăugă: 

— N-ai putea să-mi dai un revolver? 

Colosul aruncă asupră-i o privire curioasă. 

— Pentru ce? 

— Hm]... Se întâmplă, câteodată, să fie nevoie de așa ceva. 

— N-ai armă? 

— Nu. 

— Cu atât mai bine. Nu vei avea nevoie de ea. Nimeni la bordul 
lui Pretty-Anne n-o să-ți caute prilej de gâlceavă. 

leşi, trântind uşa în urma lui. 

O cercetare sumară îi permise lui Graham să se asigure că se 
încercase deschiderea cu forța a valizei sale. Surâzând ironic, merse 
de încuie ușa cabinei, apoi, scoțând din valiză revolverul cel mare şi 
pachetul de cartușe pe care le pusese acolo, încărcă arma şi o vâri în 
buzunar. O garanţie de asemenea natură, îi permitea să răsufle mai 
liber. 

După un moment, îl liberă pe Colley Warrington. 

— Unde-i Hope Joyner? 

— Nu ştiu nimic... Au luat-o cu ei. 

Graham îi aruncă o privire aspră: 

— Dacă fi să i se întâmple cel mai mic neajuns..., poți să-ţi cauţi, 
atunci, adăpost la Eli Boss... Eu, unul, te nimeresc! 

Într-un colţ al cabinei, se afla o ușă care dădea într-o încăpere 
mică și întunecoasă, ce servea ca sală de dușuri. Graham îl vâri 
acolo pe Colley. 

— Na, ai o cuvertură şi o pernă. Nu cumva să încerci să te mişti 
de aci. 

Cu mâna încleștată pe revolverul ce-l ţinea în buzunar, tânărul 
bărbat ieși în coridor, închise ușa în urma lui, apoi se urcă pe punte. 

Deodată se găsi față-n faţă cu Eli Boss. 

— Mergi de te culcă! îi porunci, brutal, colosul. N-am poftă să te 
văd dând târcoale pe aici. 

— Mă voi culca, atunci când voi avea poftă, răspunse Graham 
liniștit. Ai înţeles, nu? Și te rog să-ţi bagi în cap un lucru: sunt aci ca 
pasager şi eşti destul de scump plătit, ca să-ți faci treaba ceva mai 
politicos. Nu e mult de când ieșit de la Dartmoor... Poate că nu știai 
lucrul ăsta? 

Căpitanul privea la el cu mirare. Graham urmă: 

— Am avut de-a face cu tipi pe lângă care nu ești decât un copilaş, 
Boss. Încearcă de-i bagă bine-n cap, asta. 

Colosul se înclină, subjugat nu atât de evidenţa unei superiorități 
materiale, cât de ascendentul unui om care, pe vremuri, fusese un 
gentleman. 

— Bine, bine! mormăi el. O să faci, aşa cum ţi-o plăcea. Nu te 
mesteca în treburile mele, și nu mă vâr nici eu într-ale tale. 

— O să fac ce voi avea poftă. Eşti însărcinat să ne conduci până la 
o anumită destinaţie. Atâta tot... Sau, există pe bordul acestui vas, 
căpitane, o fată; şi am ordin să veghez asupra ei. Asta mă priveşte; 
ai înţeles, cred! Şi dacă te amesteci în treaba asta, o s-o regreţi 
cumplit! 

Fără să răspundă, colosul se întoarse şi, mormăind nişte 
înjurături, urcă scara de fier care ducea la puntea de comandă a 
vaporului. 

CAPITOLUL XIX 


Bobby fu acela care, în interiorul unui mic bastion, îl găsi pe Dick 
Hallowell zăcând lângă un perete, încovoiat ca un covrig. Îşi 
pierduse complet cunoștința; și Bobby nu putu face altceva, decât 
să-l ia pe umeri și să-l ducă în corpul de gardă, unde-l lungi pe o 
bancă, în timp ce soldaţii alergară în căutarea colonelului şi a 
medicului. 

Colonelul nu se culcase. Ședea în salon, așteptând reîntoarcerea 
soției. 

Informat de incidentele dramatice care se desfășuraseră, alergă 
repede la Dick. Era la căpătâiul lui, când sosi medicul. 

În câteva cuvinte, sergentul de gardă îi explicase cum cele trei 
sentinele fuseseră reduse la neputinţă. Un moment mai târziu, 
sergentul de rond alerga ca un zăpăcit ca să-și anunţe şeful că a 
descoperit pe cheu corpul neînsuflețit al celei de-a patra sentinele. 

Cât despre furt, nimeni nu-l descoperise încă. 

La corpul de gardă, Dick Hallowell şi cele patru sentinele erau 
lungiți unul lângă altul. Medicul maior, având impermeabilul 
îmbrăcat peste pijama, încerca să-i readucă la viață. 

— Au fost gazați. E lucru cert... 

— Sunati imediat adunarea! ordonă colonelul. 

Apoi, întorcându-se către Bobby: 

— la, te rog, comanda, până ce trimit să te schimbe. Dublară 
sentinelele. Nimeni nu are acuma voie să pătrundă în Turn, sau să 
iasă, fără autorizația mea specială. 

Părăsind corpul de gardă, colonelul se îndreptă către casă. 
Deodată se auzi chemat pe nume. Era lady Cynthia. 

— Ce s-a întâmplat, John? 

În câteva cuvinte, el o puse în curent cu situația. 

— Giuvaerele Coroanei! murmură ea. E... e imposibil! 

— O sper. De altfel, o s-o ştim imediat. 

În curte, gornistul suna adunarea. 

— Unde ai petrecut toată noaptea? întrebă colonelul 
întorcându-se spre soția lui. 

Nu era în obiceiul lui să-i pună asemenea întrebări, mai ales pe 
un asemenea ton; dar era încă și mai puţin obiceiul lady-ei Cynthia 
să răspundă cu supunerea pe care o manifesta în acest moment. 

— Am cinat cu o persoană pe care n-am mai văzut-o de vreo 
douăzeci de ani şi... ți-aş fi recunoscătoare, dacă nu m-ai întreba mai 
mult. 

Colonelul își privi mirat soția. Trăsăturile ei suferiseră o 
schimbare extraordinară; părea, acuma, foarte îmbătrânită și foarte 
obosită şi, întreaga ei stăpânire de sine și mândria se evaporaseră 
odată cu culorile din obraji. 

Luând receptorul telefonic, el îşi făcu raportul către autorităţi, se 
îmbrăcă apoi în ţinută şi, imediat după aceea, cobori în curtea cea 
mare, unde adjutantul îi veni imediat în întâmpinare. 

— D-ta ști, Ferraby? Îmi trebuie douăzeci oameni de întărire. 
Restul efectivului va trebui să rămână în stare de alarmă. 

În momentul când pătrundea din nou în corpul de gardă, sosiră 
şi guvernatorul civil, precum și șeful gardienilor. Toţi trei merseră 
apoi la turnul Wakefield. 

Deodată guvernatorul scoase o exclamaţie care făcu să-l treacă 
sudori reci pe colonel. 

— Uşile de oțel sunt deschise! 

În camera giuvaerelor, evaluară, dintr-o singură aruncătură de 

priviri, grozăvia furtului. Cea de a doua coroană dispăruse. Dar 
cuşca de metal nu purta nicio urmă de efracţie. Era vădit lucru, că 
hoţii cunoșteau manevra clapelor de oţel. 

Scotland Yard fu prevenit imediat şi, curând după aceea, un 
automobil încărcat cu inspectori pătrundea în interiorul bătrânei 
cetățui. 

Dick Hallowell îşi recăpătase cunoştinţa. Şezând pe un scaun, îşi 
revenea încet-încet din efectele gazării. 

— Nu pot înţelege ce s-a întâmplat cu mine. Am simţit un miros 
straniu... Am respirat... şi am leşinat. E absolut ridicol. 

Zări deodată figura gravă şi preocupată a colonelului: 

— Ce s-a întâmplat? 

— A fost furată o parte din tezaurul regal. 

Dick credea că este victima unui vis îngrozitor. Se frecă la ochi: 

— Unul dintre bandiți, urmă colonelul, îmbrăcat în uniformă de 
ofiţer, a luat locul dumitale. 

— Cine? Cine a luat locul meu? îngână tânărul ofiţer 
întorcându-se către Bobby. 

Acesta nu îndrăzni să privească în ochii prietenului său. 

— Nu ştiu nimic. Nici nu sunt absolut sigur că l-aş putea 
recunoaște, dacă... 

— I-ai auzit vocea? 

— Da. 

Urmă o tăcere mai îndelungată, pe care Dick fu acela care o rupse 
primul. 

— Graham, nu-i aşa? 

Bobby tăcea. 

— Graham!! pronunţă Dick din nou. Vocile noastre sunt aproape 
identice; dar tu, Bobby, tu le poţi distinge una de alta. Dar semnalele 
de alarmă, n-au funcţionat? 

În confuzia care urmase descoperirii furtului, colonelul și uitase 

de ele. 

Chemă imediat pe sergentul de gardă, care-i răspunse categoric: 

— Nu, sir. Seminalele n-au funcționat. 

Bobby fu primul care descoperi cheia enigmei. Urcându-se pe o 
scară, constată că legăturile fuseseră tăiate la fiecare sonerie. Era 
uşor de ghicit ce se petrecuse. Vizita oficială a „inspectorului”, în 
ciuda documentelor prezentate  paznicilor şi care păreau 
incontestabil autentice, făcea parte din planul de ansamblu al hoților. 
Aşa zisul „inspector”, cercetând fiecare sonerie de alarmă, avusese 
grijă să le pună în stare de nefuncționare. 

Dick Hallowell nu fu de fel mirat, văzându-se pus în stare de 
arest. Era o formalitate inevitabilă. El era acela care comanda garda 
în timpul când se comisese furtul, așa că era responsabil din punct 
de vedere legal. Obosit şi deprimat, merse la locuința lui, unde 
puțin după aceea fu ajuns de Bobby. 

— Acum, mă tem că nu se mai pune chestiunea de a şti dacă 
voim părăsi ori nu armata; murmură tânărul bărbat, amărât. Ar 
trebui chiar să mă consider fericit, dacă voi scăpa cu o simplă 
demisie. 

Spunând aceasta, avu un gest resemnat. 

— Ai reușit s-o întâlneşti pe Hope? 

— Nu, era plecată. 

— La de oră ai fost ultima dată la ea? 

— Pe la unu din noapte. 

— Curios! 

Privi la ceas. 

— E două şi cinci... la să-ncerc să-i telefonez. 

Luă receptorul... Dar funcţionarul de la centrala Turnului avea 
ordin să refuze orice convorbire particulară. 

— Ascultă, Bobby! Crezi că ai putea ieşi afară? Eu sunt arestat, 
aşa că nu pot scăpa de aci. Lipsa lui Hope mă nelinişteşte. 

— S-a făcut, băiete. Mă îmbrac în ţinută și, la prima ocazie, o 
şterg. 

Această ocazie trebuia să se prezinte aproape imediat, sub forma 
unei misiuni speciale pe care colonelul Ruislip o încredinţă 
tânărului ofiţer. 

— Mi-a telefonat Subsecretarul de Stat de la Război; îmi cere un 
ofițer din garnizoană, capabil să-i facă o expunere a evenimentelor 
şi să-i furnizeze elementele răspunsului pe care va trebui să-l dea 
mâine la Camera Comunelor. Du-te, Longfellow! lată numele 
sentinelelor, precum şi declaraţiile lor. Îi vei da explicații asupra 
felului cum se face serviciul de gardă la Turn. 

— Unde locuieşte? 

Atunci se produse miracolul: 

— Are un apartament în Devonshire House. 

Câteva minute mai târziu, tânărul bărbat pătrunse în vestibulul 
clădirii respective; dar prima întrebare pe care o puse portarului nu 
privea de fel pe Subsecretarul de Stat la Războim 

— S-a înapoiat domnişoara Joyner? 

— Nu, domnule. Camerista e foarte îngrijorată din cauza aceasta 
şi se gândeşte dacă să dea de știre poliţiei. 

Bobby avu presimţirea că se petrecuse un eveniment grav. Era 
atât de tulburat, încât se pregătea să plece, uitând cu totul 
principalul obiect al vizitei, când portarul îl întrebă dacă vine 
cumva de la Turnul Londrei. 

Această întrebare îi reaminti de misiunea-i oficială și se anunță 
imediat Subsecretarului de Stat, unde-i trebui mai mult die o oră ca 
să explice evenimentele care, după el nu aveau nevoie de niciun fel 
de explicație. 

— E grav, foarte grav! murmură Subsecretarul de Stat, pe puţin 
pentru a douăsprezecea oară. Nu ştiu încă în ce fel va reacționa 
guvernul. Cred inutil să vă mai spun, că nimic din toate acestea nu 

trebuie să transpire în presă. Aţi înțeles? 

Bobby simţea în plin aversiunea naturală pe care orice militar o 
are față de politicieni. Răspunse cu o răceală dispreţuitoare: 

— Perfect... Mă îndoiesc însă că cele câteva sute de oameni care 
compun efectivul gărzii, cei o sută sau o sută și cincizeci de 
funcţionari civili ai Turnului și cele câteva duzini de detectivi sosiți 
pentru anchetare vor pricepe la fel acest lucru. 

Subsecretarul de Stat nu înțelese sarcasmul. 

— La timpul oportun, urmă el, se va da presei un comunicat 
oficial; dar pentru moment, niciun soldat din gardă nu va trebui să 
facă declaraţii ziariştilor. 

Când Bobby plecă de la el, era ziua era deplină. Alergă la 
apartamentul lui Hope. 

Camerista plângea cu lacrimi cât pumnul. Stăpâna ei nu se 
înapoiase încă. 

De îndată ce se reîntoarse la Turn, Bobby alergă într-un suflet la 
Dick Hallowell. Răpus de oboseală, aceasta dormea. Sosirea bruscă 
a prietenului său, îl trezi din somn. 

— Mă întreb, cam ce s-a putut întâmpla, spuse el cu voce 
tremurândă, când Bobby îl puse la curent cu dispariția lui Hope 
Joyner. Să fi plecat, cumva, la ţară...! Dar în cazul acesta, cum se face 
că nu a prevenit-o nici măcar pe cameristă? 

Timp de câteva minute, umblă de colo până colo prin cameră, cu 
fruntea brăzdată de cute adânci. Deodată se întoarse către tovarășul 
său care moțăia încet într-un fotoliu: 

— Bobby! S-a ridicat consemnul în ce privește convorbirile 
telefonice? 

— Da. lartă-mă, chiar am uitat să-ţi fac cunoscut acest lucru. 

În realitate, toate restricțiile privitoare la comunicările telefonice 
fuseseră suprimate în momentul în care un grup de experţi, delegați 
de serviciul poştelor, terminase cu instalarea unui post de 

supraveghere, care permitea să se intercepteze orice conversaţie pe 
liniile Turnului. 

— S-o chem pe Diana. 

— Diana? exclamă Bobby plin de surprindere. Crezi că ai putea 
avea de la ea vreo informaţie particulară? 

— Poate...! 

— Dar... dacă face aluzie la Graham? 

Dick îl întrerupse cu bruscheţe: 

— Am şi prevenit poliţia că-l bănuiesc pe fratele meu de a se fi 
substituit mie în momenful furtului. Nu am idee de natura exactă a 
relaţiilor care există între Graham și Diana, dar parcă mi-ar veni să 
cred că sunt soț și soție. Am aflat, spre nenorocirea mea, că încă de 
pe timpul când eram logodiţi, i-a fost amantă. 

Formă numărul tinerei femei. Aceasta răspunse aproape imediat. 

— Alo! Diana?... Aici, Dick Hallowell... Ai, cumva idee ce s-a 
întâmplat cu Hope Joyner? 

— Nu... De ce mă-ntrebi asta? Ce s-a petrecut oare? 

— Şi-a părăsit de aseară apartamentul, și nu s-a înapoiat încă. 

— Dar... de ce-mi pui mie întrebarea? Ce s-a întâmplat... la Turn? 

— Unde e Graham!? se mulţumi el s-o întrebe. 

— Nu l-am văzut de două zile. Te implor, Dick, ce-i cu întrebările 
astea? 

— Nu pot să-ți spun acum. Diana fă-mi un imens serviciu. Treci 
pe la Devonshire House şi vezi dacă-i omeneşte posibil să se 
regăsească urma lui Hope Joyner. 

— Ne-am înțeles, Dick, răspunse ea după un timp oarecare. Dar 
spune-mi, de ce m-ai întrebat unde-i Graham? Are... neplăceri? 

— Nu știu încă nimic. Cheamă-mă, de îndată ce ai să știi ceva 
despre Hope. 

Niciuna din gazetele de dimineaţă nu făcea vreo aluzie la furtul 
coroanei. Pe la orele nouă, se ţinu la locuinţa colonelului un fel de 

consiliu de război, în prezenţa lui Dick. Asista și unul din membrii 
Marelui Stat Major, înapoiat brusc din vilegiatură. 

— Nu există niciun motiv ca să-l menţinem pe sir Richard în stare 
de arest declară el, după ce luă cunoştinţă de toate depoziţiile. Un 
lucru este limpede: acela că, în afacerea asta nenorocită, el este tot 
atât de plâns ca îşi cele patru sentinele, victimele bandiţilor. 

Poliţia regăsise barca automobil pe care o întrebuințaseră hoţii ca 
să vină la Turn. S-a reuşit să se determine, de asemenea, locul unde 
acostaseră; deoarece, în locul acela, raportul unui polițist semnala 
prezența curioasă a două mașini particulare și a unui taxi, cam în 
preajma orei unu dinspre ziuă. 

În afară de aceasta, se descoperi imediat un indiciu foarte 
important: un necunoscut se dusese în ajun pe un teren de aviație 
din vecinătate, ca să închirieze un avion; ceruse ca pilotul să fie gata 
să decoleze în zori, pentru un zbor fără escală în Irlanda. Şi, 
într-adevăr, când încă nici nu mijise de ziuă, un individ care ducea 
un pachet voluminos coborâse dintr-o mașină pe terenul de 
aterizare şi a luat imediat loc la bordul avionului care trebuia să-l 
ducă direct, fără oprire, la aerodromul din Curragh, unde-l aştepta 
un automobil cu care să meargă spre o destinaţie necunoscută. Pe 
de altă parte, întâmplarea făcuse ca să se descopere, pe locul ocupat 
de pasagerul avionului, un plan detailat al Turnului Londrei, 
acoperit cu semne misterioase, a căror semnificare poliţia irlandeză 
nu o putuse descifra. 

— Pe legea mea, spuse inspectorul principal Wills de la Scotland 
Yard, care asista la conferinţă, al dracului să fiu, dacă nu-i ăsta omul 
nostru. Evident, că poate fi vorba și de o manevră destinată să 
încurce bănuielile; dar nu e mai puţin adevărat că Irlanda este una 
din rarele țări susceptibile să ofere un refugiu sigur hoților, 
avândute în vedere agitația politică ce domneşte acolo. 

Afirmația nu era deloc exactă, deoarece în acel moment Irlanda se 

găsea într-o stare de calm neobișnuit; dar, pentru englezul mijlociu, 
Irlanda nu putea fi imaginată altfel, decât în prada unor dezordini 
permanente. 

Ceea ce intriga poliţia, era mai ales constatarea că hoţii se 
mulțumiseră stă pună mâna pe o singură coroană, de valoare 
evident considerabilă, dar care prezenta mai ales o amintire istorică 
de cel mai mare interes, când le-ar fi fost cu mult mai lesne să ia 
nenumărate bijuterii de o valoare fabuloasă. 

Către orele unsprezece, Dick se înapoiase în apartamentul său, 
când răsună soneria telefonului. Era Diana. Vocea tinerei femei, 
ascuțită şi sacadată, trăda o extraordinară agitaţie. 

— Tu eşti, Dick? Ştii ceva nou? Ce e cu Graham? 

— Încă nimic, dar... 

Ea nu-i lăsă timp să termine. 

— Hope Joyner nu s-a înapoiat, Dick, iar Colley Warrington a 
dispărut şi el. 

— Colley Warrington? Ce vrei să spui cu asta? 

— Nu înţelegi? De câtva timp se interesa prea mult de Hope. 
Nu-ţi pot spume mai mult, Dick, sunt moartă de frică... 

— Dar ce legătură are Colley Warrington cu toată această 
afacere? 

— Lucra pentru contul altuia... 

— Kishlastan! strigă tânărul bărbat, pălind. 

— Vai, Dick, nu-mi cere mai mult! Sunt distrusă... 

Ea întrerupse brusc. Zadarnic încercă el s-o recheme. Kishlastan!... 
Gândul la acest personaj periculos îl făcea pe Dick să tremure. 
Luând o hotărâre imediată, ceru numărul hotelului unde locuia 
principele. 

Află că Excelenţa Sa se îmbarcase, încă din săptămâna precedentă, 
pentru India, pe bordul vaporului Poltan. 

CAPITOLUL XX 


Când colonelul Ruislip anunţă soției sale că se ridicase arestul lui 
Dick, aceasta păru deodată că-și revine. 

— Imbecilii! exclamă ea, furioasă. Trebuiau totuși să-și închipuie 
că-i compromis... în mod iremediabil! Prezenţa Dianei, ieri, la Turn, 
nu ajunge ea singură să demonstreze acest lucru? Hotărât lucru că 
știa... 

Se întrerupse brusc? dar colonelul îi termină fraza: 

— Hotărât lucru că ştia că tu lipsești de acasă, nu-i aşa? Şi, de 
unde o ştia? Cu cine ai petrecut tu noaptea? 

Ea găsi mai prudent să eludeze această întrebare: 

— l-ai vorbit despre giuvaerele Coroanei și de serviciul de gardă 
la Turn? 

— Eu?... Na! că acum îmi aduc aminte! l-am dar chiar și parola. 

Lady Cynthia avu un surâs triumfător: 

— Vezi, aşa dar, că făcea parte din complot. Dacă n-ar fi așa, de 
ce ar fi ales ea tocmai ziua când Dick Hallowell era de gardă, ca să 
vină aci? 

Colonelul întoarse şi el vorba 

— Cu cine ai luat aseară masa? întrebă el. 

De data aceasta, nu-i mai era posibil lui lady Cynthia să se 
eschiveze de la răspuns. Stătu vreo câteva momente pe gânduri 

— Îţi voi spune tot adevărul, John. N-am luat masa cu nimeni. 
Cineva..., o, cunoştinţă veche a mea, cineva care cunoştea pe primul 
meu soț... îmi ceruse o întâlnire. Am făcut imprudenţa să accept, 

gândind că nu voi fi nevoită să lipsesc mai mult de două ore. Am 
fost introdusă într-un salon și rugată să aştept. După un timp, 
nevăzând pe nimeni, am hotărât să mă înapoiez la Turn; dar am 
observat că fusesem încuiată. O hârtie trecută pe sub ușă, îmi făcea 
cunoscut că trebuie să stau liniștită, în caz contrar... 

Nu îndrăzni să formuleze ameninţarea ce i se făcuse. 

— Era vorba, așa dar, de cineva care te cunoștea, spuse colonelul 
cu jumătate voce; de cineva care-ţi cunoştea trecutul?... 

Ea înclină capul, fără să răspundă. 

— Şi care te ameninţa să dea în vileag cele ce cunoştea, dacă... 

— Da. Vrei să ştii?... 

— Nu, Cynthia. Știu. Nu sunt chiar atât de imbecil şi, încă atunci 
când te-am luat, cunoșteam multe amănunte din viața ta; dar 
gândeam că era mai bine, atât pentru tine cât şi pentru mine, să nu 
fac niciodată aluzie la asta. Dacă ai fi avut încredere în mine... 

Ea suspină adânc. 

— John! De-aș fi ştiut eu că tu ştii adevărul... 

— Şi n-ai întâlnit pe nimeni? 

— Nu. La unu din spre ziuă, am observat că uşa era deschisă și 
am părăsit apartamentul fără să văd pe cineva. 

Colonelul tăcea. Îşi înfundă încet pipa și și-o aprinse. Mâna îi 
tremura ușor: 

— Nu vrei să-i spui numele? 

— La ce ti-ar folosi? L-am cunoscut când eram foarte tânără. Era 
un ora curios, misterios. Tatăl meu pretindea că-i un aventurier şi... 
cred că avea dreptate. Poseda o avere imensă. Pe seama lui circulau 
fel de fel de zvonuri. Chiar şi la Oxford a lăsat amintirea unui 
personaj extraordinar. 

Colonelul puse o mână pe umărul soţiei sale: 

— Biată femeie! 

Asta fu totul... Imediat după aceea, lady Cynthia, abandonând 

semețţia ei obișnuită, plângea cu hohote în braţele soțului ei. 


Dacă există un om pe care evenimentele dramatice din noaptea 
aceasta să-l lase indiferent, fără îndoială că acesta era Tiger Trayne. 

După ce și-a luat micul dejun, citi distrat ultimele informaţii de 
bursă, când veni să-i se spună, că d-na Ollorby doreşte să-i 
vorbească. 

Îşi împături gazeta, îşi şterse cu îngrijire ochelarii, apoi se 
întoarse către fecior: 

— Să intre! 

Era vădit că d-na Ollorby petrecuse o noapte foarte agitată, dacă 
judecai după oboseala trăsăturilor şi dezordinea veștmintelor sale. 

— Bună ziua, scumpă doamnă! Ce plăcere neaşteptată! Ce mai 
face tânărul Hector? 

— L-am trimis chiar acum la culcare. Bietul copil, e literalmente 
mort de oboseală. Plimbările cu barca, la miezul nopţii, nu sunt un 
exercițiu prea odihnitor... Mai ales când trebuie să vâslești cu o 
pasageră corpolentă cum sunt eu. 

— la loc. 

Nu mai surâdea. Prezenţa d-nei Ollorby, pe Tamisa, la miezul 
nopții, putea să însemne ruina tuturor planurilor sale. 

— Timpul nu-i de fel favorabil navigaţiei nocturne, reluă el. 

— Evident; acelaşi lucru mi l-a spus într-una și Hector. Îmi zicea: 
„Ştii, mamă, dacă asta-i toată plăcerea meseriei de detectiv, prefer să 
renunţ la ea, înainte dea o lua în primire”. Nici nu-ți porți da seama, 
d-le Trayne, cât este de greu să vâslești contra curentului. Şi, culmea 
ghinionului, când treceam pe sub pod, era să ne răsturnăm şi să 
dăm de dracul. Mi s-a spus că oamenii graşi plutesc în mod natural 
deasupra apei; dar nu ţin defel să verific asta pe pielea mea. 

— Dar ce-aţi căutat pe Tamisa... în toiul nopții? 

— Același lucru mi-l repeta și Hector într-una: „La ce mai 
persistăm, dacă ei au barca automobil contra blestematelor noastre 
de vâsle?” Dar n-am putut rezista tentaţiei de a-i urmări puţintel. 
Thames Street este o uliţă întunecoasă și eram foarte aproape de ei, 
când acela îi explicase tovarășului său cum să facă să ajungă la 
bordul iahtului. 

— Despre care iaht vrei să vorbeşti? 

— Despre unul care probabil că se găsea ancorat pe undeva prin 
apropiere. Din nenorocire, nu l-am putut urmări prea mult. Către 
orele unu spre ziuă, am tras la mal în interiorul unui depozit şi a 
trebuit să aşteptăm sosirea lucrătorilor, în zorii zilei, ca să ne putem 
înapoia acasă. Pentru nimic în lume n-aş fi îndrăznit să ies în larg cu 
păcătoasa ceea de barcă. 

Trayne surâse: 

— Am impresia, d-nă Ollorby, că te-ai avântat pe o urmă falsă. 
Ce te-a făcut să vii la mine? 

Fidelă principiilor sale grăsuna doamnă se feri să răspundă direct 
întrebării ce i-a fost pusă. 

— Înapoindu-mă acasă, urmă ea, m-am lungit în pat ca să încerc 
să dorm vreo două-trei ore. De somn nu mă pot lipsi... La deșteptare, 
mi-am zis că cel mai bun lucru pe care-l puteam face era să vin să-ți 
fac o vizită. lartă-mi curiozitatea, dar am avut totdeauna obiceiul 
să-mi vâr nasul în treburile altora şi... mi se pare că nu prea ai 
simpatie pentru Colley Warrington. 

— Colley Warrington! Dar ce caută el în toată afacerea asta? 

— Era şi el cu ea. 

— Ea? Despre cine vorbeşti? 

Spunea cuvintele apăsat, cu o energie extraordinar de curioasă. 

— Despre domnișoara Joyner. 

Ea crezu că Trayne închide ochii. În realitate, cu pleoapele numai 

pe jumătate închise, el o privea cu o ferocitate spăimântătoare. 

— Povesteşte-mi totul de la-nceput. l-ai urmărit pe Colley 
Warrington şi d-ra Joyner? 

— Da..., până la un mic debarcader, la capătul lui Thames Street. 
În locul acela îi aștepta o barcă automobil, care trebuia să-i ducă 
până la bordul unui iaht. 

— La ce oră s-a petrecut asta? 

— Cam pe la unsprezece noaptea. 

— D-ra Joyner îl însoțea de bună voie? 

— Da..., am impresia însă că o făcea în silă. 

— Fără îndoială că, în barcă, s-or mai fi aflat şi alte persoane. Ai 
recunoscut pe cineva? 

— Vezi bine! şi cred că unul dintre ei nu era altul decât lunganul 
de Joab, fiul lui Eli Boss. 

El privi la ceas și d-na Ollorby crezu că era vorba de un gest 
automat; dar niciunul din actele lui Tiger Trayne nu erau automate. 

— Nu poate fi vorba decât de o răpire, urmă ea, deoarece fata 
este trainic îndrăgostită de Dick Hallowell. 

El scoase o exclamaţie, în care se amestecau laolaltă necredinţa şi 
extrema înfiorare. 

— Dick Hallowell!... Ofiţerul din gardă! 

Ea făcu un semn de aprobare. 

— După câte am auzit, era vorba ca aceştia doi să se căsătorească 
în curând. Se spunea că el va trebui să-și părăsească regimentul din 
cauza dificultăţilor ridicate de situaţia familiară, destul de 
misterioasă, a tinerei fete. De altfel, cred că în această privinţă le-aș 
fi putut furniza amănunte foarte interesante. 

Îşi plecă în mod caraghios capul într-o parte, ca o turturea. 

— Îți mulţumesc, d-nă Ollorby, murmură Trayne sunându-și 
feciorul. Bănuiesc că intenția dumitale este să mă trimiţi într-un loc 
unde să nu mă tem de insolație. Fii mulțumită, mă duc eu singur 

acolo. Dar, să fim sinceri: de ce ai venit? De ce m-ai informat despre 
această răpire? 

D-na Ollorby îşi umezi buzele cu limba: 

— Pentru că... şi eu sunt mamă. Cred că-ți ajunge motivul acesta. 

Un servitor intrase în cameră. 

— Maşina... Repede! 

Deschizând un sertar, scoase de acolo un revolver mic, automat, 
îi verifică încărcătura, apoi îl vâri în buzunar împreună cu încă trei 
încărcătoare de rezervă. În momentul când să iasă pe ușă, se apropie 
de d-na Ollorby, îi luă mâna şi i-o strânse: 

— Nu voi uita niciodată ceea ce ai făcut... 

Înainte ca ea să-i poată răspunde, el dispăru. 


În fața Turnului Londrei se opri o mașină. Trayne cobori ca o 
furtună. 

După mai multe dificultăţi, un inspector consimţi să-l lase să 
pătrundă în cetățuie, unde îl conduse printr-un polițist până la 
locuinţa lui Dick. 

Imediat după aceea, cei doi bărbaţi se găseau faţă în faţă. 

— DI.  Trayne, murmură Dick. Ce pot face pentru 
dumneavoastră? 

Cunoştea reputaţia întrucâtva cam curioasă a vizitatorului său, 
dar era departe de a bănui ceea ce-l aducea la el. 

— Noaptea trecută, răspunse Trayne, au fost săvârşite două 
răpiri. Am venit să vă vorbesc despre cea mai importantă dintre ele... 
Hope Joyner a fost răpită... Ştiaţi acest lucru? 

— Nu. 

Faţa lui Dick era galbenă ca ceara. 

— Nu pot crede. E posibil? 

Trayne înclină capul. 
— Ii erai simpatic? 
— O iubesc, spuse el cu simplitate. De ce? 


Trayne își luase privirea de la el. Incet, se întoarse din nou înspre 
Dick și din gură i se auzi ca o şoaptă: 
— E fiica mea... 

CAPITOLUL XX 


Fiica lui!... Așa dar, Hope Joyner era fiica celui mai extraordinar 
hoţ al epocii! 

Dick îl privi, fără să poată scoate un singur cuvânt. 

— Eşti singurul care cunoaşte acest secret, urmă Trayne; deşi o 
bănuiesc pe bătrâna Ollorby că ar fi ghicit adevărul. 

— Fiica dumitale! reluă Dick, zăpăcit.. 

Trayne dădu din umeri: 

— Vom vorbi altădată despre acest lucru. Ceea ce importă pentru 
moment, este să o salvăm; pe Hope... şi poate şi... altceva. Cunoşti 
vreun pilot bun, un bărbat în care să poţi avea toată încrederea? 

— Mi-am luat şi eu brevetul de pilot şi cred că aş putea obţine 
ușor un aparat. 

— Perfect. Inutil să-ți spun că-i preferabil să păstrezi secretul. 
Sunt pe cale să lansez un colac de salvare, de care să mă agăț eu 
însumi... Nu poți înţelege asta. 

— Cred totuși că am sesizat sensul cuvintelor, răspunse tânărul 
cu voce slabă. Dar, va servi oare acest colac și fratelui meu? 

Tiger Trayne își muşcă buzele. 

— A fost recunoscut? Drace! asta complică situația. În sfârşit..., 
pentru moment nu asta mă interesează, ci soarta lui Hope. Pentru 
mine, totdeauna ea a fost mai înainte de orice. Poți părăsi Turnul? 

— Da, murmură Dick după un moment de gândire. Dar trebuie 
să-l văd pe colonel. Vrei să vii cu mine? 

Câteva minute mai târziu, cei doi bărbaţi ajunseseră la 

apartamentul colonelului şi Dick, lăsându-l pe Trayne la ușă, 
pătrunse la superiorul său. Trecură astfel zece minute. 

Deodată, în prag apăru lady Cynthia şi, zărindu-l pe Trayne, 
manifestă o emoție violentă. 

— Ce... ce cauţi aici? 

— Hope Joyner a fost răpită din ordinul lui Kishlastan. 

— Hope Joyner... Dumnezeule! nu cumva ea e?... 

— E fiica „mea”, asta-i tot ce vă pot spume, doamnă! Din ziua 
când am smuls-o de la femeia aceea mizerabilă la care o abandonase 
mamă-sa, i-am făcut o existenţă fericită, cinstită, departe de lumea 
tulbure în care trăiesc eu. Mă înţelegi, Cynthia? 

Ca să nu cadă, ea fu nevoită să se reazime de perete. 

— Un aventurier cu numele de Warrington a reuşit să pună mâna 
pe ea, urmă Trayne; şi în momentul de față, e în drum spre India. 
Cred, de altfel, că ştiu pe care vapor a fost îmbarcată. Dar, te rog, 
Cynthia, nu-ți pierde capul; păstrează-ţi sângele rece. 

— Da, îngână ea. Orice s-ar întâmpla, mă vei ţine în curent, nu-i 
aşa? 

— Îţi promit. 

În momentul acesta apăru Dick. 

— Am căpătat autorizaţia..., dar n-a fost tocmai uşor. Colonelul 
nici nu vroia să audă de așa ceva. Din fericire, se afla împreună cu 
un trimis al guvernului, care a sărit în sus de mulțumire când am 
lăsat să se înţeleagă că mi-ar fi, poate, posibil să reintru în posesia 
coroanei. Ziarele nu știu încă nimic în toată afacerea asta și 
autorităţile ar da nu știu ce, ca ele să nici nu afle ceva. 

Vorbind, cei doi bărbaţi ajunseră la mașina lui Trayne. După 
câteva minute de cursă nebună, în ciuda tuturor regulamentelor de 
circulație, sosiră la aerodromul militar din Kenley unde 
comandantul, prevenit prin telefon, le pregătise unul din cele mai 
rapid avioane de recunoaștere. 

Imediat după aceea, aparatul decolă de pe teren, luă înălțime și se 
îndepărtă vertiginos spre răsărit. 

CAPITOLUL XXII 


Înapoindu-se în cabina lui, Graham resimţi o impresie relativ 
plăcută. În comparaţie cu umiditatea obscură de pe punte, acolo 
domnea o atmosferă de căldură și de bună stare. 

După ce a închis cu băgare de seamă ușa în urma lui, se apropie 
de vizuina în care se afla Colley. Acesta, auzind paşii lui Graham, 
ridică deodată capul. Dinţii îi clănțăneau în gură. 

— Mi s-a părut că vine bruta ceea, îngână el. Unde au dus-o pe 
mititica? 

— Habar n-am. 

— Eu, era vorba să ocup o cabină la babord... În ce parte-i 
babordul? 

Graham găsi inutil să răspundă unei întrebări atât de copilăreşti. 
Se asigură că zăvoarele ușii nu puteau fi atât de lesne deschise. 

— Ai face bine să rămâi aici, murmură el, fără prea mare 
entuziasm. Eu mă duc pe punte, dar o să încui ușa. N-ai de ce te 
teme. 

— Ce intenţie ai? întrebă Colley, tremurând într-una de frică. 

— Nu ştiu. Căpitanul trebuie, în orice caz, s-o debarce pe Hope la 
prima ocazie. 

leşi afară pe coridor și începu o cercetare minuțioasă a tuturor 
cabinelor aflate în partea aceasta a vasului. Întrucât operaţia se 
dovedi infructuoasă, se apucă să urmeze cu cercetarea în celelalte 
cabine care se aflau pe punte. 

Din nenorocire, observă că placa de fier care dădea acces la 

coridorul central de pe punte, era zăvorâtă. Se grăbi atunci să 
escaladeze scara metalică prin care se ajungea la minuscula punte 
de îmbarcare și înaintă cu băgare de seama până când află un 
adăpost pe puntea de comandă. 

Cu multă precauţie străbătu puntea de la tribord la babord. O 
scară cobora până la intrarea spre cabine; dar, dacă Graham ar fi 
pornit-o pe drumul acesta, cu siguranţă că ar fi fost observat de cei 
doi indivizi care se aflau pe punte. 

Încălecă pe rampa scării şi se lăsă să lunece, fără zgomot, până în 
apropierea acelei intrări. Operația îi reușise; avea, de aci încolo, 
drumul liber ca să poată pătrunde pe coridorul de la babord. 

Vaporul juca pe valuri şi se clătina ca o jucărie de copil; şi 
Graham abia putu să-și urmeze drumul, lovindu-se fără încetare de 
pereţi. Din fericire, era obișnuit cu marea și izbuti să-şi păstreze 
echilibrul, în ciuda mişcărilor dezordonate ale lui Pretty-Anne. 

Prima cabină, era vădit ocupată de fiii lui Eli Boss; domnea acolo 
o murdărie indescriptibilă. Pe cearceafurile împuţite ale paturilor, 
zăceau niște pelerine impermeabile, ude încă; şi pe podea, la fiecare 
aplecare a vasului, se rostogoleau de colo până colo două sticle 
goale. 

Cealaltă cabină era a lui Eli; ceva mai încăpătoare, dar tot pe atât 
de murdară ca și vecina ei. A treia uşă era încuiată cu cheia. În zadar 
încercă Graham s-o deschidă. Neputând izbuti, se aplecă spre a 
cerceta interiorul prin gaura cheii. 

În cabină nu se zărea nicio mişcare! Tânărul bărbat era gata să 
bată în ușă, îl reținu însă un gând: oare gestul său nu avea să 
alarmeze zadarnic pe fată? 

Făcu câţiva paşi şi ajunse la ieșirea dinapoi, o descuie și ieşi pe 
punte închizând totul cu grijă în urma lui. 

Puntea era pustie. După toate aparențele, echipajul lui 
Pretty- Anne se compunea dintr-un număr foarte limitat de oameni. 

Înapoindu-se în cabina lui, Graham luă o cuvertură, apoi reveni 
spre închisoarea lui Hope Joyner; se instala de bine de rău într-un 
colț întunecos și căzu, în cele din urmă, într-un somn adânc și agitat. 

Nu-l trezi nici măcar sosirea lui Eli Boss; și deschise ochii abia 
atunci când colosul închidea cu zgomot uşa în urma lui. 

— Hai, frumoase! mormăi bruta; arată-ți puţin botişorul... 

Agăţată de rama de lemn care-i mărginea patul, tânăra fată, mută 
de groază, îl privea fix pe monstru cum se apropia de ea. Trăsăturile 
lui Eli Boss erau răvășite de o expresie de dorinţe bestiale. 

— Eşti frumoasă, mititico, o adevărată frumuseţe! pronunţă el cu 
un surâs hidos. 

Deodată, mâinile lui enorme se abătură pe umerii tinerei fete... 
Dar, în acest moment, contactul unui obiect metalic pe ceafă îl 
imobiliză. Întoarse încet capul. În spatele lui se afla Graham, cu 
browningul în mână. 

— Ce înseamnă asta? mormăi el. Credeam că n-ai armă. 

Fără să răspundă, tânărul bărbat îi arată, cu un gest, ușa. 

Colosul se codi un moment, apoi se îndreptă spre ușă. Se 
depărtase abia cu un metru, când sări... Dar Graham se aștepta la 
acest gest și pară atacul adversarului său. 

— Dacă mai faci aşa ceva, Boss, voi fi nevoit să te ucid ca pe un 
câine. Voi arunca pur şi simplu hârca ta blestemată peste bord și fiii 
tăi nu vor ştie niciodată ce s-a întâmplat. Colley Warrington este în 
momentul de față în cabina mea. Nu-i așa că nu te așteptai la lucrul 
ăsta? Tentativă de crimă, stimabile; eşti bun de spânzurătoare. 

Sufocat de mânie, căpitanul se mulțumi să-l împroaşte cu 
înjurături. 

— Cară-te repede pe puntea de comandă! adăugă Graham cu 
autoritate. 

Fără să spună un cuvânt, colosul îl ascultă. Graham se întoarse 
apoi spre tânăra fată. 

— Veţi fi mult mai în siguranţă la mine. Sunt Graham Hallowell... 

Ea îl urmă, pe jumătate inconștientă și, odată în cabina lui, se 
întinse pe un pat. Îi era imposibil să-şi revină din indispoziția 
provocată prin respirarea cloroformului. Imediat după aceea, 
închise ochii și adormi. 

Graham se aşeză apoi şi începu să gândească. Timp de mai bine 
de o oră, examină situația sub toate aspectele ei. Merse apoi la casa 
de bani, o deschise şi scoase caseta pe care o depusese acolo. Era 
închisă cu un resort; îl desfăcu și cei patru pereţi ai ei căzură în 
lături dând la iveală un spectacol de o frumuseţe atât de rară, încât 
tânărul bărbat tresări. Apucă delicat, în mâini coroana, o ridică încet, 
apoi izbucni într-un râs nervos. 

Când îşi recăpătă calmul, puse coroana înapoi în casetă, pe care o 
vâri la loc în casa de bani. 

Zece ani de muncă silnică, poate douăzeci... Soarta lui era 
pecetluită; dar chiar de ar fi trebuit să rămână tot restul vieţii sale în 
închisoare, Pretty-Anne va trebui, la răsăritul soarelui să se îndrepte 
neapărat către coastă. 

Se aplecă deasupra patului; tânăra fată, trezită brusc din somn, se 
ridică scoțând un țipăt. 

— Nu-ţi fie frică. 

— lartă-mă, îngână ea, aproape umilă. Un vis groaznic... 

— N-ai vrea să mai dormi puţin? 

— Aș vrea să ies vreo câteva minute. Am grozav nevoie de aer. 

El avu un moment de șovăire: 

— Hai cu mine. 

În tăcere, ieşiră pe puntea pustie. Pe puntea de comandă, abia se 
zărea silueta lui Joab, fiul lui Eli Boss. Pe şoptite, Hope îl puse pe 
Graham la curent cu aventurile ei. El, la rândul lui, îi dădu 
informațiile pe care ea nu le poseda. 

— În India! murmură ea, după ce fu informată despre grozava 


196 


realitate. Sunt dusă în India! Dar, e grozav! 

Deodată îi apăru realitatea: 

— Prinţul? 

— Mă tem că da. Dar, linișteşte-te; vom şti noi să întrerupem 
această călătorie. De îndată ce te vei fi înapoiat în cabină, mă voi 
duce să-l găsesc pe stimabilul căpitan Eli Boss și cred că anumite 
argumente îl vor hotărî să-și modifice planurile. După aceea... 

Abia avu timpul necesar să se aplece. Un otgon gros și greu îi 
atinse ceafa și-l lovi la umăr. 

Gemând de durere, se întoarse și-l zări pe Eli Boss care cobora de 
pe puntea superioară și se apropia de el, însoţit de doi mateloți. 

Trase... Unul din asediatori căzu în genunchi, în timp ce 
căpitanul dispărea într-un coridor. 

Cât priveşte pe cel de al treilea atacant, avusese tot timpul să se 
azvârle în coridorul de la tribord, a cărui ușă de fier o închise brutal 
în urma lui. 

Nu mai rămânea liberă decât o singură ieşire: scara de acces spre 
puntea superioară. Tânărul bărbat o urcă. Dar abia ajunse cu capul 
în dreptul nivelului punţii, că se auzi un foc de armă. Glontele trecu 
pe lângă urechea lui. 

Şi deodată, iată că se auzi un zgomot înfundat. Din interiorul 
vasului se auzeau lovituri repetate asupra uşii unei cabine. 

Izbucni un strigăt, un strigăt de grozavă teroare, strigătul unei 
vite înjunghiate. Apoi, din nou tăcerea cea mai adâncă. 

Trăsăturile fetei erau crispate. 

— E îngrozitor! Ce se petrece acolo? 

Încetişor, blând, Graham o forţă să se aşeze, apoi încercă o nouă 
recunoaştere. Dezbrăcându-şi haina, o făcu ghem și o ridică cu 
precauție până la nivelul punţii superioare. Un glonte străbătu 
cutele stofei. 

— Acum ştim perfect pe ce lume suntem; murmură el, fără să-şi 

piardă curajul şi sângele rece. lată-ne prinși în capcană, doar dacă... 

Privirile-i căzură pe ușa care da în cala dinapoi. După mişcările 
vasului, își dădu seama că încărcătura trebuia să fie foarte redusă. 

Tânăra fată se apropie de el: 

— Mi-e sete. 

Ploaia, care în tot timpul nopții căzuse din abundență, se adunase 
într-o scobitură dintre capacele magaziei. 

— Încearcă să bei; dar ia bine seama să nu ieși din zona de 
protecţie a punţii superioare. 

Apa era cam sălcie, dar proaspătă. Tânără fată îşi stinse setea şi 
Graham bău după ea. 

În zare se vedeau mulţime de vase care navigau. Un cargobot 
mare, din Hamburg, trecu pe lângă ei, la mai puţin de o bătaie de 
puşcă; dar în zadar încercă Graham să facă semnele cele mai 
disperate. Silueta lui nu se zărea din suprastructura întunecată a lui 
Pretty-Anne. 

După un moment, auzi zgomotul unui lucru greu care cădea în 
apă. 

Se aplecă peste balustradă. O formă se învârtea printre valuri, 
înainte de a dispare în dâra spumoasă a vaporului. Hope se întoarse 
spre el: 

— Ce vezi acolo? 

— Nimic, răspunse repede tânărul bărbat. 

Se ferea să spună că zărise un cadavru îngrozitor de desfigurat, 
care se scufundase în valurile Mânecii, cadavrul lui Colley 
Warrington. 


Orele unsprezece... Douăsprezece... Unu... Vântul le aduse un 
miros de bucătărie. 

— De îndată ce s-o înnopta, voi încerca să iau cu asalt puntea de 
comandă. 

Ea îl privea, de un timp, cu multă curiozitate: 

— Semeni mult cu Dick. 

— Da... Poate chiar puţin cam prea mult. 

Fu ispitit, un moment, să-i povestească aventurile nopții 
precedente, dar fu oprit de anumite scrupule: nu era oare mai bine 
ca ea să audă, din gura altuia adevărul, din gura unuia care n-ar fi 
fost ispitit să-i scuze purtarea? 

Dar Dick? Îl cuprinse un val de remuşcări, gândindu-se la poziţia 
dramatică în care se găsea fratele său, și asta numai din vina lui. Şi 
totuşi... poziția lui era mult prea tragică, pentru ca să se înduioşeze 
timp mai îndelungat de soarta altuia. 

Erau exact orele unu și zece minute, când Graham percepu un 
zgomot semnificativ: acela al unui poloboc rostogolindu-se pe 
podeaua de fier a punţii superioare. Care puteau fi, oare, intenţiile 
adversarilor săi? 

Înțelese acest lucru, atunci când polobocul se abătu cu putere 
asupra lui. Numai o săritură repede la o parte îi permise să evite 
catastrofa. 

Hope Joyner se ascunsese sub punte. Graham aruncă o privire 
asupra ei. Deodată avu impresia unei lovituri la brațul stâng. O 
durere vie îi frământă mușchii. Avusese imprudenţa să iasă din 
adăpost şi fusese lovit de un glonte. 

Cu un foc de revolver abătu pe primul dintre oamenii pe care-l 
zări sărind de pe puntea superioară; o jumătate duzină de indivizi, 
cu feţele schimonosite, se aruncară spre el. Era peste puterile lui; 
izbuti totuşi, deşi rănit şi aproape sfârşit de durere, să-i respingă pe 
asediatori, trăgând la întâmplare. 

Ca prin neguri, îl zări pe Eli Boss ducând mâinile la gât şi, 
strâmbându-se de durere, căzând grămadă pe punte. 

Dar lupta era prea inegală; auzea gloanţele ricoşând de tablele de 
fier de care stătea rezemat. Simţi din nou o durere zdrobitoare în 
brațul stâng. Îşi descărcă revolverul pentru ultima oară... un individ 
se prăbuși... 

O matahală de negru, urlând de furie şi groază, se aruncă asupra 
lui urmat de o întreagă turmă de ucigași care nu doreau altceva 
decât un singur lucru: viaţa lui. 


Micul avion de recunoaştere zbura acum deasupra Mânecii; dar 
în zadar cercetau orizontul cei doi oameni, care se aflau în el, în 
zadar căutau cu amănunţime să distingă fiecare vapor ce le venea în 
cale; niciunul din ele nu corespundea semnalmentelor vaporului 
Pretty-Anne. 

Deodată, Trayne scoase o exclamaţie: 

— Acolo... Priveşte! El e! 

Dick nu dispunea decât doar de câteva secunde ca să ia o 
hotărâre. Să încerce o amerizare în fața vasului, ar fi însemnat să 
alerge singur înaintea catastrofei. Eli Boss nu era omul care să se dea 
la o parte din cale, ca să îndeplinească o operă de salvare. E 
adevărat că un distrugător primise ordinul să însoțească avionul; 
dar nu se zarea încă nicăieri. O singură posibilitate mai exista 
pentru urmăritorii vasului Pretty-Anne. 

— Mă arunc pe el, murmură Dick foarte simplu la urechea 
tovarășului său. Pregăteşte-te să sări afară din carlingă. 

Execută un picaj cu motorul stins... 

O lovitură grozavă, un zgomot asurzitor. Capota avionului 
zdrobise puntea superioară. Aparatul rămase nemișcat. 

Violenţa loviturii îl zvârlise pe Trayne pe tăbliile punţii unde, 
timp de câteva secunde, rămase ca amețit. 

Dick Hallowell scăpase neatins. Sărind afară din aparatul 
sfărâmat, goni spre partea dinapoi a vasului cu revolverul mână. 

Trayne fu trezit din ameţeală de zgomotul unei împuşcături. Dick 
fusese acela care a tras. Alergă la el. 

În fața lor se ivi Eli Boss, cu barba-i căruntă murdară de sânge, cu 
privirea înnebunită. 

— Unde-i domnişoara Joyner? 

Colosul arătă spre un ungher al punţii. Tiger Trayne distinse 
acolo o formă feminină, căzută lângă parapet. Tânăra fată era 
leșinată. 

Cobori dintr-o singură săritură scara de fier şi alergă spre ea. O 
luă în brațe murmurând cuvinte drăgăstoase. 

— Mă tem să nu-i fi făcut de petrecanie lui Graham. 

Se întoarse către Dick Hallowell. 

— la-o; du-o de aici, te rog! 

Tânărul bărbat o ridică pe Hope în braţe, în timp ce Trayne se 
apleca spre corpul neînsufleţit al lui Graham, care zăcea în mijlocul 
unei băltoace de sânge. 

În primul moment, s-ar fi putut crede că nenorocitul nu mai avea 
decât doar vreo câteva ore de trăit. Timp de câteva secunde, Trayne 
îi cercetă rănile. 

În cursul curioasei sale cariere, acest om a exercitat și profesiunea 
de medic. Astfel, nu-i fu de fel greu să diagnosticheze că singurele 
răni mai periculoase erau cele de la braţ. Făcu dintr-o bucată de 
stofă, un tampon rudimentar ca să oprească hemoragia; după aceea, 
se duse pe puntea superioară. 

Asediatorii lui Graham se ascunseseră repede în interiorul 
vasului. Singuri pe punte se aflau bătrânul Eli şi fiul său Joe, în 
picioare lângă trupul neînsuflețit al lui Joab, răpus de ultimul glonte 
al lui Graham. 

— Unde-i Warrington? 

Eli Boss dădu din umeri, mormăind: 

— Da' ducă-se dracului!... Nu l-am văzut niciodată. 

— Dă ordin oamenilor tăi să dea drumul bărcii în apă. 

Cu multă greutate izbuti Trayne să adune câțiva mateloți pentru 
îndeplinirea acestei manevre. 

De altfel, în acest moment, distrugătorul trimis în urmărirea lui 
Pretty-Anne se apropia cu toată viteza. Fu imediat atât de aproape 
încât, de pe vapor, se puteau auzi țăcăniturile „telegrafului” când 
comandantul transmise la sala de mașinilor ordinul de a se opri 
imediat... 

CAPITOLUL XXIII 


Exista o axiomă, aceea că guvernele sunt deasupra legilor 
obișnuite. Pradă diferitelor sentimente, patru persoane aşteptau ca 
roţile carului justiției să se pună în mișcare. 

Într-o vilă mică din Surrey, unde-și sfârşea convalescenţa, 
Graham Hallowell, foarte slăbit și pârând indiferent la orice, se 
tânguia Dianei: 

— Mi-e groază să mă gândesc că voi fi trimis la închisoare în 
tocmai în momentul când am ajuns să cunosc fondul sufletului 
tău... 

Tânăra femeie îl privea surâzând: 

— E imposibil, Graham. Am impresia că nu se poate întâmpla așa 
ceva. Au reintrat în posesiunea giuvaerelor... Ziarele n-au pomenit 
nimic de toată afacerea asta..., și sunt sigură că nu vor încerca nimic 
împotriva ta. Dar dacă ar îndrăzni... 

Nu-și termină fraza. Știa numai că, dacă ar fi trebuit să renunţe la 
această dragoste nouă care i se părea acum singura-i rațiune de a 
exista, viața însăși n-ar mai fi avut pentru ea nici un farmec. 

Cât despre Tiger Trayne, deși prea bine ştia că este obiectul unei 
supravegheri neîncetate din partea poliţiei, aştepta evenimentele cu 
seninătatea omului cu experienţă. În fiecare dimineaţă când feciorul 
îi aducea gazetele, îl întreba cum e timpul. Când venea ora micului 
dejun, avea tot atât de regulat să spună câte ceva asupra calității 
cafelei şi, când ieșea de acasă, siguranţa că e urmărit de către agenţi 
ai Scotland Yardului nu părea să-i tulbure liniştea și nici să-i strice 

dispoziţia. 

Dintre toți, singur Dick Hallowell, era acela care se amăra mai 
mult, deşi după anumite amănunte se părea că incidentul era de 
mult dat uitării. 

Într-o bună zi, lady Cynthia trecu pragul locuinţei lui, fără să se fi 
anunţat mai-nainte. 

— Te-am văzut aseară, la Ritz, începu ea. Fata ceea încântătoare, 
cu care erai, e de sigur Hope Joyner; nu-i așa? 

— Da, răspunse Dick, puţin cam brusc. 

— Cred că ai să mi-o prezinți curând şi mie, Dick? 

Tânărul bărbat o privi surprins pe lady Cynthia: 

— Mă gîndeam că nu ţineţi să o întâlniți... Dar, dacă credeți 
lucrul acesta chiar cu adevărat... 

Ea lăsă capul în jos: 

— Sunt întotdeauna foarte fericită să fac cunoștința fetelor 
acelora care, într-o bună zi, vor face parte din regiment, nu-i acesta 
cazul și pentru Hope Joyner? 

Dick avu un gest contrariat. 

— Nu, lady Cynthia. Eu sunt acela care voi părăsi regimentul. 

— Cu siguranţă că nu vei face asemenea lucru, i-o tăie ea brusc, 
regăsindu-şi deodată vechile-i obiceiuri de autoritate. Sunt foarte... 
foarte fericită să văd intrând acest copil în regiment, Dick. Vreau să 
fiu o... adevărată mamă pentru ea. 

Era în tonul vocii sale, un element nou care-i provocă lui Dick o 
mare mirare... 

